Galolhu Dhanduge Sidibari Beynun Kurumakee Furaana Ah Gellumeh Libidhaane Kameh - Mahloof - Vaguthu\nގަލޮޅު ދަނޑުގެ ސިޑިބަރި ބޭނުންކުރުމަކީ، އެތަން ބޭނުންކުރާ ރައްޔިތުންގެ ފުރާނައަށް ގެއްލުމެއް ލިބިދާ ހާލަތުގައި ހުރި ތަނެއް ކަމަށް ޔޫތް މިނިސްޓަރ، އަހްމަދު މަހުލޫފް ވިދާޅުވެއްޖެއެވެ.\nމަހުލޫފް މިގޮތަށް ވިދާޅުވެފައި ވަނީ، މިރޭ ގަލޮޅު ދަނޑުގައި ފެށުމަށް ހަމަޖެހިފައިވާ ހަމަޖެހިފައިވާ ވޯލްޑް ކަޕް ކޮލިފައިންގައި ރާއްޖެ އާއި ޗައިނާ ބައްދަލުކުރާ މެޗު ބެލުމަށް، ބަންދުކޮށްފައިވާ ސިޑިބަރިތައް ހުޅުވާލަން މަސައްކަތް ކުރެއްވުމަށް އެދި، ކްލަބު ގްރީން ސްޓްރީޓްސްގެ ކޯޗު އަދި ފުޓުބޯޅަ ތަޖުރިބާކާރު އަލީ ސުޒޭން ކުރި ޓްވީޓަކަށް ރައްދު ދެއްވަމުންނެވެ.\nމިރޭ ކުޅޭ މެޗު ބަލާލަން ގިނަ އަދަދެއްގެ ބަޔަކު ބޭނުންވި ނަމަވެސް، ޓިކެޓް ހުސްވުމުގެ ސަބަބުން ގިނަ ބަޔަކަށް އެ ފުރުސަތު ވަނީ ގެއްލިފައެވެ. މިކަމާއި ގުޅިގެން މަހުލޫފް އާއި އެމްއޭއެމްގެ ރައީސް، ބައްސާމްގެ އިތުރުން ޕްލޭނިންގް މިނިސްޓްރީގެ އެކައުންޓު ޓެގުކޮށް ސުޒޭން ރޭ ކުރި ޓްވީޓުގައި ބުނެފައިވަނީ، ކަމާއި ބެހޭ ތަޖުރިބާކާރުންނާއި މަޝްވަރާކޮށް ސާވޭކޮށްގެން ނަމަވެސް ބަންދުކޮށްފައިވަ ސިޑިބަރިތައް ހުޅުވާލަން މަސައްކަތްކުރެއްވުން މުޙިންމު ކަމަށެވެ.\nމި ޓްވީޓަސް ރައްދު ދެއްވަމުން މަހުލޫފް ވިދާޅުވީ، ގަލޮޅު ދަނޑުގެ ސިޑިބަރި ބޭނުން ނުކުރުމަށް ޕްލޭނިންގް މިނިސްޓްރީން އަންގާފައިވާ ކަމަށެވެ. އެހެންކަމުން އެތަން ބޭނުން ކުރުމަށް ހުއްދަ ދެވެން ނެތް ކަމަށާއި، ރައްޔިތުންގެ ފުރަނައަށް ގެއްލުމެއް ލިބިދާނެ ކަމެއްގައި ހުއްދަ ނުދެއްވޭނެ ކަމަށެވެ.\nއެ ޓްވީޓުގައި މަހުލޫފް ވިދާޅުވީ، ގަލޮޅު ދަނޑު ތަޅާލަން ޖެހިފައިވާ ކަމަށް ވިދާޅުވެފައެވެ. އަދި އާ ސްޓޭޑިއަމެއް އަޅަން ފައިސާ ހޯދުމަށް ފޮރިން މިނިސްޓަރ، އަބްދުﷲ ޝާހިދު މަސައްކަތް ކުރައްވަމުން ގެންދަވާ ކަމަށްވެސް މަހުލޫފް ވިދާޅުވިއެވެ.\n"ދަނޑުގެ ސިޑިބަރި ބޭޏުން ނުކުރަން ޕްލޭނިންގް މިނިސްޓްރީން އަންގަވާފައި ވަނިކޮށް އަޅުގަނޑަށް ހުއްދައެއް ނުދެވޭނެ. ރައްޔިތުންގެ ފުރާނައަށް ގެއްލުމެއް ލިބިދާނެ ކަމެއް ހުއްދަ ނުދެވޭނެ. ގަލޮޅު ދަނޑު ޖެހޭނީ ތަޅާލަން، ސްޓޭޑިއަމެއް އަޅަން ފައިސާ ހޯދުމަސް ފޮރިން މިނިސްތަރ އަބްދުﷲ ޝާހިދު މަސައްކަތް އެބަ ކުރައްވާ،" މިނިސްތަރ ޝާހިދު ޓެގުކުރައްވާ މަހުލޫފް ކުރެއްވި އެ ޓްވީޓުގައި ވެއެވެ.\n8000 އެއްހައި ސަޕޯޓަރުންގެ ޖާގަ އޮންނަ ގަލޮޅު ދަނޑުގެ ސިޑިބަރިއެއް ބަންދުކޮށްފައި ވުމާއި ގުޅިގެން މިހާރު އެ ދަނޑަށް ވަދެވޭނީ 3400 ސަޕޯޓަރުންނަށެވެ.\nސެޕްޓެމްބަރު 10, 2019 11:39\nއަވަހަށް ދަނޑު ތަޅާލަ. އެއީ ދެން ނުކޮށް އޮތް ކަމަކީ. އެތަން ހެދުމުގެ ނަމުގައިވެސް ފައިސާކޮޅެއް ލިބިއްޖެއްޔާ ބަނޑުއަޅަން ހުންނާނެތާ. ދެން ބުނޭ ކުރީސަރުކާރުންނޭ. ކޮންމެ ކަމެއްވެސް ކުރީ ސަރުކާރޭ ނުބުނެ ނިންމައިގެން ނުވާނެ. މަހުލޫފު އިސްލާހިއްޔާއަށް އަލުން ފޮނުވަންފެނޭ.\nސެޕްޓެމްބަރު 10, 2019 22:05\nމި ގައުމު މިއުޅެނީ މީނަގެ ލާދީނީ ބައިގަނޑުން ގައުމު ވައްޓާލި ބިރުވެރި ނާމާންކަމުގެ ނުތަނަވަސްކަމުގަ. މީނަ މިއުޚެނީ ސިޑިބަރިއަކާ. ބލއެއްނު.\nސެޕްޓެމްބަރު 10, 2019 11:51\nސިޑިބަރިން ގެއްލުންވާކަން އެގެނީ ތަން ބޭނުންކުރަންވީމަ ހަލާކުވެފައިވާތަންތަން ރަގަޅުވާނީ އަދި ބޭނުންކުރެވޭނީވެސް މަރާމާތުކުރިމަކަން ނޭގެނީތަ؟\nސެޕްޓެމްބަރު 10, 2019 12:08\nލަދެއްނުގަނޭތަ ތިވާހަކަ ދައްކާކަށް ޔާމީން ވެރިކަމުގަ ރަސްކަންކޮށްފަ މިވެރިކަމުގަރަސްކަން ކުރާއިރު ތީއަމިއްފައިދާއަށް ސަރުކާރާ ގުޅޭމީހުން ފަގީރުން ހައްލައިގެން ވެރިކަން ހޯދަނީ ހުރިހާފައިދާއެއް މުއްސަދިންނަށް\nސެޕްޓެމްބަރު 10, 2019 12:55\nނުވާނެ ތިކަމެއް އެހެން ޕުލަނެޓެއް ގަ ދެން ސްޓޭ ޑިއައް އެޅޭނީ.ތިދަޑު ގަނުވާނެ ފުޓު ބޯޅަ ކުޅެންވެސް ..މީހަކު މަރުވެދާނެ\nސެޕްޓެމްބަރު 10, 2019 12:57\nހުރިހާ ކަމެއް އެންމެ ދަންނަ މީހާ..ގައުމައް ލިބިފަ އޮތް ރަންގަޑެއް..ރަންގަޑެކޭ ހިލަގަޑޭކޭ ވާނީ އެއްވަރެއް.\nސެޕްޓެމްބަރު 10, 2019 12:58\nއަނެއް ސިޑި ބަރި ތައް އޯކޭތޯ މިރޭ ދާންވެގެން\nސެޕްޓެމްބަރު 10, 2019 14:34\nސިޑިދަށުގަ ތިއްބަސް އޯކޭދޯ. މަތި ދޯ މައްސަލައަކީ.\nސެޕްޓެމްބަރު 10, 2019 16:02\nކަލޭއަށް އެކަންޏެއްނޫން، އަހަރެމެންނަށްވެސް ތިކަހަލަ ނުރައްކާ ކިތެންމެ ކަމެއް އެބައެނގޭ. ބޭކާރުވާހަކަ ނުދައްކާ ސަރުކާރުތެރޭން ތިކަމަށް ހައްލެއް ހޯދަދިނުން ކަލެޔާ މަށާ ހުރި ތަހަފާތަކީ. ޔަގީނުންވެސް އެނގޭކަމަކީ ދަނޑު ތަޅާލާ ތިސިޑިބަރި ތަޅާލާ އިމާރާތެއް އަޅާހާ ހިތްވަރެއް މިސަރުކާރަކު ނުހުންނާނެކަން. އެއްވެސް ބޮޑު ޕްރޮޖެކްޓެއް މިސަރުކާރަކަށް ނުހިންގޭނެކަން ހުރިހާ ރައްޔިތުން މިޔަދު ގަބޫލުކުރޭ.


ޝައްވާލު މަހުގެ6ރޯދައާ ގުޅޭ މުހިއްމު6ސުވާލު\nލިޔުއްވީ: ޝައިޚް ޢަބްދުﷲ ރަޝީދު|2020-05-24T23:34:49+05:00May 24th, 2020|ފިޤުހު, ދީން|\nޝައްވާލު މަހުގެ ހަ ރޯދަ ހިފުމުގެ ޙުކުމަކީ ކޮބާ؟\nޝައްވާލު މަހުގެ ހަ ރޯދައަކީ ސުންނަތްވެގެންވާ ހަ ރޯދައެވެ. އަދި އެ ރޯދަ ހިފުމަށް ނަބިއްޔާ ﷺ ވަނީ ބާރު އަޅުއްވާފައެވެ.\nޝައްވާލު މަހުގެ ހަ ރޯދައިގެ ޚާއްޞަ މާތްކަމެއް ވޭތަ؟\nޝައްވާލު މަހުގެ ހަ ރޯދަ ހިފުމަކީ މުޅި އަހަރުގެ ރޯދަ ހިފުމުގެ ސަވާބާއި ދަރުމަ އެކަމުގައި އެކުލެވިގެންވާ މަތިވެރި ރޯދައެކެވެ. އެކަމަށް އިޝާރާތްކުރައްވާ ނަބިއްޔާﷺ ޙަދީޘްކުރެއްވިއެވެ.\n« مَن صَامَ رَمَضانَ ثُمَّ أتْبَعَهُ سِتًّا مِن شَوَّالٍ، كانَ كَصِيامِ الدَّهْرِ. » (رواه مسلم)\nމާނައީ: ”ރަމަޟާން މަހުގެ ރޯދަހިފުމަށްފަހު ދެން އެއާއި ވިދިގެން ޝައްވާލުމަހު ހަ ދުވަހު ރޯދަ ހިފައިފި މީހާ ދަންނާށެވެ. އެމީހަކު މުޅި އަހަރު ދުވަހު ރޯދަހިފި ފަދައެވެ.”\nޝައްވާލު މަހުގެ ހަ ރޯދަހިފުމުގެ ވަގުތަކީ ކޮބާ؟\nޝައްވާލު މަހުގެ ހަ ރޯދަހިފުމުގެ ވަގުތަކީ މުޅި ޝައްވާލު މަހުގެ ދުވަސްތަކުގެ ތެރެއިން ކޮންމެވެސް ހަ ދުވަހަކު ރޯދަ ހިފުމެވެ. ހަ ރޯދަ ހިފުމަށް ވަކި ޚާއްޞަ ދުވަސްތަކެއް ނުވެއެވެ. ކުރީ ކޮޅުގައި ފިހިކަމުގައިވިޔަސް އަދި މަހުގެ ފަހު ކޮޅުގައި ހިފިކަމުގައިވިޔަސް ﷲގެ ރަޙްމަތާއި އެކު ހަ ރޯދައިގެ ސަވާބާއި ދަރުމަ ޙާޞިލްވާނެއެވެ. އަދި ހަ ރޯދަ ޖެހިޖެހިގެން ހިފިކަމުގައި ވިޔަސް އަދި މުޅި ޝައްވާލު މަހަށް ބަހާލައިގެން ވަކިވަކިން ހިފިކަމުގައި ވިޔަސް އެންމެ ރަގަޅުވާނެއެވެ. ހަމައެއާއި އެކު ދަންނަން ޖެހެނީ ހެޔޮކަންކަމުގައި ބަލަންވީ އެ ހެޔޮ ޢަމަލެއް ކުރެވެން އޮތް އެންމެ އަވަސް ވަގުތެއްގައި އަދާކޮށް ނިންމާލުމަށެވެ. ހެޔޮކަންކަމަށް އަވަސްވެގަތުމާއި ގުޅޭގޮތުން އައިސްފައިވާ މާތްﷲ ގެ ވަޙީ ބަސް ފުޅެއްގައި ވެއެވެ.\n﴿ فَاسْتَبِقُوا الْخَيْرَاتِ ۚ﴾ (سورة البقرة: 148)\nމާނައީ: ”ފަހެ، ހެޔޮކަންތައްކޮށް އުޅުމުގައި ތިޔަބައިމީހުން އެކަކު އަނެކަކާ ވާދަކޮށް، (އެކަކު އަނެކަކަށްވުރެ) ކުރިއަރައިދާށެވެ!”\nއެހެންކަމުން މުސްލިމްތަކުންނަށް އޮތީ ހެޔޮ ކަންކަމުގައި ކުރި އަރާ ދިޔުމަށް މަސައްކުރުމެވެ. އެއީ ފަރުޟު ކަންކަންމާއި ސުންނަތް ކަންކަމުގައިވެސްމެއެވެ.\nޤަޟާކުރަން ޖެހޭ ރޯދައިގެ ކުރިން ޝައްވާލު މަހުގެ ހަ ރޯދަ ހިފިދާނެތަ؟\nޖުމްހޫރު ޢިލްމުވެރިން ދެކިލައްވާ ގޮތުގައި ޤާޟާކުރަން ޖެހޭ ރޯދައިގެ ކުރިން ޝައްވާލު މަހުގެ ހަ ރޯދަ ހިފި ނަމަވެސް އެ ރޯދަތައް ޞައްޙަވެގެންވެއެވެ. އެހެންނަމަވެސް އެންމެ ރަގަޅު ގޮތަކީ ފަރުޟު ރޯދައެއް ވާނަމަ އެ ރޯދަ ހިފުމަށް ފަހު ޝައްވާލު މަހުގެ ހަ ރޯދަހިފުމެވެ.\nއުޒުރެއްގެ ސަބަބުން ޝައްވާލު މަހުގެ ހަރޯދަ ނުހިފިއްޖެ އެނާއަށް އެ އަހަރުގެ ހަ ރޯދައިގެ ސަވާބައި ދަރުމަ ލިބޭނެތަ؟\nޢާއްމުކޮށް ކޮންމެ އަހަރަކުވެސް ޝައްވާލު މަހުގެ ހަ ރޯދަ ހިފާ މީހަކު ޝަރުޢީ އުޒުރެއްގެ ސަބަބުން ނުހިފިއްޖެ އެނާއަށް އެ އަހަރުގެ ޝައްވާލު މަހުގެ ހަ ރޯދައިގެ ސަވާބާއި ދަރުމަ އެއްވެސް އުނިކަމެއް ނެތި ލިބޭނެއެވެ. ނަބިއްޔާ ﷺ ޙަދީޘްފުޅެއްގައިވެއެވެ.\n«إِذَا مَرِضَ الْعَبْدُ أَوْ سَافَرَ كَتَبَ اللهُ لَهُ مَا كَانَ يَعْمَلُ صَحِيْحًا مُقِيْمًا» (رواه البخاري)\nމާނައީ: އަޅާ ބަލިވެއްޖެ ނަމަ ނުވަތަ ދަތުރަކު ދާން ޖެހިއްޖެ ނަމަ އޭނާ ހެޔޮ ޙާލުގައި ޤާއިމްވެ ހުރެ ކުރަމުން އައި އަޅުކަމުގެ ސަވާބާއި ދަރުމަ މާތްﷲ ލިޔުއްވާނެތެވެ.\nޝައްވާލު މަހުގެ ހަ ރޯދަ ހިފުމުގެ ފައިދާ ތަކަކީ ކޮބާ؟\nމާތްﷲގެ ރަޙްމަތާއިއެކު އަނެއްކާވެސް މިއޮތީ ޝައްވާލުމަހުގެ ހަ ރޯދައި މާތްކަން ލިބިގަތުމުގެ ފުރުޞަތު ފަހިވެފައެވެ. މިފަދަ މަތިވެރި އަޅުކަންކަން ޝަރުޢުކުރެއްވުމުގައި އެއިލާހުވަނީ މަތިވެރި ޙިކްމަތްތަކަކާއި ސަބަބުތަކާއި ފައިދާތަކެއްވެސް ލައްވާފައެއެވެ. އޭގެތެރޭގައި:\nޝައްވާލު މަހުގެ ހަ ރޯދަ ހިފުމަކީ އެންމެ މާތް ޞާޙިބާ ނަބިއްޔާ ﷺގެ ސުންނަތުގައި ހިފުމުގެ ތެރެއިންވާ ކަމެކެވެ.\nޝައްވާލު މަހުގެ ހަ ރޯދަ ހިފާ މީހާ އެ ލިބިގަންނަނީ ހެޔޮކަމުގެ މޫސުމަކަށް ފަހު ހެޔޮކަންކަމުގެ މަތީގައި ސާބިތުވުމާއި ދާއިމީކޮށް ހެޔޮ ޢަމަލުގައި ހުރުމުގެ މަތިވެރިކަމެވެ. ހެޔޮ ޢަމަލުގެ މަތީގައި ދެމި ހުރެވޭނަމަ އެއީ ކުރެވޭ ހެޔޮ ޢަމަލުތައް މާތްﷲ ޤަބޫލުކުރައްވާ ކަމުގެ މަތިވެރި ޢަލާމާތެއްވެސްމެއެވެ.\nޝައްވާލު މަހުގެ ހަ ރޯދަ ހިފާ މީހާއަށް އެ ޙާޞިލް ވަނީ މުޅި އަހަރުގެ ރޯދަ ހިފުމުގެ މަތިވެރި ސަވާބާއި ދަރުމައެވެ.\nރަމަޟާން މަހުގެ ރޯދައިން ދަރުމައާއި ސަވާބެއް އުނިވެގެން ގޮސްފައިވާ ނަމަ މާތްﷲގެ ރަޙުމަތާއި އެކު ޝައްވާލު މަހުގެ ހަ ރޯދައިގެ ސަބަބުން އެކަންވެސް ފޫބައްދައި ދެއެވެ.\nރަމަޟާންމަހުގެ ހެޔޮކަމާއި ބަރަކާތަށް ފަހު ޝައްވާލު މަހު ހަ ރޯދައިގެ ސަވާބާއި ދަރުމަ ހާސިލްވާ އަދި ހެޔޮ ކަންކަމުގައި ދާއިމީކޮށް ސާބިތުވާ ބައެއްކަމުގައި އަޅަމެން ލައްވާށި. އާމީން.


vnews - Cathay Pacific ge boatehga nubaikoh nanjehun Jorkakah!\nކެތޭ ޕެސިފިކްގެ ބޯޓެއްގައި ނުބައިކޮށް ނަން ޖެހުން ޖޯކަކަށް!\nކެތޭފެސިފިކުން ޓްވީޓް ކޮށްފައިވާ ފޮޓޯތަކެއް --\nހޮންގކޮންގައި ގާއިމުކޮށްފައިވާ އެއާލައިން، ކެތޭ ޕެސިފިކުގެ މަތިންދާ ބޯޓެއްގައި ނުބައިކޮށް ނަން ޖެހިފައިވާކަން ފާހަގަވުމާއި އެކު ޝޯޝަލް މީޑިއާގައި އެކަމަށް ވަރަށް ބޮޑަށް ފާޑު ކިޔަމުން އެބަދެއެވެ.\nކެތޭ ޕެސިފިކުގެ ބޯޓެއްގައި ނަންޖެހިފައިވަނީ "CATHAY PACIIC" މިހެންނެވެ. އެފް އަކުރެއްގެ ބަދަލުގައި އައި އަކުރެއް ޖަހައިގެން ބައިނަލް ަގްވާމީ އުދުހުންތަކަށް ނެރެފައިވާ މި ބޯޓު ހޮންގކޮން އިންޓަނޭޝަނަލް އެއާޕޯޓުގައި އޮއްވާ ފެނިގެން، އެކަން އެކުންފުނީގެ ސަމާލުކަމަށް ގެނައީ ދަތުރުވެރިންތަކެކެވެ.\nކެތޭ ފެސިފިކްގެ މި ބޯޓުގައި ނުބައިކޮށް ނަންޖެހިފައިވަނިކޮށް އެކަން ފާހަގަވީ ހޮންކޮން އިންޓަނޭޝަނަލް އެއާޕޯޓުގައި ތިބި ދަތުރުވެރިންތަކެއް ވަނީ އެއާލައިނަށް ގުޅާ އެކަން ހިއްސާކޮށްފައެވެ.\nއެ ދަތުރުވެރިންގެ ފަރާތުން ކެތޭފެސިފިކްގެ ސަމާލުކަމަށް މިކަން ގެނައުމުން އެ އެއާލައިން އިން ޓްވިޓަރގައި ބުނެފައިވަނީ ނުބައިކޮށް ޕްރިންޓް ކުރެވިފައިވާ ނަން ރަނގަޅު ކުރުމަށް އެ ބޯޓު އަލުން ފިހާރައަށް އަނބުރާ ފޮނުވާލާފައިވާ ކަމަށެވެ.\nކެތޭފެސިފިކުގެ ބޮއިން 763-777 މަރުކާގެ މަތިންދާބޯޓުގެ އެއް އަރިމަތީގައި ނުބައިކޮށް ނަން ޖެހިފައިވާތީ އެ ފޮޓޯތައް ވަނީ ސޯޝަލް މީޑިއާގައި ހަލުވިކަމާއެކު ދައުރުވާން ފަށާފައެވެ. އަދި އެ އެއާލައިނަށް ފާޑުކިއުންތައް އަމާޒުކޮށް ޓްވިޓަރގައިވެސް ގިނަބަޔަކު ޝުއޫރު ފާޅުކޮށްފައިވެއެވެ.\nއަލުން ނަން ޕެއިންޓް ކުރުމަށް މިހާރު އެ ބޯޓު ފޮނުވާލާފައިވާ ކަމަށް އެ ކުންފުނިން ބުނެފައިވާއިރު އެ 'ހޮންގކޮން އޭވިއޭޝަން ޑިސްކަޝަން ބޯޑު' ގެ ފޭސްބުކް ގުރޫޕެއްގައިވެސް މި ބޯޓުގެ ފޮޓޯތައް ވަނީ އާންމު ކޮށްފައެވެ.\nކެތޭފެސިފިކްގެ އެ މަތިންދާ ބޯޓުގައި ނުބައިކޮށް ނަންޖެހިފައިވުމަކީ މައްސަލައެއް ނޫން ކަމަށް އެ އާލައިނުން ދެކޭ ކަމަށް ބައެއް ރިޕޯޓުތައް ބުނެއެވެ.\n"މިއީ އަންލަކީ އެކްސިޑެންޓެއް، އަސްލު މައްސަލައެއް ނަމަ އަކުރުތަކުގެ ދޭތެރޭގައި ހުސްޖާގައެއް އޮންނާނެ" ކެތޭފެސިފިކްގެ ބޯޓުތަކުގެ މެއިންޓެނެސް ބަލަހައްޓާ ކުންފުނި 'ހައެކޯ' ގެ އިންޖިނިއަރަކު ބުންޏެވެ.\nނުބައިކޮށް ނަން ޖެހިފައިވާ މިބޯޓަކީ ޗައިނާގެ 'ޝިއާމެން' އިން ރޭދަންވަރު ފުރައިގެން އައިސް، ބުދަ ދުވަހުގެ ވަރަށް ހެނދުނާ ހޮންގކޮން އިންޓަނޭޝަނަލް އެއާޕޯޓުގައި ޖެއްސި ބޯޓެކެވެ. މި ބޯޓަކީ 2004 ވަނަ އަހަރުން ފެށިގެން އުދުހެމުން އަންނަ ބޯޓެއް ކަމަށްވެއެވެ.\nނުބައިކޮށް ނަންޖެހިފައިވާ ބޯޓުގެ ފޮޓޯތައް ދައުރުވާން ފެށުމާއި އެކު ޝޯޝަލް މީޑިއާގައި އެކަންވަނީ ޖޯޖަކަށް ހަދާފައެވެ.


Abdullah Rasgefaanaai Ameer Hamza ekugai\nއަބްދުﷲ ރަސްގެފާން (ކުރިމަތިން ކަނާތުގައި) އަމީރު ހަމްޒާ ދެވަނަ ސަފުގެ މެދުގައި\nއުރުދުންގައި ޝާހީ އާއިލާތެރޭގައި ހިނގައިދިޔަ ހަމަނުޖެހުންތަކަށް ފަހު އާއިލާ އެކުވެ ބައްދަލު ކުރައްވައިފި އެވެ. އުރުދުންގައި ވަކި ވެރިކަމެއް އޭޕްރީލް 11، 1921 ގައި ގާއިމުކޮށް ރަސްކަންކުރަން ފެށި ފަހުން 100 އަހަރު ފުރުން ފާހަގަ ކުރުމުގެ ގޮތުން ބޭއްވި ހަފުލާތަކުގައި އަބްދުﷲ ރަސްގެފާނާއި ޕްރިންސް ހަމްޒާ ބިން އަލްހުސައިން އަދި ވަލީއަހުދު ހުސައިން ބިން އަބްދުﷲ ބައިވެރިވެ ވަޑައިގެންނެވި އެވެ.\nއަބްދުﷲ ރަސްގެފާނައި ކޮއްކޯފުޅު އަމީރު ހަމްޒާ އެކުގައި ފެނިވަޑައިގަތުމުން ޝާހީ އާއިލާ ސުލްހަވެފައި އޮތް ކަމަށް ވަނީ ބެލެވިފަ އެވެ.\nއަބްދުﷲ ރަސްގެފާނަށާއި ސަރުކާރަށް ބަދުބަސް ވިދާޅުވުމަށް ފަހު އަމީރު ހަމްޒާ މި މަހު ކުރީކޮޅު ވަނީ ޝާހީ އާއިލާގެ ހަމަޖެހުން ނަންގަވާލައްވާފަ އެވެ. އަމީރު ވިދާޅުވި ގޮތުން ގައުމު ހިންގުމުގައި ސަރުކާރު ވަނީ ފެއިލްފެފަ އެވެ. އެއަށް ފަހު ޝާހީ ޚާންދާންގައި މެމްބަރުންގެ މެދުގައި ވަނީ ބަސްމަގު ކަފިވެފަ އެވެ.\nއަމީރު ހަމްޒާ އާންމު ކުރެއްވި މެސެޖެއްގައި ވިދާޅުވެފައި ވަނީ އޭނާ ހުންނެވީ ގޭ ބަންދުގައި ކަމަށާއި މީހުންނާ ބައްދަލު ކުރައްވައި މުއާމަލާތް ކުރެއްވުމުން މަނާ ކޮށްފައި ކަމަށެވެ.\nޝާހީ ހާންދާނުން ނެރުނު ބަޔާނެއްގައި ބުނެފައިވާ ގޮތުން ހަމްޒާ މަސައްކަތް ކުރައްވާފައި ވަނީ ވެރިކަމުގައި އަމީރުގެ ދައުރު ވަރުގަދަ ކުރެއްވުމަށެވެ. އަދި ގަބީލާތަކުން އެހީތެރިކަށް ހޯއްދަވައި ޝާހީ ވެރިކަން ހަލުވާލެއްވުމަށެވެ.\nއަމީރު ހަމްޒާއަށް ވިސްނި ވަޑައިގެން ރަސްގެފާނަށާއި ޝާހީ ހާންދާނަށް ވަފާތެރިވެ ވަޑައިގަތުމަށް ފަހުން އެއްބަސްވެ ވަޑައިގެންނެވި އެވެ. އަދި ގައުމުގެ މަސްލަތު ގެއްލޭ ފަދަ އެއްވެސް ކަމެއްގައި ޝާމިލްވެ ވަޑައިނުގަންނަވާނެ ކަމަށް ވިދާޅުވެ ބޮޑުބޭބޭފުޅު އަބްދުﷲ ރަސްގެފާނަށް ބައިއަތު ހިއްޕެވި އެވެ.\nމެދު އިރުމަތި ޖޯޑަން ޕޮލިޓިކްސް\nޒަރީފް އީރާންގެ ރައީސްކަމަށް ކުރިމަތި ނުލައްވާނެ


BREAKING: Raees Yameen Bandhukohffai Hunnevee "Aadhaige" Golhiehggai - Vaguthu\nކޮވިޑް-19 ފެތުރުން ހަލުވިވަނީ، ކަންބޮޑުވުމާއި ހާސްކަން އިތުރުވަނީ - 20 ގަޑިއިރު ކުރިން\nޔާމީން ބަންދުކޮށްފައި ވަނީ "އާދައިގެ" ގޮޅިއެއްގައި\n4 މަސް ކުރިން ( ނޮވެމްބަރު 29, 2019 )\nކުރީގެ ރައީސް ޔާމީން ސަޕޯޓަރުންނާއި ބައްދަލުކުރައްވަނީ - ވަގުތު އިމޭޖްސް: އިބްރާހިމް ޝާބިލް\nއިއްޔެ ޖަލު ހުކުމް އިއްވާފައިވާ ކުރީގެ ރައީސް އަބްދުﷲ ޔާމީން އަބްދުލް ގައްޔޫމް މާލެ ޖަލުގައި ބަންދުކޮށްފައި ހުންނެވީ "އާދައިގެ" ގޮޅިއެއްގައި ކަމަށް އެމަނިކުފާނުގެ ގާނޫނީ ވަކީލުންގެ ޓީމުން ވިދާޅުވެއްޖެއެވެ.\nރައީސް ޔާމީންގެ ވަކީލުންގެ ޓީމުގައި ހިމެނިވަޑަައިގަންނަވާ އެމަނިކުފާނުގެ ކުރީގެ ނައިބު ރައީސް ޑރ. މުހައްމަދު ޖަމީލް އަހުމަދު ރައީސް ޔާމީނާއި މާލެ ޖަލުން ބައްދަލުކުރެއްވުމަށްފަހު "ޗެނަލް 13" އަށް ދެއްވުި ބަސްތީގަތުމެއްގައި ވިދާޅުވީ އެމަނިކުފާނު ހުންނެވީ ހުންނަވަން ހެޔޮވާވަރަށްވުރެ ފެންވަރު ދައް ގޮޅިއެއްގައި ކަމަށެވެ. އަދި ރައީސް ޔާމީނަކީ މީގެ ކުރިންވެސް އެފަދަ ޖަލެއްގައި ހުންނަވައިގެން ހާލު ދެރަވެފައިވާ ބޭފުޅެއް ކަމުން އެފަދަ ތަނެއްގައި ރައީސް ޔާމީން ބަހައްޓާނަމަ އެކަމާއި ވިސްނުން ރަނގަޅު ކަމަށް އޭނާ ވިދާޅުވިއެވެ.\nޑރ. ޖަމީލް ވިދާޅުވި ގޮތުގައި ރައީސް ޔާމީން ނިދުމަށް ދީފައިވާ އެނދަކީ "ހަށިކޮޅު ދަމާލެވޭ" ވަރަށްވުރެ ފެންވަރު ދައް ތަނެއް ކަމަށާއި، އަދި އެތަނުގައި ހުރި ފާހާނައިން ފްލެށް ވެސް ނުކުރެވޭ ކަމަށެވެ. އަދި އެތަނުގައި ހޫނުފެންވެސް ލިބެން ނެތް ކަމަށް ޑރ. ޖަމީލް ވަނީ ވިދާޅުވެފައެވެ.\n"އަޅުގަނޑުމެންގެ އެދުމަކީ އިސްތިއުނާފް މަރުހަލާ ނިމެންދެއްނާއި، މިކަން ކުރިއަށް ދާއިރު ރައީސް ގޭގައި ބެހެއްޓެވުން. އަދި އެކަމުގެ އިލްތިމާސްތައް ހޯމް މިނިސްޓަރަށާއި ރައީސުލް ޖުމްހޫރިއްޔާ އަށް އަރުވާނަން" ޑރ.ޖަމީލް ވިދާޅުވިއެެވެ.\nރައީސް ޔާމީންގެ މައްޗަށް ދައުލަތުން ކުރާ އެމްއެމްޕީއާރުސީގެ ބޮޑު ހިޔާނާތުގެ ތުހުމަތާއި ޝަރީއަތުގެ މަޖިލީހުގައި ފަނޑިޔާރުން ވަނީ މަނީ ލޯންޑަރިންގެ ޝަރީއަތުގައި ފާހަގަވެފައިވާ ކަންތައްތައް އިިއްވާފައެވެ. އެގޮތުން ޝަރީއަތުގެ މަޖިލީހުގެ ރިޔާސަތުގައި އިންނެވި އިސް ގާޒީ، އަލީ ރަޝީދު ވިދާޅުވެފައީ އެސްއޯއެފްގެ އެކައުންޓުން ޔާމީންގެ އެކައުންޓަށް އެއް މިލިއަން ޑޮލަރު ޖަމާވިކަމާއި، ޖެނެރަލް އިންވެސްޓްމަންޓް އެކައުންޓަށް ޓްރާންސްފާ ކުރިކަމާއި އަދި މައްސަލަ ނިމެންދެން އެކްސްކްރޯ އެކައުންޓަށް ޖަމާކުރަން އެއްބަސްވެފައިވާ ކަމަށެވެ.\nރައީސް ޔާމީންގެ މައްޗަށް މަނީ ލޯންޑްރިން މައްސަލައިގައި ދައުވާ އުފުލީ މިއަހަރުގެ ފެބްރުއަރީ މަހުގެ 13 ވަނަ ދުވަހުއެވެ. މަނީ ލޯންޑާ ކުރުމުގެ ތުހުމަތު ޔާމީންގެ މައްޗަށް ފުލުހުން ކޮށްފައިވަނީ އެމްއެމްއެޕީއާރްސީގެ ފައިސާ އެންމެ ގިނައިން ބޭނުން ކުރިކަމަށް ތުހުމަތު ކުރެވޭ އެސްއޯއެފްގެ ކުންފުނިން ރައީސް ޔާމީންގެ އެކައުންޓަށް ޖަމާކުރި އެއްމިލިއަން ޑޮލަރު އޭސީސީ އާއި ހަވާލު ނުކުރިކަމަށް ބުނެއެވެ.\nއިގްތިސާދު ވެންޓިލޭޓަރަށް ނުލާ އޮތީ، ރައީސް ޔާމީންގެ މަޝްރޫއުތަކުން: ސައީދު\nއަދީބު ގޭގައި ބެހެއްޓުމަށްފަހު ރައީސް ޔާމީން ޖަލުގައި ބަހައްޓަވާތީ ޖަމީލްގެ ނުރުހުން\nރައީސް ޔާމީން މާދަމާ ވެސް ފުލުހަށް ހާޒިރު ކުރާނެ\nނޮވެމްބަރު 29, 2019 18:29\nނުޖެހޭ ކޮންމެހެން އާރަށުގަ ހުންނަ ހަވޭލިގާ ބަހައްޓާކަށް. ހަމަ ޖަލުގަ ހުންނަންޖެހޭނީ. މައްސަލަ ތިއޮތީ މިހާރު ސާބިތު ވެފަ.\nނޮވެމްބަރު 29, 2019 18:47\nހަމަޔަގީނުންވެސް މިކޮމެންޓް ލިޔުނުފަރާތް މިޔައްވުރެ ހާލުގައި އުޅޭދުވަސް ކާރިވެއްޖެ ތައްޔާރުވެ ހުރޭ\nނޮވެމްބަރު 30, 2019 03:01\nއިންޝާ ﷲ. ސެކިއުލަރ ބައިގަނޑު ފަހާލާނަން.\nނޮވެމްބަރު 30, 2019 05:07\nމިހާރު ކަލޭވެސް ކަހީނަކަށް ވީތަ؟\nއެއްވަން ދާ ހިއްވާ މީހެއް\nނޮވެމްބަރު 30, 2019 08:03\nހާލުގަ ތިބެފަ މާތް الله ގެ އިރާދަފުޅާއެކު އަހަރެމެންގެ ބުރަ މަސައްކަތުން އެހެރީ އެ ޖައްބާރު ވެރިޔާ ކުޑަ ކަކުލަށް ތިރި ކޮށްފަ،\nމިމީހުންނަށް ހީވަނީ ރަނާ ޖަވާހިރުން ހަދާފަ ހުންނަ ގޮޅިއެއްގައޭ ހުންނަން ޖެހޭނީ.. މާލޭ ޖަލުގަ ނުހުރޭ ތިޔަހާ ފެންވަރުގެ ގޮޅިތަކެއް.. މިހާރު މެޑިކަލް ނިމުނީ ކުރިޔަށް އޮތް ހަފްތާ ތެރޭގަ ބަދަލުކުރާނެ މާދުށީޖަލަށް.. ރައީސް ނަޝީދާ ރައީސް މަޢުމޫނުވެސް ހުންނެވި ގޮޅީގަ ރައީސް ޔާމީނު ވެސް ބަހައްޓާނި.. އޯކޭ..\nޑިސެމްބަރު 1, 2019 01:38\nދެން އަންނި އަށް ހަދައި ދިނީ ކޯއްޗެއް؟\nނޮވެމްބަރު 29, 2019 18:54\nބަލަ ކެރަފާ ނަޝީދަށް އެކަނިތަ ވީވީއައިޕީ ފެންވަރުގަ ޖަލު ގޮޅިތައް ހުންނަން ޖެހެނީ މައިބަދަ ސަރުދާރު ބަަހައްޓަން ވީމަ ޖެހޭ ވައިފައި ހޫނުފެން ފިނިފެން އަނބިފިރިކަން ކުރާކޮޓަރި ދަރިން ކުޅޭ ޕާރކްތައް ނެތިގެން ހީވަނީ އެހެންފަދަ ކަމެއްވެގެން އުޅޭ ބައިގަނޑެއްހެން\nނޮވެމްބަރު 30, 2019 09:00\nކެރަފާ ނަޝީދުވެސް މާލޭ ޖަލުގަ ހުރީ ވީއައިޕީއަކު ނޫން.. މާލޭޖަލަކު ވީއައިޕީއެއް ނުހުންނާނެ.. މާފުއްޓަށް ދިޔައީމަ ޔާމީނަށްވެސް ނަށީދާ މައުމޫނު ހުރި ގޮޅި ހުންނާނެ..\nޑިސެމްބަރު 1, 2019 01:40\nތީ އަަލައް ހަބަރު ކިޔަން ފެށި ކުއްޖެއް ދޯ؟ ނޫނީ އުފަން ވީ އިއްޔެގަތަ؟\nނޮވެމްބަރު 29, 2019 18:55\nފަސްފަހެތިން ހުކުމް ޖެހީ އިއްތިފާގުންތަ ނޫނީ ރޭވިގެންތަ؟\nނޮވެމްބަރު 29, 2019 20:09\nސާބިތެއްނުވޭ. ކަލެއަށްވެސް ހަމަ ރަނގަޅަށް އެނގޭ އެއީ ސިޔާސީ ކުޅިވަރެއްކަން.\nނޮވެމްބަރު 29, 2019 20:30\nޢެއީހަމަގަޓުހުރިރައީސްއެއް . އެއީހަމަހިތްވަރުގަދަ ރައީސްއެއް. އއމަނިކުފާނު މަގުމައްޗައް ވެއްޓިގަނެގެން ފުރޮޅި އެއްނުހައްދަވާ. ކެތްތެރި ކަމާއެ ކކު މަޑުމައިތިރިވެވަޑައިގެން ކިޔަމަންތެރި ކަމާއެ ކު ފުލުހުންނާއެ ކު ވަޑައިގެންނެވި. ލަދުހަޔާތް ކުޑަ ކަމުން ވައްތަރު ވައްތަރަށް ކޮމެންޓް ކުރާއިރު ގަންޖާބޯ ތެޅުނުވައްތަރު ހަނދާނުން ފިލާދިޔައީތަ؟ އަތައްގުއިރީފަ ދަނޑިންތަޅާބަލަ . އޭރުންވަސް ދުވީމަހޭވެރިކަންވެދާނެ.. ހަގީގީ ކުށްކޮށްފަ ތިބޭމީހުންނާ ރ ޔާމީންގެ ތަފާތުވެސް އެނގޭނީ އޭރުންހެން ހީވޭ. އެމަނި ކުފާނު މައިބަދަފީވެގެން ފިލަންއުޅުނުތަ؟ ނޫޅޭނެ. އެއީ ކެރޭ ހީވާގި ގާނޫންތަ ކާއި ގަވާއިދައް ހުރުމަތްތެރިކޮށް ހިއްތަވާ ނަމޫނާ ބޭފުޅެއް. އެއްވެސް ދުވަހަ ކު އެމަނިކުފާނުގެ ސްޕޯޓަރުން ނައް ވިޔާނުދާ ހުތުރު ކަން ކަން ކުރުމައް ހިތްވަރު ދެއްވާ ގައުމާ ރައްޔިތުންގެ މުދަލައް ގެއްލުންދީ ރައްޔިތުންގެ ފައިސާގަ ބިނާކޮށްފަހުރި ދައުލަތުގެ މުއައްސަސާތަކުގަ ހުޅުޖަހާ އަންދާ އަޅިޔައްހަދާލަން ވިދާޅެއްނުވޭ. ފުލުހުންނާ ތަޅާނެ ކުދިންހޯދާ ކަށްވެސް އަމުދުން ވިދާޅެއްނުވޭ. ކިތަންމެ އަނިޔާވެރި ހު ކުމެއް ކޮށް އުމުރުދުވަހު ހުރަގޭގަ ބޭއްވިޔަސް އެމަނި ކުފާން ގެ ވެރިކަމުގެ ދައުރުގަ ގެނެސް ދެއްވި އަގުހުރި ތަރައްގީ އާއިކުރިއެރުން މިއަދުމިއޮތް ސަރު ކާރު ދެދައުރު ވެރި ކަންކުރަން ދިނަސް ގެނެހެއްނުދެވޭނެ. ތިމަތިމާމެން ނުރުހޭ ކޮންމެ މީހަ ކު ކުށެއްނުފެނުނިއްޔާ ކުށްއުފައްދާ ނުހައްގުން އަނިޔާވެރިވުމާ ބަޖެޓް ދަވާލުންފިޔަވާ އެހެން ކަމެއް ކުރާ ކަށް ހަމަހިނޭންގޭނެ. ލިބުނުމޮޅާއިގެން ބޮނޑިބަތް ކައް ކާލަ ކައް ކާލަތިބެވޭތޯ ބެއްލިއްޔާ މާތާހިރުވާނެ. ނޫނީ ރީންދޫހުންފިލާތޯ ބޭސްފަރުވާ ކުރިއްޔާ މާރަންގަޅުވާނެ. މާދިގުވެއްޖެދޯ ؟ ސޮރީބުރޯ.\nނޮވެމްބަރު 29, 2019 22:51\nސާބިތުވީ އެއްނޫން. ސާބިތު ކުރީ..... ގަދަބަދަވިކަމުން. ހޭބަލިވިޔަސް ތިދެން ފުކެއްބޮޑުވަރު.\nނޮވެމްބަރު 30, 2019 00:40\nމައްސަލަ ޘާބިތު ކުރީ ޑޯޣްކޮށްޓަކުން. ޑޯގެއް އިނީ ބާކް ކުރަން. މިގައުމުގައި މިހާރު ކޯޓު ކިޔާ ތަނެއް ނުހުންނާނެ. ގާނޫނެއް. ވެރިއެއްނެތް. 20 ސެކިއުލަރ އިން ރައީސް އޮފީސް ކަމަށް ކުރިން ކީތަނެއް ހިޞާރު ކޮށްގެން ތިބީ. އަހަރެމެން ކިޔާނީ ޑޯގުން ތިބޭތަންތަނަށް ޑޯގް ކޮށްޓޭ.\nނޮވެމްބަރު 29, 2019 18:32\nހަމަގައިމޭ ތިމާ އެހެން މީހުންނާ ދޭތެރޭ ކަން ކުރި ގޮތަކަށް ތިމާ އާއި ދޭތެރޭ ވެސް ކަންތައް ވެ ނިމި ދާނެޔޭ.. ނުޖެހޭ ވަކި ޔާމީނޭ ކިޔާފަ ހަތް ތަރީގެ ކޮޓަރިއެއްގަ ބަހައްޓަދޭކަށް.. ކުއްވެރިޔާ ވާނީ ކުއްވެރިޔާ އަށް.. ދެރަ ނިކަމެތި ރައްޔިތު މީހާ އެކަންޏެއް ނޫން އާދައިގެ ގޮޅީގައި އޮންނަން ޖެހޭނީކީ.. ދެން ލަ ލަ ލާ...!!!\nނޮވެމްބަރު 29, 2019 19:59\nއިންޑިއާ ހައިކޮމިޝަނަށް ވަދެ ބޮނދަނީ އާދައިގެ ދެރަ ނިކަމެތިންތަ\nނޮވެމްބަރު 29, 2019 20:22\nއެހެން މީހުނާ ދޭތެރޭ ކަންތައް ކުރިލެއް މާރަނގަޅީ. ގަނޑުވަރު ތައްޔާރުކކޮށް އުނދޯލިގެ ހައްދަވާ ދެއްވާ ރަނގަޅު ފެންވަރަށް ހުރިހާ ޚިދުމަތެއް ލިބޭގޮތް ހުރިހާ ގޮތަކުން ހަމަޖައްސަވައިދެއްވީ. އެގޮތައް ކަންތައް ކުރާހާ ހިތްވަރު ހުރި ބައެއް ނޫން މިހާރު ތިބީ. އަމުދުން ތަހުޒީބު އެއްވެސް ސިފައެއް ލިބިފަ ތިބި ބައެއް ނޫން. ބަދަލުހިފުމުގެ ޝައިޠާނީ ރޫހެއްގަ ތިބި ނާތަހުޒީބު ބައިގަނޑެއް. އެހެންމީހުނާމެދު އެމަނިކުފާނު ކަންތައް ކުރެއްވި ގޮތަށް ކުރެވޭނެތަ މިބުނި ކަހަލަ ބަޔަކަށް؟ ނުވާނެ އެކަމެއް. އެ އަޚްލާގެއްވެސް ނުހުންނާނެ. ތިހެން ކުރާ ކޮންމެ ކަމަކުން އެމަނިކުފާނުގެ ލޯޔަލްކަން އިތުރަށް ހާމަވަމުން ދަނީ. ވެރިަކމުން ފޭބިއިރު އެމަނިކުފާނަ ކީ އަހަރެން އެހާ ހިތްހަމަޖެހޭ ބޭފުޅެއް ނޫން. އެކަމަކު މިހާރު އެނގިކަށަވަރުވެއްޖެ އެއީ ވަރަށް ސާފު މާތް ހިތްނިޔަތް ރަނގަޅު ބޭފުޅެއްކަން. ކުރިއަތް އޮތްތާ މިކަން އިތުރަށް ދާނީ ސާފުވަމުން.\nނޮވެމްބަރު 29, 2019 20:53\nދެން ކީއްވެ އަންނި ނުވަދެ އެއޮތީ..\nނޮވެމްބަރު 29, 2019 18:33\nNujehey AC room dheykah.\nނޮވެމްބަރު 29, 2019 20:00\nގައުމެއްގެ ވެރިއަކަށް ހުރިމީހަކަށްވާނީ. ބުރިޖުންދާ ކޮންމެ ފަހަރަކު އެތަން ހެދި މީހާމަތިން ހަނދާންވާނެ. ހުޅުމާލޭ ދެވަނަ ފިޔަވަހީގެ 25 ބުރީގެ އިމާރާތްތައް ފެނުނީމަ ނިކަން ހަނދާންވާނެ. އަދި ކުރިއަށް އޮތް4އަހަރު އަނގައާ އަތާ ދިމާނުވީމަ ނިކަން ހަނދާންވާނެ. ސަލާމް ޖަހާ ދަރަޖައަށް ކަލޭމެންގެ ހާލުދާނެ.\nނޮވެމްބަރު 29, 2019 20:29\nނުޖެހުނަކަސް ދެވިދާނެނު. ޓެރަރިސްޓު ވަގު ބާޣީ ގަންޖާއަށް ދޭން ނުޖެހޭއިރު ދިން ގޮތަށް. ދެން މިހެން ބުނާއިރުވެސް އެނގޭ މީގަކަށް އަނިޔާއެއް ދެވުނީމަ ނޫނީ މިބައިމީހުންގެ ހިތަށް ހަމަޖެހުމެއް ނުލިބޭނެކަން. ރައީސް ޔާމީން ވަރެއް ހަމަ ނެތް. އެއީ ގައުމުގެ މަހާރަދުން. ވަރިހަމަ ކަނޑު ފެއްތިޔަސް. މިކަން އޮތީ މިހެން. އެހެންވެ މަރާލަން އެއުޅެނީ.\nނޮވެމްބަރު 29, 2019 18:37\nބަދަލު ހިފިޔަސް ބޮޑުވަރު. މައުމޫނުމެއް ޖަލުގައިވެސް އެމަނިކުފާނު ބެހެއްޓެވީ ފެންވަރުގައި. ކޮބާތޯ ޓްރާންސް ޕޭރެންސީ އޭ ކިޔާ ޖަމްޢިއްޔާ . އަޑެއްބަޑެއް ނީވެ ވަކިބަޔަކު ގެ ޙައްޤުތައްތޯ އެކަން ޖެހެނީ\nނޮވެމްބަރު 29, 2019 18:38\nއުފަލުގެ ކޮޅެއްވެސް ނެއް.\nނޮވެމްބަރު 29, 2019 18:39\nނޮވެމްބަރު 29, 2019 18:40\nދަނޑިވަޅު ލިބުމުން ހަސަދަ ފިލުވާލަނީ.\nދެން ދާންވީނުން ބޭރަށް. އެހެންމީހުންވެސް ހެދި ގޮތަށް\nނޮވެމްބަރު 29, 2019 18:41\nހޯމްމިނިސްޓަރު އިމްރާނުގެ އަތްދަށުވީމަ ކަންތައްކުރާނެ ގޮތްވިސްނާ (އިމްރާން ހިތުގައޮތް ހަސަދަފިލުވާނެ) ސަޕޯޓަރުން ނިކުންނަން ވީވަގުތު އައިސް ޖެހިފަމިއޮތީ\nއެކަލޭގެ އަށް ހުކުމް ކުރީ ޖަލަށްލާން. ގަނޑުވަރެއްގަ ބައިންދާކަންނޫން. މަރުވިއަސް ގޮޅިއަށްލާފަ ބާއްވަންވީ5އަހަރު ވަންދެން.\nނޮވެމްބަރު 29, 2019 18:42\nއައްނި ބާއްވާފަ އޮތީކޮންތާކުތަ\nނޮވެމްބަރު 29, 2019 18:50\nޔާމީނު ދައުރުގަ އެހެން ރައީސުން ބޭތިއްބީ ފެންވަރު ރަގަޅު ތަންތަނުގަ އެނގިގެން މިބުނަނީ....\nނޮވެމްބަރު 29, 2019 18:51\nޔާމީނު އަންނި ބެހެއްޓީ ފެންވަރުގެ ގޮޅީގައި އެއީ ރައީސް ކކކކކ\nނޮވެމްބަރު 29, 2019 18:53\nމައުމޫނު ވެސް ބެހެއްޓީ ކުލިނިކް ޚާއްސަ ޑޮކްޓަރުން ނާ އެކު....ދެން ތިބި މީހުން ދޮގުހަދާ ކާފަރުންގެ ބާރ ތަކަށް ގޮސް ފިލާ ތިބީ ހަނދާންް އެބަހުރި....\nއާރަށަކަސް ބާރަށަކަސް ހުންނާނީ ޔާމީނު ހެދި ތަނެއް....33 ބިލިޔަނާ ސަޕްލިމެންޓްރީ ބަޖެޓާ ނިންމާލި އިރު ވީ ކަމެއް ހަރާން ލޮލް....\nނޮވެމްބަރު 29, 2019 18:58\nޖަލަށްވަ ކިމީހަކަށްވީމާ ވަ ކިފެންވަރެއްގެތަނެއްހުނާ\nނޮވެމްބަރު 29, 2019 18:59\nނޮވެމްބަރު 29, 2019 19:00\nދަށުދަރަޖައިގެ ކަމެއް ތީ\nﷲ ގެ ރަހުމަތުން\nފަހުން ފެންނާނެ ......\nނޮވެމްބަރު 29, 2019 19:02\nޖަމީލު ކަލެށް ޖަލުއާވާނެ\nކުރީގެ02 ރައީސުން ވެސް ގަންހިންގުވީ\nޖަމީލު ކަލޭ ހަދާންްްްްްްްްްްްނުހުށްނާނެ\nނުލިބޭނެ ދނލލ ދނލލ ދނލލލ........\nނޮވެމްބަރު 29, 2019 19:11\nއާރަށެބާރަށެ ކިޔާނެކަމެނެއް ރައީސްޔާމީންހަދާފަތިބިތަންތަން ތިބޭނީ މިނަހަލާލުސަރުކާރުން ވެރިވެގެން މިއުޅެނީ ރައީސް ޔާމީނު އައް ނަހައްގުން ކޮއްފަ ވާހުކުން ތަންފީޒުކުރަން އަހަރުމެން މިނިކުންނަނީ\nނޮވެމްބަރު 29, 2019 19:13\nޖަލަކީ މޮޅުދެރަ ހުންނަންޖެހޭތަނެތްނޫން މީގެކުރީގަ އެވާހަކަދައްކާލައިފިއްޔާ ބުނަނި އެއީޖަލުކަމައް މިހާރު އާދައިގެވީތޯ އޭނަބަހައްޓާ އެތަޖްރިބާކުރަން. ޕޕ ކުދިންބުނީވަރައް ހިއްވަރުގަދަވާނެޔޯ 24 ގަޑި އިރުނުވަނީސް ހޮސްޕިޓަލައްގެނެސްފި ކޮންޓެސްޓެއްބާ އެނަނިހުން ހުންނަންކެރޭތޯ ހަދާ ޓެސްޓެއް\nނޮވެމްބަރު 29, 2019 19:14\nލާދީނީ ނަޝީދު އާއި ކޭކް ޢިމްރާން ވެސް ބެހެއްޓީ ފެންވަރު ރަނގަޅު ތަންތަނުގަ\nނޮވެމްބަރު 29, 2019 19:16\nމީނާ ވީމަ ލާން ޖެހެނީ ގަނޑުވަރަކަށްތަ؟\nސީދި ބޭބެ ގެ ހުސެން ކޮއި\nނޮވެމްބަރު 29, 2019 19:18\nހޫނު ފެނާއި ފިނި ފެނާއި ސިންގަލް ބެެޑަކާއި ފުލެޝް ޓެންކަކާއި ހޯދުމަށް އަންނަ އަހަރުގެ ބަޖެޓު ގައި ހިމަނާ ދެއްވާތޯ ބަޖެޓު ކޮމެޓީ އާއި ބައްދަލު ކުރެވޭތޯ މި އުޅެނީ\nއަލީ ހަމީދު ބެ\nނޮވެމްބަރު 29, 2019 19:20\nޖަމީލު ތި އުޅެނީ ބޮލުގެ ބޭނުން ހިފައިގެން ޕާޓީ ގަނޑު ދަމާއި ގަންނަން ދޯ؟\nނޮވެމްބަރު 29, 2019 19:27\nނޮވެމްބަރު 29, 2019 19:33\nލޮލް ކަލޭ ހޭބަލި ނުވޭ ތިލާދީނީ ކެނެރީގޭ. ޖަންޖާބޯ އެކަލޭގެވެސް އިނީ އުދޯލިއެލުވާފަ ޑަބަލް ބެޑު ޖަހާފަ ހުރިތާކު. އެވެސް އެކަލޭގެއަކައް ކަމަކުނުދިޔަ އެއީ ގައްޖާއާ ހޯލީ ވޯޓާނުލިބޭތީ. ޔާމީނު އަދި ރަގަޅުތާ ކެއްކުރާކަން\nނޮވެމްބަރު 29, 2019 19:37\nމިއަދު ކަލޯމެން ބޭނުން އަނިޔާއެއް ދެވިދާނެ! މިރާއްޖެއަށް އިންސާފޭ... އަނިޔާވެރި ކަމޭ ކިޔާފަ މިއަދު ތިޔަކުރެވެނީ ވަކި ކޮންކަމެއްތޯ؟؟؟ މިވެރިކަން ނިމުނީމާ ފިލަން ރާއްޖޭން ބޭރަށް ގޮސް ފިލޭނެކަމަ ހީފުޅު ކުރުމަކީ ބިލާހެއް. ތިޔަހެން ބަދަލުހިފަން އަދި ހަސަދަފިލުވަން ތާއަބަދު ތިބެވޭނެބާ؟؟؟\nމާތް ﷲގެ ވަގިފުޅާއެކު 2023 ޕީ.ޕީ.އެމްގެ ކޯލިޝަނުން ކާމިޔާބުކުރާނެކަން ޔަގީން.\nނޮވެމްބަރު 29, 2019 19:39\nތިހަތް ތަރީގެ ތަނެއްގަ ނުބޭވިގެންް ތިއަންނިގެ ވަކީލު ބައިގަނޑު ބޭރުން އަމާ ކުލޫނީ ގެނެސް ހޭރި ސަރުކާރުގަ އާދޭސްގަޅާ ހެދީ ކޮބާ އަންނި ކަލޭގެ ލަދު ހަޔަތް. ޔާމީނު ތިއާލާތުން ބޭއްވިތަނެއްގަ އޮންނާނެ. ވާއެއްޗެއްވަންދެން. އަންނިއެއްނޫންއެއީ .\nނޮވެމްބަރު 29, 2019 19:54\nޝައިތާނުބައެއް ވެރިކަމުގައި މިތިބީ. ﷲ ގެ ރަހުމަތުން ދާދިއަވަހަށް މިވެރިކަން ނިމިގެންދާނެ. ﷲ ގެ ނަސްރު ލިބޭނީ ޙައްގަށް ނަސްރުދޭ ބަޔަކަށް. މިސަރުކާރުވީއްދަވާ ނެތިކުރައްވާނދޭވެ. އާމީން.\nނޮވެމްބަރު 29, 2019 19:56\nމިއަދު އިބޫ ސޯލިހު ރައީސް އޮފީހުގަ. ވެރިކަމުން ފޭބުމާ އެކު ގޮޅިއަށް. މިއީ މިގައުމިގެ އާއްމު އުސޫލު. އަހަރެމެންގެ ދުސްތޫރު. ވެރިއަކަށްވެއްޖެއްޔާ ޖެހޭނީ ހަމަ ކުޑަގޮޅީގަ އޮންނަން.\nނޮވެމްބަރު 29, 2019 19:57\nއެމަނިކުފާނުގެ ވެރިކަމުގަ އެކިއެކި ކުއްތައް ކޮށްގެން ޖަލަށް ދިގުމުއްދަތަކަށް ހުކުމްކުރި ސިޔާސީ އެކިއެކި މީހުންވެސް ޖަލިގަ ބެހެއްޓީ ފެންވަރު ރަނގަޅު ގޮޅިތަކުގަ. އެމަކުފާނަށް މިކަމުގައި އިހާނެތި ގޮތް ހަދާ މީހުން އަދި ވިސްނަންވާމެ ކަލޭމެންނަށް އިންސާފު އަރާހަމަ ކުރާނެ ދުވަހެއް އަންނާނެކަން. އެމަކުފާނި ގައުމަށް ކޮށްދިން ޚިދުމަތުގެ އަގު ވަޒަން ނުކުރެވޭ ބަޔަކު އެމަކުފާނަށް ކިތަންމެ ބޮޑު ގެއުމެއް ދިނުމަށްވެސް ރާވަފާނެ. މާތް ރަސްކަލާނގެ ރައީސް ޔާމީހަށް ރައްކާތެރިކަން މިންވރުމުރައްވާ މިނުލަފާ ޣައްދާރުންގެ ކިބައިން އެމަނިކުފާނު އަވަސް ފުރުސަތެއްގެ ތެރޭގައި ސަލާމަތް ކުރައްވާފާނދޭވެ. އާމިން.\nނޮވެމްބަރު 29, 2019 20:04\nރާގޮނޑިރާޖާ ހުންނާނީ ފިނިފެންމާ ލޯންޗްގަ\nނޮވެމްބަރު 29, 2019 20:05\nކިހާ ދެރަ ކަމެއް ތީ. ވީއައިޕީ ކުއްވެރިންނެއް ނުތިބޭނެ. ހުރިހާ ކުއްވެރިން ހަމަހަމަ ވާން ޖެހޭނެ. ކުއްވެރިވެ ޖަލައް ގެނައީމަ ޔާމީނެކޭ އައްނި އެކޭ މަށެކޭ ވާންޖެހޭނީ ހަމަހަމަ. ޢަހަރުމެން ދެރަ ނިކަމެތިން މިހާރުވެސް ނިދަނީ ނުލާހިކު ހާލުގަ. ޥެރިން ޢިއްޒަތާ އަރާމުގަ. ޢެހެން ވީމަ ޖަލުގަ ކާލޯން ގޮދަޑީގަ ނިދުމުގެ ހައްޤު ބޮޑީ ދެރަ ނިކަމެތި މީހާއައް.\nނޮވެމްބަރު 29, 2019 20:13\nދެން ފަހެ! މީގެކުރީގައި ވަކިބަޔަކަށް ވަކި ޚިދުމަތެއް ދިން ޚަބަރު އަޑުއެހީމު އެއީ ތެދެއްކަމުގައި ވާނަމަ މިފަހަރުވެސް އެ ޚިދުމަތް ހަމަ އެގޮތަށް ދޭން ޖެހޭނެ!\nނޮވެމްބަރު 29, 2019 20:15\nތިތަން މާ ބޮޑައް ރަނގަޅު އަދިވެސް ދައްކުރަންވީ މުސާރަ ދިނީމަވެސް ކުރީ ވައްކަން\nނޮވެމްބަރު 29, 2019 20:28\nތިއައީ ރައީސް ޔާމީނަށް ޖެއްސުން ކުރަން ކުރާ ކަންތައް. މި ސަރުކާރަކީ އިންސާނިއްޔަތު ކަމެއް ނެތް ލާދީނީ ލާއިންސާނީ ބައިގަނޑެއް.\nނޮވެމްބަރު 29, 2019 20:33\nޔާމީން ބަހައްޓަން ޖެހޭނީ ފެންވަރު ރަގަޅު ތަނެއްގައި ސަބަަބަކީ ރާއްޖޭގެ ރައްޔިތުން ނައް ޔާމީން ކޮއްދީފައި ހުރި ތަރައްގީގެ ފެންވަރު ބަލާ ބަ\nނޮވެމްބަރު 29, 2019 20:54\nފިރުއައުނުވެސް އަނިޔާވެރި ކަންދެމެހެއްޓި މިހާރުވީ ކޮންތާ ކު އަނިޔާވެރިންގެ ނިމުން ﷲހިތި ކުރައްވާނެ ރައީސްޔާމިންއަށް ﷲރަހުމަތާސިފާދެއްވާށި ސޯލިހުއާ ބައިވެރިންގެ އަނިޔާއިން ރައީސްޔާމިންއަށް ނަސުރުދެއްވާށި ޢާމީން\nނޮވެމްބަރު 29, 2019 21:02\nހުކުން ކުރެވުނީކީ ޖެއްސިފައިވާ މައްސަލައައް ކަމުގައި ނުވާތީވެ ހުކުން ބާތިލް\nނޮވެމްބަރު 29, 2019 21:03\nގޮނޑި ދުއްވާ ބޭ ގެޑިމޮކްރަސީ އޮތީ އެލިފަދޯ ހަޖަމެއްނުވި ބުރިޖް މަތިން ދައުރުކުރާ ވިލާ ތަކާ ބީހިލާ ފިނި ވައިރޯޅި އަދި ބްރިޖް ގައި ޖެހިލަާ ރާޅުބަާނި ތަށްވެސް ޔަާމީންގެ ހަދަާން އާކުރަާނެ ދިވެހި ގައުމު ތަރަށްގީގެ އާހަރުފަތަކަށް ފޯރުކޮށްދިން ލާޗާރު ބިޗާރަށް މަގުމަތީގައިއުޅުނު ޒުވާނުންނަށް ޝަރަފްވެރިކަމާއެކު އުޅެންދަސްކޮށްދިން ގެދޮރުވެރި ވެރި ކުރުވާ ވަޒީފާ ޔަގީން ކޮށްދިން މިހަގީގަތް ގޮނޑި ދުއްވާ ބެ އަށް ފޮހެއެއްނުލެވެެެޭނެ\nނޮވެމްބަރު 29, 2019 21:08\nއޭނާ ބަންދު ކުރަން ޖެހެނީ ގަނޑުވަރެއްގައިތަ؟\nނޮވެމްބަރު 29, 2019 21:33\nތިކުދިން އަދި އާވާނެ މީޖަޒީރާރާއްޖޭގައި އަހަރެމެން ވެރިކަން ކުރާގޮތަކީ ބަޖެޓް ހުސްވީމާ ބަޖެޓް ފާސްކުރާނީ އަދިވެސް ހުސްވާއިރައް ފާސްކުރާނީ ދެން ރައްޔެތުން އަތުން އިންކަމްޓެކުސް ލިބޭނެއްނު މަމެންތިބޭނީ ޒީރޯޓޮލޮރެންސްގައި މެގަޕުރޮޖެކްޓް ތައް އެބަފެނެއެއްނު ބަދަލުގެގޮތުގައި 2013ހިންގާފަށާފައި ނުނިމި ހުރީ އަދި މިއަހަރު ޕުރޮޖެކްޓުތައް މިނިމެނީ ...\nނޮވެމްބަރު 29, 2019 21:40\nދެން ތިޔާބުނަނީ އާދަޔާ ހިލާފު ގޮޅިޔަކައް ބަދަލުކުރާށޭތަ،\nޢެހެންމަ ޖަލެއް މީވެސް\nމިގޭ ފާހާނަވެސް ފްލަޝްއެއް ނުވޭ. އަދި ހޫނުފެނެއްވެސް ނުހުރޭ. ޢެހެންވީމަ މިގެއާ ތަފާތެެއް ނެތެއްނު\nނޮވެމްބަރު 29, 2019 21:49\nވައްކަން ކުރާ މީހުން ބައިތިއް ބަން ޖެހެނީ ފައިވް ސްޓާ ހޮޓަލުގަތަ. ދޭންޖެހެނީ އެއްމެ އާދައިގެ މީހާ ގޭގައި ބޭނުންކުރާ ހިދުމަތް. ފެންވަރާނެ ވަޅެއް. ތިރި ފާހާނާ ތައްޓެއް .ޓޫތުޕޭސްޓް އުރައެެއް ލަކްސް ސައި ބޯންޏެއް. އާދައިގެ ތުވާއްޔެއް . ފެންފުޅި އެއް. ފެން ބޯނެ ތައްޓެއް މޭޒުމަތީފަންކާއެއް. ޓޮއިލެޓް ބްރަޝް އެެއް .ތަޅުން ފުހާ ނެ ބުރުހެއް. ހަފްތާކު އެއްދުވަހު ކުއްވެރިޔާ އުޅޭތަން އިންސްޕެކްޓްކުރަން އޮފިޝަލަކު ޒިޔާރަތްކުރަންވާނެ. ސާފުނުކޮއްހުރިނަމަ ކުއްވެރިޔާ ލައްވާ ތަންސާފުކުރުވަންވާނެ.... ހުކުމް ތަންފީޒު ކޮއްނިމޭއިރު މަސްމާރުކޭޓް ސަރަހައްދުގައި އެހެންމީހުންނާއި އެކު އުޅެވޭވަރައް ކައުންސެލިންދޭންވާނެ\n. ޖަލައްލަނީ އިސްލާހު ކުރަން\nޖަލުން ނިކުމެގެން އަންނަ އިރު މިސްކިތެއްގެ މުދިންކަން ކުރެވޭވަރު ކޮއްދޭންވާނެ..\nއޭސީގައި ނިންދެވި އަކަސް މީހާ މީހަކައް ނުވާނެ .ޖަމީލަކައްނޭގޭނެ ވަގުން އިސްލާހުކޮއް މައުސޫމު މީހަކައް ހަދާނެ ގޮތެއް.\nނޮވެމްބަރު 29, 2019 22:08\n33 ބިލިޔަނާ ސަޕްލިމެންޓްރީ ބަޖެޓާ ކައި ހުސްކުރި މީހުންވެސް ގޮޅި ޔަގީން ވާދުވަސް މަޖާ ވާނެތާ......\nނޮވެމްބަރު 29, 2019 22:09\nބައިތިއްބާ މާގިނަދުވަހެއް ނުވެ މި އަނިޔާވެރި ވެރިކަން\nނިމިދާނެ! ގަޑީގެ ކަށި އެވަގުތާއި ހަމައަށް ނާރަނީއެވެ.\nއެހެން ނަމަވެސް ކަށި އެބަ ހިނގައެވެ. ސާޢަތް އެންމެ މޮޅަށް ދެނެވޮޑިގެންވަނީ ﷲ ތަޢާލާއެވެ. ޔަޤީންވާކަމަކީ\nއިބްރާހިމް މުހައްމަދު ސާލިހު ވެރިކަމުގައި ދެންް މާގިނަ\nދުވަހެއް ނުވާނެކަމެވެ. އިންޝާ ﷲ\nނޮވެމްބަރު 29, 2019 22:11\nއާދައިގެ މީހާ އެގޮޅިއައްލާން އޯކޭ،..؟؟\nނޮވެމްބަރު 29, 2019 22:16\nދެރަވެސްވޭ އެކަމަކު ފުއްޕާފަ އެހެންމީހުން ޖަލައް ލައިގެން އުޅުނު އިރު އުޅުނު ގޮތް ހިތައްއަރާފަ ހިނި އާދޭ. މީހުންބުނެ އުޅޭނުން މީހުންންނައް އަނިޔާދީފަ ހަމަޖެހި ލައިގެން އަބަދަކު ނޫޅެވޭނެއޭ. މީހުންގެ ބަދު ދުއާ ޖެހުނީ. ކުރާނެ ކަމެއްނެތް ދެންވެސް މައިތިރި ވެގެން ފަސްއަހަރުވަންދެން ޖަލުގަ އޮވޭ. ބޮނޑިބަތް ޖަމީލު، އަދުރޭ އަނގަ އަރުވާނެ. .ވާނެކަމެއްނެތް. ބޭރު ގައުމަކުން ބަޔާނެއްވެސް ނުނެރޭނެ. އުޅުނީކީ މަމެންގެ ތާއީދު ހޯދާކައްނޫން. އުޅެގަތީ ފަސްއަހަރު ތެރޭ ހަޒާނާ ހުސްކުރެވޭތޯ. ނަޝީދު ޖަލައްލީމަ އޮންނާނީ ކުޅި ދައްކާފަ. މާލެ އޮންނާނީ ކުޑަ ކޮއްފައި. އޭނަވެސް ވައްކަން ކުރިނަމަ ތާއީދެއްނުކުރާނަން. .މަމެންތާއީދު ކުރަނީ މަމެންގެ ހައްގުގައި މަސައްކަތް ކުރާމީހުންނައް.\nނޮވެމްބަރު 29, 2019 22:30\nބައްލަވާ ޖަމީލު ޖަލުގަ ހޫނުފެނާ ހުރިހާ ހިދުމަތެއް ހުރީމަ ކިހިނެއްތޯ ޖަލަކަށް ވަނީ އަދި ޕީއެޗްޑީ ނެގިޔެސް ވިސް ނުން ވަރައް ދައް\nނޮވެމްބަރު 29, 2019 22:34\nމިސަރުކާރަކައް ކުޑަމިނުން ނުހެދުނު ހަނޑަސްބުރިއެއްވެސް އަދި ލަދުކުޑަކަމުން އަނގައަރުވައރއްނޫން މުޅިޤައުމު ބުނާކޮއްދެއްވީ ރ ޔާމީނު،،\nނޮވެމްބަރު 29, 2019 22:41\nދެން ޔާމީން ބަހައްޓަން ޖެހެނީ މުލީއާގޭގަތަ؟ މުޖުރިމުން ތިބެންޖެހެނީ ޖަލުގެ ގޮޅީގަ. ބާރު އޮތް ދުވަހު ޔާމީން ގެ އަމުރަށް ކިތައް މައުސޫމް މިހުން ކުށަކާއި ނުލައި ޖަލު ގޮޅީގައި ބޭތިއްބިތަ. އެމީހުންގެ އަބިންނާއި ފިރިންނާއި ދަރިން ރުއި ރުއިމާއި ކުރި ހިތާމަ ކޮބާ. ގޮޅީގައި ހުރުމުގެ އެކަނިވެރިކަމާއި ހިތްދަތިކަން މިހާރު ޔާމީން އަށް ވެސް އަމބިކަމބަލުންނަށް ވެސް އިހްސާސް ކުރެވޭނެ ކަންނޭގޭ!\nނޮވެމްބަރު 29, 2019 22:59\nކަލޯ ރޮޑާ! ރ.ޔާމީން ވަށްކަންކުރިތަނެއް ބުނެދީބަލަ، މިހާރުގެ މައްސަލައަކީ މީހަކު ރައީށް ޔާމީނަށް ލަނޑުދިނުމަށް އެކައުންޓަށް ފައިސާޖަމާކުރީ. އެމްއެމްޕީއާރުސީގެ ފައިސާ އެމަނިކުފާނުގެ އެކައުންޓަށް ޖަމާކުރާކަށް ބްރޯގާތަކު ނޭދެ އެދުނީ އެމަނިކުފާނުގެ ކެމްޕެއިނަށް އެކިފަރާތްތަކުން ދީފައިވާ ފައިސާ ޖަމާކުރުމަށް. އެމްއެމްޕީއާރުސީގެ ފައިސާ ޖަމާވި މީހުން މަހުލޫފަކީވެސް ދެންވެސް އެމްޑީޕީގެ ބޮޑުން ކީއްވެ ނުބެލުނި އެއެންމެންގެ އެކައުންޓަށް ވަތްފައިސާ ވަނީ އެމީހުން ބޭނުންކޮށްފައި އެމީހުން ވަގުންނަށް ނުވާއިރު ރ. ޔާން ވަގަކަށްވީ ގޮތް ރޮނޑު ބުނެދީބަލަ ތިހެން ގަލުން ފެހިކާން އޮވެފައި އެއްޗެއްބުންޏަސް ކަމަކުނުދާނެ ރޮނޑާ.\nނޮވެމްބަރު 29, 2019 23:06\nރައީސްޔާމީން ވެރިގައި މައުމޫން އާއި އަންނި ޖަލަށްލާފަ ބެހެއްޓީ ގަނޑުވަރުތެރޭރސްގެފާނުންތިބޭ ފެންވަރުގައި އެއީ އަނިޔާވެރިކަން ޤައުމަށް ގިނަގުނަ ހިދުމަތްތަކެއް ގެނެސް ދެއްވިތެދުވެރިރޔާމީން ނުހައްގުން ޖަލަށްލާފަ ހުންނެވީ އެމަނިކުފާ ނާއިއެކަށީގެންނުވާގޮޅި އެއްގައެވެ.އެއީ އޯގާތެރިކަމެވެ. ތިވެދިން އޯގާތެރިކަން މިސަރުކާރާއިމިވެރިކަން ގެންނަންއެކިގޮތްގޮތަށް ފައިސާއިން ވަކަން ކުރިމީނާއި ވޯޓުކަރުަ ދާސްއޮޅުވާލާ ނައްތާލި މީހުނާއި ކަޅުފޮށިގެން ގުޅުނުމީހުނާއި ދެހަނދުކޭތަ ގެނައި މީހުނާއި ފަނޑި ޔާރު ވަގައްނެގިމީހުނާއި އިލެކްޝަންގެ ފަސްމާމުލުފަސްވަގުންނާއި ހިބަރުވަދަށް ދިޔަމީހުނާއި މިހުރިހާ ކަންތަކުގައިބައިވެރިވި މަހުޖަނުްނާއި ރޔާމީން ނުހައްގުންޖަލައްލުމައް ޓަކާކުރަންނުޖެހޭ ޝަރިޔަތެއްކޮއް ސާބިތުނުވާހުކުމެއް އިއްވި ފަސްފަނޑިޔާ ރުނާއި ރޔާމީންެއަށް ވަގަށްގޮވަމުން ތިހުރިހާމީހުން ވައް ކަންކުރަމުން ވަގުފަ އިސާކަމުންބޮމުންލަމުން ރޔާމީން ބޮލުގައިވަގު ބަދުނާމްއަޅުވާފައި ޖަލުގެއާދައިގެ ގޮޅި ޔަކަށްތިއެއްލާލީދުވަހަ ކުވެސްނުލިބޭނެ ފަދައަގުހުރި ޖަވާހިރެތް ހަދާންކުރާތިކުނިގޮނޑަކަށްއެއްލާލާފައޮތަސް ޖަވާހިރެތްވާނީ ހަމަޖަވާޖަވާހިރަކަށް އޭގެއަގަކަށް އެއްވެސް ބަދަލެތްނާންނާނެ ކަން ހަނދާކުރާތި މިއަދުގެ ސަރުކާރުން ރޔާމީން އައްނުދޭ އޯގާތެރިމެއް ހޯދަންކަލޭމެން ނާންނާތި މިއަދު ރޔާމީންއައް ނުހަގުން ތިކުރާއަނިޔާހަނދާން ކުރާ ކޮންމެކަމަކައް ވެސްނިމުންއަންނާނެ ކަންހަނދާން ކުރާތި އަސްލުވަގުންމިސަރު ކާރުބަދަލުވާއިރަށް ރާއްޖެދޫކޮއް ފިލަން ދުވާނެ ރޔާމީންއަކީ ބިރުން ކޯޓަށް ފިލަން ދާނެވެރިޔެއްނޫން އެއަށް ވުރެ މާގަޓު ހުނާނެ ހުކުންތަން ފީޒުކުރުމައް ޓަކާ ޖަލުގަވެސް އޮންނަން ކެރޭނެހަމަ އެކަނި ވެރިޔަކީ ރޔާމޭން އެންމެމަތިވެރި ވެގެން ވާރަސްކަލާކޮރޔާމީން އަށް ހިތްވރާއި ކެތްތެރިކަން ދެއްވާށިއާމީން\nނޮވެމްބަރު 29, 2019 23:07\nރައްޔިތުން މިރޭ އަރާމުގައި އެމީހެއްގެ އަމިއްލަ ކޮޓަރީގައި ނިދާ އިރު އިހުސާސެއް ނުކުރެވޭނެ ގައުމުގެ މިނިވަންކަން ކަށަވަރުކޮށްދެއްވާ ގައުމު ބިނާ ކުރެއްވީ މި ގައުމުގައި ވެރިކަން ކުރެއްވި ބޭފުަޅުންގެ މިންނެތް މަސައްކަތްޕުޅުން ކަމެއް. އަޅުގަނޑުމެން ތެރޭ ސިޔާސީ ކަންތައްތައް އާންމުވި ފަހުން އެކަކު ކުއްވެރިއެއްގެ ގޮތުގައި ދެކޭ މީހާ އަކީ ދެން ތިބި މީހުންގެ ބަތަލެއް. ޖަލުގެ ހުކުމް ކުރެވުނު ދެވެރިން އެއީ ރައީސް ނަޝީދާއި ރައީސް ޔާމިން. މި ދެވެރިންނަށް ހުކުމް ކުރީ އިންސާފުންތޯ ނޫންތޯ އެއީ އެހެން ވާހަކައެއް. ދެ ޕާޓީގެ ރައްޔިތުން ދެކޭނީ ދެގޮތަށް. ރައީސް ނަޝީދު ޖަލުގެ ހުކުމް ފުރިހަމަ ކުރެއްވީ އާދައިގެ ޖަލަކު ނޫން. ކޮޓަރިއެއްގަ. އާލަސްކަންފުޅުގައި އުޅުއްވުމުން ރާއްޖެއިން ބޭރަށް ވަޑައިގަތުމުގެ ފުރުސަތު ވެސް ލިބިލެއްވި. ރައީސް ޔާމީން ވެސް ޖަލުގެ ހުކުމް ފުރިހަމަ ކުރައްވަން ރަނގަޅު އިންތިޒާމެއް އޮންނަންޖެހޭ. ވެރިކަން ކުރެއްވި ބޭފުޅަކަށްވާތީ.\nނޮވެމްބަރު 29, 2019 23:17\nހިނގާބަލަ ޝެވަލް ބްލޭންކް ރަންދެލިން ކޮޓަރިއެއް ލިބޭތޯ ބަލަމާ އޭރުން އެތާއުޅޭ ކުދިންނަށް ސާވިސްޗާޖްގެގޮތުގަ ފަސްމިލިއަން ދީގެން އާރެކޯޑެއްވެސް ހެދޭނެއްނު\nނޮވެމްބަރު 29, 2019 23:19\nބުނަން ލޮލްއެއްކަމަކު ބުނަން ޔާމީނަށް ދައުވާ ކުރީ އެހެން މައްސަލައެއްގައި ޙުކުމްއިއްވީ އެހެން މައްސަލައަކަށް އަދިވެސް ޖަލުގައި އޮންނަންވީ ޔާމީނުތަ؟ ތީއަޖައިބެއް ނަހައްގުން ދައުވާ ކުރާކަން ލޮލްއަށްވެސް އެނގޭނެދޯ މިއީ މުސްލު ޤައުމެކޭ ލޮލް މާފުއްޕާނެ ކަމެއްނެތް މިސްރުކާރަކު އިންސާފުގެ ކުޑިކޮޅެއްވެސްނެތް\nނޮވެމްބަރު 29, 2019 23:36\nއެބުނާހެން، އެވަރުގެ ޖަރީމާއެއް ހިންގިމީހަކު އާދައިގެ ގޮޅިއަކަށް ލައިގެން ނުވާނެ.\nނޮވެމްބަރު 30, 2019 00:04\nތިކަލޭގެ ބަހައްޓާފަހުރި ގޮޅި އަދިވެސް ކުޑަކުރޭ ! ބޮޑުވަގު !\nނޮވެމްބަރު 30, 2019 00:13\nމި ރައީސް ކިތައްމެ ކުޑަގޮޅިޔަކަށްލިޔަސް ރައްޔިތުންނަށްޓަޖައި ފުރިހަމަ ހިދުމަތްތަކެއް ކޮއްދިބް. އަގަރެން މާލެ ދާއިރު އަބަދުވެސް އެމަނިކުފާނަށް ޝުކުރުކުރަން. ހިކުމަތްތެރިވެރިއެއް. ﷲ ގެ މިންވަރުފުޅުން ވަރަށްއަވަހަށް އެބައިމީހުންގެ ނުބައިކަމުން ފިވެހިން މިނިވަންކޮއްދެއްވާނެ\nނޮވެމްބަރު 30, 2019 08:04\nވަގުންނަށް ހީވާނީ އެހެންމީހުންވެސް އެއ އީ ވަގުންކަމުގަ. މިރޭގެ މިވަގުތުވެސްވަ އްކަމެ އް ނުކުރެވުނީމަ ހިތްހަމަޖަ އްސާލަން ވަގަ އްގޮވާލީދޯ؟ ޚޚޚކެކެކް.\nނޮވެމްބަރު 30, 2019 00:15\nކަ އްޕި އަކަށް ނޭގޭ އެކަ އްޗެ އް.މަށަށް ނޭގި މަގޭ އެކަ އުންޓަށް މިލި އަނުން ޑޮލަރ ޖަމާ ކުރާނެތަ؟ އޭނާ އެހެން މީހުންނަށް ދިން އަނިޔާ ކަ އްޕި އަކަށް ނޭގޭތަ؟ ޖަމީލު އެ އުޅެނީ ޔާމީނަށް ހެޔޮ އެދިގެނެ އް ނޫން.\nނޮވެމްބަރު 30, 2019 01:50\nކުދިންނޭ. ޔާމީނަކީ ބުރިޖް ހޮސްޕިޓަލް ފަދަ މެގަރ ޕްރެޖެކް ހިންގޭވަރުގެ މީހެއްނޫން. ބްރިޖް ޕްލޭންކުރީ އަންނި. މަސައްކަތްކުރީ ޗައިނާމީހުން ފައިސާދެއްކީ އަހަރުމެންގެ ފައިސާ. ވ ޔާމީން ގެ ވެރިކަމުގަ މަސައްކަތްފެޝުނީ. ދެބުރިޖު ހަދާނެ ފައިސާ ކައްވާލި.\nނޮވެމްބަރު 30, 2019 08:08\nހާދަމަ އުލޫމާތު މުއްސަންޖޭ. ހާދަހާވާމޮޅޭ. ކަލެ އަށް ކިހާވރެއްލިބުނުތަ؟ ހަމަ ހިނި އަންނަނީ. ރ ޔާމީން ޒިންދާބާދް.\nނޮވެމްބަރު 30, 2019 03:00\nރައްޔިތުން ނަކީ މިސަރުކާރު ޖަހާހާ ސަކަރާތެއް ބަލާނެ ބައެއްނޫން. ގަޅުހައްދާނަމޭ ހިޔާ ނޫޅޭތި. ދޮގު ނޫން އެއްޗެއް އެހެރަނުބައި ސޯލިހުގެ އަނގައިން ނުނުކުމޭ. މުނާފިގު ކަލޭގެ ގާސިމް ދެން ހުންނާނީ. އަނބިމީހާ އެހެން ފިރިހެނުންނާ ދޭނީ ދައްޔޫދުން. ލިބޭހާ ފައިސާ މަކުނަށް އުކަނީ ބޭނުންވާ އެތި މަކުނުތައް އެއްލާނެތީ.\nނޮވެމްބަރު 30, 2019 03:49\nފަ އިވުސްޓާ ހޮޓަލެ ރަގަޅު ތޯ ހަހަހަ...\nނޮވެމްބަރު 30, 2019 04:45\nޔާމީނުގެ އަމުރަށް، ހަމަ ތިއަށްވުރެންވެސް ސަހަލު ތަނެއްގައި ނުން މިއަދުގެ ރައީސުލް ޖުމްހޫރިއްޔާ ޖަލުގައި ބެހެއްޓީ. ރައީސް ސޯލިހު ދޫނިދޫގައި ބެހެއްޓި ގޮޅީގައި ހުރީ އޮށޯންނަން ސިމެންތި އަށްޓެއް، ކަރަންޓެއް ނެތް، އެހެންކަމުން ބޮކި، ފަންކާ ނެތް! ދުވާލުގައި ގަދަ އަވި ގައަށް އަރާ،އިރު ފަންކާ ނުޖަހާ، ރޭގަނޑުގައި ކަނު އަނދިރީގައި އޮންނައިރު ބޮތްކެއް ނެތް، ފާހާނާގައި ފެންވަރާ އިސްކުރު ފިޔަވައި އިތުރު އިސްކުރެއް ނެތް!.ފްލަޝް ޓޭންކް ހަލާކުވެފައި. ބޯން ހުރީ ފާހާނާއިން ނަގާ ފެން. މަދިރި ކޮއްޓެއް!. ހާޓް ޕޭޝަންޓަކަށްވާތީ ކޮންމެ ދުވަހަކު ނަންގަވަން ޖެހޭ ބޭސް، އާއިލާއިން ފޮނުވީމާވެސް އަތަށް ނުދީ ހުރީ. މިހާލުގައި ރައީސް ސޯލިހު ބާއްވާފައި، މިއަދު ރައީސް އަރިހަށް ޖަލުގައި ހުރިކަންކަމޭ ކިޔާފައިި ދާން ލަދު ނުގަނޭތަ؟ މިދިޔަ އަހަރު، ޖަލަށްލި އެންމެންވެސް ބޭތިއްބީ މިފަދަ ގޮޅިތަކުގައި. އެއިރު ކޮބާ ޖަމީލުގެ އަނގަ؟\nނޮވެމްބަރު 30, 2019 06:10\nވަރަށް ގިނަ އިން (ފޭރިގަތް) ޕޕ ކުދިންކިޔާނެ\nބުރިޖޭ ފުރިޖޭ ........\nބަލަ އެއ ބުރިޖަކަސް ފިރިޖަކަސް އެ އީ ރަށްޔިތުންގެ\nފަ އިސާ އިންކަން އެ މެނަށް ވެސް އެބައނގޭ\nއަދި 4ބުރިޖުގެ ޚަރަދު 1ބުރިޖަށް ޖީބު އާ އި އަނޑަރ\nހިސާބުވެސް ފުރާ ލާފަ ހުރިކަން އެއ އްމެނަށްވެސް\nއއެނގޭ އެކަމު ފޭރިގަތް ޕޕ ކުދިން ޤަބޫލުނުކުރަނީ\nނޮވެމްބަރު 30, 2019 07:56\nބޭނުމީ 1 މިލިއަން ޑޮލަރުގެ ގޮޅިއެއްތަ؟\nނޮވެމްބަރު 30, 2019 08:19\nއައ އްޗީ... ތިރީންދޫބައިގަނޑު ވެރިކަންވެއްޓުނު ހިސާބުން ފެށިގެން ތެޅުނު ވަ އްތަރުދޯ.؟ ރަށުތެރޭ އާންމު ރަ އްޔިތުންނަ އް މަގުހިނގާ އުޅުމަ އް ނޮފަރުއްޕާނާހަމަ ކުރީ ކޮންބަ އެއްތަ؟ ވަކިވަރަކަށް ގުއުރޯނުގަ ޖެހުނީމަ ތަންކޮޅެ އްހަނދާނުގަ މަ އްސަލަޖެހޭނެ. އެހެންނޫނަސް ސިހުރު ބޮނޑިބަތްގަނޑުކެވުނީމަ ގަޔަ އްރެވުނަސްނޭންގޭނެ.\nނޮވެމްބަރު 30, 2019 08:51\nދެން އެހެން މީހުން ބަންދު ކޮއްފއި ބައި ތިއްބަނީ5ސްޓަރ ހޮޓަލެއްގަތަ\nނޮވެމްބަރު 30, 2019 09:11\nވަކަރުގެ ޖާހިލު ސަރުކާރު އަދި އެއްފަހަރު ހިފާހައްޔަރު ކުރާނެ ދިވެހިރައްޔަތުން ދެނެއްނުބުނެވޭނެ7ފަހަރު މައިބަދަ ބިނދިއްޖެއޭ. ވަގަކަށް ހާސްދުވަސް ވެރިޔަކަށް2ދުވަސް.\nނޮވެމްބަރު 30, 2019 09:17\nދެންމަހާ ޖަ އްރާފުގެ ވީލް ހައ އުސްގަ ބަހަ އްޓާ\nނޮވެމްބަރު 30, 2019 09:26\nކޮބާތޯ މައްސަލައަކީ، ދިވެހި ރަތްޔިތުންގެ ލާރިގަނޑު ކާލީމަވެސް އޭސީ ކޮޓަރިއަށްތޯ ލާންވީ.\nނޮވެމްބަރު 30, 2019 09:41\nތިޔަ ޖަލޭ... ގަނޑުވަރެއް ނޫނޭ ..\nނޮވެމްބަރު 30, 2019 10:24\nޖަލުގަ ތިބޭ އެހެންމީހުން ގެ ހާޅު ޔާމިން ވެރިކަމުގައި ޔާމިން ބެލިތަ ނުބަލާ،ނޫނީ ގަނޑު ވަރު ތަކެއްގަ ތަ އޭރުގަ ޖަޅުގަ ތިބި މީހުން ތިބީ ، ހަމަ ތި ގޮޅި ތަކުގަ ،،، ނުޖެހޭ ޔާމިން ވީމަ ގޭގަ ނޫނީ ގަނޑުވަރެއް ގަ ބަހައްޓާން. ރަގަޅު ނުވިސް ނޭތަ ކިތައްމެ މުއްްސަނދި މީހަކަސް ، ފަގީރު މީިހަކަސް މަރުވީމަ ދަނީ ކޮންތާކަށް ފަސްގަނޑު ދަށައް ދޯ..ވީ އިރު ނުޖެހޭ ވެރިޔަކަސް ، ނިކަމެތިމީހާ ވެސް ތަަފާތު ކުރާކަށް ޖަޅުގަ ވިޔަސް...އޮވޭ ތިތަނުގަ ބޮޑާ ނުވެ...\nނޮވެމްބަރު 30, 2019 14:03\nޔާމީން އަކަސް އާދައިގެ މީހެއް ވިއަސް ޖަލުހުކުމެއް ގައަމަލު ކުރަން ޖެހޭނީ އެއް އުސޫލުް ވަކި ޔާމީނައްވީމަ7ސްޓަރ ރިސޯޓަކުން ހިދުމަތް ދޭކަށް ނުޖެހޭ.\nޑިސެމްބަރު 5, 2019 11:50\nއުމަރުގެފާނު ވިދާޅުވެފައިވެއެވެ. ތިބާ ކަންތައް ކުރި ގޮތަކަށް ތިބާއާ މެދު ކަންތައް ކުރެވޭނެއެވެ.


އުރީދޫގެ އަހަރީ އާންމު ޖަލްސާ މެއި ހަވަނަ ދުވަހު ބާއްވަން ހަމަޖައްސައިފި – އައްޑޫ އޮބްޒާވަރ\nއުރީދޫގެ އަހަރީ އާންމު ޖަލްސާ މެއި ހަވަނަ ދުވަހު ބާއްވަން ހަމަޖައްސައިފި\nއުރީދޫ މޯލްޑިވްސްގެ އަހަރީ އާންމު ޖަލްސާ އަންނަ މަހު ބާއްވަން ނިންމައިިފި އެވެ.\nމި ޖަލްސާ ބޭއްވުމަށް ހަމަޖެހިފައިވަނީ އަންނަ މަހުގެ ހައެއްވާ އާދީއްތަ ދުވަހުގެ ރޭ 8:30 ގައި، ހޮޓެލް ޖެންގެ ބޯލްރޫމްގަ އެވެ.\nމިޖަލްސާގައި މިދިޔަ އަހަރުގެ އަހަރީ އާންމު ޖަލްސާގެ ޔައުމިއްޔާ ފާސްކުރުމާއި، މިދިޔަ އަހަރުގެ މާލީ ހިސާބުތަކާއި އޮޑިޓަރުންގެ ރިޕޯޓު ފާސްކުރުމާއި، މިދިޔަ އަހަރުގެ ކުންފުނީގެ ޑިރެކްޓަރުންގެ ރިޕޯޓު ފާސްކުރުމަށް ވަނީ ނިންމާފަ އެވެ.\nމީގެ އިތުރުން ކުރިއަށް އޮތް އަހަރަށް އުރީދޫ މޯލްޑިވްސްއަށް އޮޑިޓަރެއް އައްޔަނުކުރުމާއި، ކުރިއަށް އޮތް އަހަރަށް ކުންފުނީގެ ބޯޑު ޑިރެކްޓަރުންގެ އުޖޫރަ ހަމަޖެއްސުމާ މެދު ގޮތެއް ނިންމުމަށްވެސް މިޖަލްސާއަށް ވަނީ އެޖެންޑާކޮށްފަ އެވެ.\nއުރީދޫގެ 90.5 އިންސައްތަ ހިއްސާ ކުރާ ވަތަނިއްޔާ އިންޓަނޭޝަނަލްއަށް ޑިރެކްޓަރުންގެ ބޯޑަށް ހަތް މެންބަރުން އައްޔަންކުރުމުގެ ބާރު ލިބިފައިވެ އެވެ. އަދި ކުރިއަށް އޮތް އަހަރަށް އުރީދޫގެ އޮޑިޓަރުކަމަށް ކުރިމަތިލާފައިވަނީ މިދިޔަ އަހަރުވެސް އެ ކުންފުނި އޮޑިޓް ކުރި ކޭޕީއެމްޖީއާއި، ޕްރައިސްވޯޓާހައުސްކޫޕާސް މޯލްޑިވްސްގެ އިތުރަށް އާންސްޓް އެންޑް ޔަންގެވެ. އަހަރީ އާންމު ޖަލްސާގައި އެ ކުންފުނި އޮޑިޓް ކުރާނެ އޮޑިޓަރަކު ވެސް ކަނޑައަޅާނެ އެވެ.\nއުރީދޫ މޯލްޑިވްސްގެ ޑިރެކްޓަރުންގެ ބޯޑުން ނިންމާފައިވަނީ ހިއްސާގެ ފައިދާގެ ގޮތުގައި ހިއްސާއަކަށް 3.20 ރުފިޔާ ބެހުމަށެވެ. އަހަރީ އާންމު ޖަލްސާގައި ޑިރެކްޓަރުންގެ ބޯޑުގެ މި ނިންމުމަށް ކުންފުނީގެ ހިއްސާދާރުންގެ މެދުގައި ވޯޓަށް އަހާނެ އެވެ.\nއުރީދޫ މޯލްޑިވްސް އިން ބުނީ އަހަރީ އާންމު ޖަލްސާގައި ބައިވެރިވެވޭނީ މިމަހުގެ 26ވާ ބުރާސްފަތި ދުވަހުގެ ރޭ 8:00 ޖެހުމުގެ ކުރިން ކުންފުނީގައި ރަޖިސްޓްރީވެފައިވާ ހިއްސާދާރުންނަށް ކަމަށެވެ. އަދި ޖަލްސާގައި ބައިވެރިވާން ބޭނުންވާ ފަރާތްތަކުން މެއި ތިނެއްވާ އަންގާރަ ދުވަހުގެ ހަވީރު 4:30ގެ ކުރިން ޕްރީރަޖިސްޓްރޭޝަން ފޯމު ފުރައި، އުރީދޫއަށް ހުށަހަޅަން ޖެހެ އެވެ.\nޖަލްސާ ފެށުމުގެ ކުރިން ރަޖިސްޓަ ނުކުރާ ފަރާތްތަކަށް އަހަރީ އާންމު ޖަލްސާގައި ބައިވެރި ނުވެވޭނެ ކަމަށްވެސް އުރީދޫއިން މައުލުމާތުދެ އެވެ.\nޖަލްސާއަށް ހާޒިރުވާން ޕްރީ ރަޖިސްޓްރޭޝަން ފޯމު ހުށަހެޅި ފަރާތްތަކުން ޖަލްސާއަށް ރަޖިސްޓްރީވުން ކުރިއަށް ދާނީ އަހަރީ އާންމު ޖަލްސާ އޮންނަ ރޭ، 7:30 އިން 8:30 އަށް ހޮޓެލް ޖެންގަ އެވެ. އުރީދޫއިން ބުނީ އަމިއްލަ ނަމުގައި ނުވަތަ ޕްރޮކްސީ ހިފައިގެންދާ ފަރާތްތަކަށް، ކޮންމެ ހިއްސާދާރަކަށް ކޮންމެ އެޖެންޑާ އައިޓަމަކަށް އެއް ވޯޓު ލެވޭނެ ކަމަށެވެ.\nމިފަހަރުގެ އަހަރީ އާންމު ޖަލްސާގައި އާންމު ހިއްސާދާރުންގެ ފަރާތުން ބޯޑަށް ޑައިރެކްޓަރަކު އައްޔަންކުރުމަށް ހަމަޖެހިފައެއް ނުވެ އެވެ. ސަބަބަކީ މިވަގުތު އާންމު ހިއްސާދާރުން ތަމްސީލުކުރާ ޑިރެކްޓަރު އެމަގާމަށް އައްޔަންކުރީ މިދިޔަ އަހަރުގެ އޮކްޓޫބަރު މަހު ކަމަށްވާތީ އެވެ. އެހެންކަމުން އަންނަ އަހަރުގެ އޮކްޓޫބަރު މަހުގެ ނިޔަލަށް އޭނާއަށް އެ މަގާމުގައި ދެމިހުރެވޭނެ އެވެ.\nއާންމު ހިއްސާދާރުންގެ ފަރާތުން ޑިރެކްޓަރުންގެ ބޯޑަށް އައްޔަނުކޮށްފައިވަނީ ކުރީގެ މިނިސްޓަރު އަދި ސްޓެލްކޯގެ މިހާރުގެ މެނޭޖިން ޑިރެކްޓަރު އަހްމަދު ޒުހޫރެވެ.


''Fake Friends'' Miee Adhaige Bayeh Noon! “ފޭކް ފްރެންޑްސް” މިއީ އާދައިގެ ބަޔެއް ނޫން! – Huvadhoo News ''Fake Friends'' Miee Adhaige Bayeh Noon! Huvadhoo News\n“ފޭކް ފްރެންޑްސް” މިއީ އާދައިގެ ބަޔެއް ނޫން!\nކޮންމެ އިންސާނެއްގެވެސް ދިރިއުޅުމުގައި ރަހުމަތްތެރިން ބޭނުންވެއެވެ. ދިރިއުޅުމުގެ ކޮންމެ ހިސާބެއްގަވެސް، އާއިލާގެ މީހުން ނޫން ބަޔެއްގެ އެހީތެރިކަން ބޭނުންވެއެވެ. އެއީ ރަހުމަތްތެރިން ކަމަށް ގަބޫލު ކޮށް، ކަންކަމާއި މަޝްވާރާކުރުމުގެ އިތުރުން އެކިކަންމަުގައި އެހީ ހޯދާއި ހަދައެވެ. ރަހުމަތްތެރިންގެ ތެރެއިންވެސް އެކަކު ނުވަތަ ދެތިން މީހަކު ވަރަށް ބޮޑަށް ގާތްކޮށް ރަހުމަތްތެރިޔާގެ މަގާމު “އެންމެ ގާތް އެކުވެރިޔާ” ނުވަތަ “ބެސްޓު ފްރެންޑު” ގެ މަގާމަށް ޕްރޮމޯޓު ކުރެވި އިތުބާރު ކުރެވެއެވެ. ހަމަ މިފަދައިން، ރަހުމަތެރިންގެ ތެރެއިން ގޯސް ރައްޓެހިންވެސް ވަކި މަގާމަކަށް ބަދަލުވެގެން ދަނީ ތިމާ އަށް އެމީހެއްގެ ސަބަބުން ކޮންމެވެސް ފިލާވަޅެއް ލިބޭ ދުވަހުން ފެށިގެންނެވެ.\nގޯސް ރައްޓެހިން ނުވަތަ އާންމުކޮށް މިހާރު ކިޔާ ގޮތުންނަމަ ‘ފޭކް ފްރެންޑްސް’ އަކީ އެބައެއްގެ ސަބަބުން ތިމާގެ އެތައް ވަގުތަކާއި ހަކަތައެއް ބޭކާރުކޮށްލާ ބައެކެވެ. ކަންމިހެން އޮތްއިރު ސުވާލަކީ މިފަދަ ‘ފޭކް ފްރެންޑްސް’ ދެނެގަންނާނެ ގޮތެކެވެ. އެގޮތުން މި ހިމަނާލަނީ މިފަދަ ރައްޓެހިންގެ ގައިން ފެންނާނެ ބައެއް ސިފައެކެވެ.\nފޭކް ރައްޓެހިން ދެނެގަންނާނެ އެންމެ ފުރަތަމަ ގޮތަކީ އެ މީހުން ތިމާގެ ވާހަކަތަކަށް ދޭ ސަމާލުކަން ބެލުމެވެ. އެގޮތުން ކަމަކާއި ހިތްހަމަނުޖެހިގެން ވާހަކައެއް ކިޔާދިނުމުން އޭނާގެ އަމިއްލަކަންތަކުގައި މާ ބުރަކޮށް އުޅެ އަޑުއިވޭކަމަށް ނުހެދުމާއި ހުރިހާ ވާހަކައެއް އަޑުއަހާފައި ތީ އަދި އެއްވެސް އެއްޗެއް ނޫނޭ ބުނެ އޭނާއަށް ދިމާވެފަ ހުރި ކަންތަކެއް ކިޔާދޭން ފެށުމަކީ ފޭކު ރައްޓެހިންގެ ފަރާތުން ފެނިގެންދާނެ ސިފައެކެވެ.\nދެވަނަ ކަމަކަށް ބަލާއިރު މިފަދަ މީހުން ތިމާ އާ ދިމާވެ، ވަގުތު ހޭދަކުރަން ބޭނުންވާނީ އެކަމުން އެމީހުނަށް ކޮންމެވެސް މަންފާއެއް ހާސިލް ވާނަމަ އެކަންޏެވެ. އެނޫން ކަމެއް އަބަދުވެސް ކޮންމެވެސް ބަހަނާއެއް ދައްކާނެއެވެ. ނުވަތަ ތިމާއަށް ހަބަރެއް ނުވާނެއެވެ.\nއަދި މިފަދަ މީހުންގެ އިތުރު ސިފައަކީ ތިމާ ކިތަންމެ ބިޒީކޮށް އުޅުނުކަމުގައި ވިޔަސް އެމީހުނަށް ވަގުތު ނުދީފިނަމަ ރުޅި އައިސް ޝަކުވާ ކުރުމެވެ. މިފަދަ މީހުނަށް ތިމާ ބުރަކޮށް އުޅެނީ ކޮންކަމާތޯ ނުވަތަ ކޮން ސަބަބަކާ ލައިގެން ކަމެއް ވެސް މުހިންމެއް ނުވާނެއެވެ.\nފޭކު ރަހުމަތްތެރިއެއް ނަމަ އޭނާ އެހެން މީހުންގެ ކުރިމަތީގައި ތިމާ ލަދުގަންނަ ވާހަކަ ދައްކާ މަލާމާތްކުރާނެއެވެ. އެމީހުންގެ ބޭނުމަކަށް ވާނީ އެހެން މީހުން ކުރިމަތީގައި ތިމާގެ އަގު ވައްޓާލައިގެން ވެސް އަމިއްލަ މީހާގެ މޮޅުކަން ދެއްކުމެވެ. ނަމަވެސް ހަނދާން ކުރާށެވެ. އެހެން މީހުންގެ ކުރިމަތީގައި ތިމާގެ އަގު ވައްޓާލަން އެ މަސައްކަތް ކުރަނީ އެމީހަކު ތިމާގެ އަމިއްލަ ނަފްސަށް އޮންނަ އިތުބާރު ގެއްލުވާލާށެވެ.\nތިމާގެ ރަހުމަތްތެރިއެއްގެ ކިބައިން މިފަދަ ސިފަތައް ފެންނަ ނަމަ އެންމެ ރަނގަޅުގޮތަކީ އެމީހަކާ ނުވަތަ އެބަޔަކާ ދުރުވުމެވެ. އަދި އެއީ ތިމާ އާ ކިތަންމެ ގާތް މީހެއް ނަމަވެސް މެއެވެ.


REPORT: Islamee Ilmu'ge Adu Majleehugai Guguman Mi Faharu Fathuhee! - Vaguthu\nކޮމަންޑޫ ދާއިރާ އަށް ޕީޕީއެމްގެ ޓިކެޓުގައި ވާދަކުރައްވާ ފަތުހީ. --- ވަގުތު އިމޭޖަސް: އަހުމަދު އަލީ\n"ވޯޓަކީ އަމާނާތެއް، ވޯޓަކީ އަމާނާތެއް،" އިސްލާމީ ވަތަނީ ފިކުރު ކަމަށް ވަކާލާތު ކުރެވޭ ފިކުރުގައި ފެށުނީއްސުރެން ދެމިހުންނެވި މޫސާ ފަތުހީ އާދަމް ތަކުރާރުކޮށް ވިދާޅުވާ އެއް ވާހަކައަކީ މިއީއެވެ.\nފަތުހީއަކީ ކޮން ބޭފުޅެއް ކަން ށ. މަރޮށި، އެ އަތޮޅު ފޯކައިދޫ، އަދި ކޮމަންޑޫގެ ރައްޔިތުންނަށް އެނގޭނެއެވެ. އޭނާއަކީ ހިންގުމުގެ ދާއިރާއާއި ލާމަރުކަޒީ ހަޔާތެއް އޮތް ބޭފުޅެކެވެ. ސަރުކާރުގެ ވަޒީފާއެއް ފުރަތަމަ އަދާ ކުރެއްވީ 1986 ގައެވެ. އެއީ ކޮމަންޑޫ ކުޑަކަތީބު ކަމެވެ. އޭގެ ފަހުން އަތޮޅުވެރިޔާގެ އިސް އެހީތެރިޔާ، އަތޮޅުވެރިޔާ މުއާވީންގެ މަގާމުން ފެށިގެން ށ. އަތޮޅު ކައުންސިލްގެ ރައީސް ކަން ވެސް ކުރެއްވިއެވެ.\nސަރުކާރުގެ އިސް ވުޒާރާތުގައި ސިޔާސަތު ކަނޑައެޅުމުގެ ތަޖުރިބާއާ ހަމައަށް މޫސާ ފަތުހީގެ ސިޔާސީ އަދި ގައުމީ މަސައްކަތް ގޮސްފައިވެއެވެ. ކުރީގެ ރައީސް މައުމޫން އަބްދުލް ގައްޔޫމްގެ ވެރިކަމުގައި ޕްލޭނިން މިނިސްޓްރީގެ ޑިރެކްޓަރު ކަމާއި ޕޮލިޓިކަލް އެޑްވައިޒަރުގެ މަގާމު ފުރުއްވިއެވެ. ކުރީގެ ރައީސް އަބްދުﷲ ޔާމީންގެ ވެރިކަމުގައި ހޯމް މިނިސްޓްރީގެ ނައިބެއްގެ މަގާމު ފުރުއްވިއެވެ.\nރައްޔިތުންގެ މަޖިލީހުގެ ކޮމަންޑޫ ދާއިރާގެ ބައި އިލެކްޝަންގައި ޕީޕީއެމް ކެންޑިޑޭޓެއްގެ ގޮތުގައި ވާދަ ކުރައްވާ ފަތުހީ "ވަގުތު" އަށް ދެއްވި އިންޓަވިއުއެއްގައި ވިދާޅުވީ މަޖިލިހަށް ޚިދުމަތް ކުރައްވަން ނިންމެވީ ގައުމު އޮތް ހާލަތަށް ވިސްނަވައި، ސަރުކާރު ޖަވާބުދާރީ ކުރުމުގެ މަސައްކަތް މަޖިލީހުން ކުރަން ޖެހޭތީ ކަމަށެވެ. އިސްލާމީ ވަތަނީ ފިކުރުގެ އަޑު މަޖިލިހުގެ ގުގުމަން ޖެހޭ ކަމަށް ގަބޫލު ކުރައްވައިގެންނެވެ.\nކޮމަންޑޫ ދާއިރާ އަށް ޕީޕީއެމްގެ ޓިކެޓުގައި ވާދަކުރައްވާ ފަތުހީ (ކ). --- ވަގުތު އިމޭޖަސް: އަހުމަދު އަލީ\n"ރާއްޖޭގެ ސިޔާސީ މަސްރަހުގެ ނާރެސް ވަކި ގޮތަކަށް ބަދަލުވުމުގެ އިންތިހާބަކަށް މި އިންތިހާބު ވެގެން ދާނެ، ޕީޕީއެމަށް މި އިންތިހާބު މުހިއްމުވާ ސަބަބަކީ ޕީޕީއެމުން ޒަމާނުއްސުރެ ވަކާލާތު ކުރަމުން އައި ހަމަތައް މިހާރު ނެތި ގެއްލިފައިވާތީ އެ ހަމަތައް އަލުން ދިރުވާ އާލާކޮށް، އިސްލާމީ ވަތަނީ ރޫހު އަށަގެންނެވުމަށްޓަކައި." އިންތިހާބަކީ އެތައް ގޮތަކުން މުހިއްމުވާ އިންތިހާބެއް ކަމުގައި ފާހަގަ ކުރައްވައި ފަތުހީ ވިދާޅުވިއެވެ.\nކޮމަންޑު އާއި ށ. އަތޮޅަށް ފަތުހީގެ ޚިދުމަތްތައް\nރަށްރަށް ހިންގުމުގެ ދާއިރާއިން ގިނަ ތަޖުރިބާތަކެއް ހާސިލްކުރައްވާފައިވާ މޫސާ ފަތުހީ އަކީ ށ. އަތޮޅު އޮފީހުގައި މަސައްކަތް ކުރެއްވި ދުވަސްވަރު ށ. އަތޮޅުގައި މީހުން އާބަދުކުރުމުގެ މަސައްކަތުގެ އިތުރުން، އެ އަތޮޅުގެ ތައުލީމީ ނިޒާމާއި، ސިއްހީ ނިޒާމް މިހާރު މިދެކޭ ފެންވަރަށް ތަރައްގީ ކުރުމުގެ މުގުލުގައި ހުންނެވި އެންމެ އިސް އެއް މުއައްސިސެވެ. އަދި ރާއްޖެއަށް ދިމާވި ސުނާމީ ފަދަ ކާރިސާތަކުގައި ވެސް ފަތުހީ ވަނީ ށ. އަތޮޅުގެ އިތުރުން މުޅި ގައުމަށް ގިނަގުނަ ހިދުމަތްތަކެއް ކޮށްދެއްވައިފައެވެ.\nފަތުހީ. އޭނާއަކީ ދައުލަތަށް 32 އަހަރު ހިދުމަތް ކުރެއްވި ބޭފުޅެއް.\n"ސުނާމީގެ ސަބަބުން ރަށްތައް އާބާދުކުރުމުގެ މަސައްކަތް ކުރިއަށް ދިޔަ ދުވަސްވަރު، ހާއްސަ ގޮތެއްގައި އަޅުގަނޑު ފާހަގަ ކުރަން ތ. އަތޮޅު ވިލުފުށި އާބާދުކުރުމާއި ރ. އަތޮޅު ދުވާފަރު އާބާދުކުރުމާއި އަދި އެ ނޫން ވެސް ތަރައްގީގެ ވަރަށް ގިނަ މަޝްރޫއުތަކެއް ބެލެހެއްޓުމުގެ އިސް މުވައްޒިފެއްގެ ގޮތުން އަޅުގަނޑު މަސައްކަތް ކުރިން. އެއީ މިނިސްޓްރީ އޮފް ޕްލޭނިންގެ ޑެޕިއުޓީއެއްގެ މަގާމުގައި ހުރެގެންނާއި އެ މިނިސްޓްރީގެ ޕޮލިޓިކަލް އެސިސްޓެންޓްގެ މަގާމުގައި ހުރެގެން. މިއީ އަޅުގަނޑު ވަރަށް ހިތްހަމަ ޖެހޭ ތަޖުރިބާއެއް،" ފަތުހީ ވިދާޅުވިއެވެ.\nރަށްރަށް އާރާސްތުކުރުމުގެ ތަޖުރިބާއާ އެކުގައި އެންމެ ފުރަތަމަ ލޯކަލް ކައުންސިލްތަކުގެ އިންތިހާބުގައި ފަތުހީ ވަނީ ށ. އަތޮޅު ކައުންސިލަށް އިންތިހާބުވެވަޑައިގެންފައެވެ. އޭރު ވެރިކަމުގައި އޮތް އެމްޑީޕީ އާއި ދެކޮޅަށް ނުކުންނަވައިގެން ވެސް އޭނާ ގަބޫލުކުރަނީ ގިނަ ކާމިޔާބީތަކެއް ހާސިލްކުރެވިފައިވާ ކަމަށެވެ. އެގޮތުން އެ އަތޮޅު ކައުންސިލަކީ އެންމެ ރަނގަޅު ކައުންސިލްގެ އެވޯޑް އެންމެ ގިނައިން ހާސިލްކޮށްފައިވާ ކައުންސިލްކަން ފާހަގަ ކުރައްވައި އޭނާ ވިދާޅުވީ އެއީ ވަރަށް ދަތި ގޮންޖެހުން ބޮޑު މަސައްކަތެއް ކަމުގައެވެ.\n"އެމްޑީޕީ ސަރުކާރާ އިދިކޮޅަށް، އެހެން ނަމަވެސް އެމްޑީޕީ ސަރުކާރުން ވެސް ގަބޫލުކުރާ ގޮތުގައި ށ. އަތޮޅު ކައުންސިލް އަކީ ވަރަށް އުފެއްދުންތެރި މަސައްކަތްތަކެއް ކޮށްފައިވާ ވަރަށް ގިނަ ކާމިޔާބީތައް ހާސިލްކުރި ކައުންސިލެއް." ސަރުކާރާއި ދެކޮޅު ފިކުރެއްގައި ހުންނަވައިގެން ވެސް ތަރައްގީ ގެނެވިދާނެ ކަން ފާހަގަ ކުރައްވައި ފަތުހީ ވިދާޅުވިއެވެ.\n"ވޯޓަކީ އަމާނާތެއް، އަމާނާތްތެރިއަކަށް ބާރު ދޭންވީ"\nމަޖިލީހުގެ މެންބަރެއްގެ ޒިންމާއަކީ ފަތުހީ އަށް އޮޅިވަޑައިގެންފައި އޮތް ކަމެއް ނޫނެވެ. އޭގެ ވެސް އެންމެ މުހިންމު މަސައްކަތަކީ ގާނޫނު އަސާސީގެ މައިގަނޑު މަސްދަރު ކަމުގައިވާ އިސްލާމީ ޝަރީއަތާ އެއް ގޮތަށް ގާނޫނުތައް އެކުލަވާލުމުގެ މަސައްކަތް ކުރުމެވެ. އަދި ދައުލަތް ހިނގަމުން ދަނީ ވެސް އެ ރޫޚުގައި މަތިން ކަން ޔަގީން ކުރުމެވެ. އެކަމަކު އިސްލާމީ ވަތަނީ ފިކުރަށް ގޮންޖެހުންތަކެއް އައިސް އޮތް ކަން ފަތުހީ ފާހަގަ ކުރައްވައެވެ. އެ ކަމަށް ފާރަވެރިވާނެ މެންބަރުން މަޖިލީހުގައި ގިނައިން ތިއްބަވަން ޖެހޭ ކަމަށް އޭނާ ވިދާޅުވިއެވެ.\n"ރާއްޖޭގައި ގާނޫނެއް އެކުލަވާލާއިރު ވާން މި ޖެހެނީ އިސްލާމީ އުސޫލުތަކާ ހިލާފުނުވާ ގޮތެއްގެ މަތިން. އެހެންކަމުން އިސްލާމީ ޝަރީއަތާއި، ހިންގުމުގެ ދާއިރާއިން އިލްމާއި ތަޖުރިބާ ލިބިފައިވާ ފަރާތެއް އިހްތިޔާރު ކުރުމަކީ ރައްޔިތުންނަށް އޮތް ޒިންމާއެއް، ޒިންމާ އަދާކުރުމަށްޓަކައި ރައްޔިތުން އިންތިހާބު ކުރާ ވަކީލަކީ މި ދެންނެވި ކަންކަމަށް އެންމެ އެކަށިގެންވާ ފަރާތްތޯ ކަނޑައެޅުމަކީ ރައްޔިތުންގެ އަތުގައި އޮތް ވޯޓުގެ އަމާނާތް އޭގެ އެންމެ އަހުލުވެރި ފަރާތާއި ހަވާލުކުރުން،" ފަތުހީ ވިދާޅުވިއެވެ.\nފަތުހީ މަޖިލިސް ކެމްޕެއިންގައި.\nމީގެ އިތުރުން ރައްޔިތުންގެ މަޖިލީހުގެ މެންބަރުންނަކީ އަދުގެ ސަރުކާރުން ކުރައްވަމުން ގެންދަވާ ހީލަތްތެރި އިސްލާމީ ޝަރީއަތާ ހިލާފު ކަންކަމަށް ފާރަވެރިވެވޭނެ ބައެއްކަމުގައި ވާންޖެހޭނެ ކަމަށާއި އިންތިހާބުކުރައްވަން ވާނީ އެފަދަ ގާބިލު ބޭފުޅެއްކަމަށް ފަތުހީ ވިދާޅުވިއެވެ. އަދި އިސްލާމީ ރިވެތި އުސޫލުގައިވާ ގޮތަށް ސަރުކާރުން އަމަލުކުރޭތޯ ރައްޔިތުންގެ މަޖިލީހުގެ މެންބަރުން ފާރަވެރިވާންޖެހޭނެކަން ވެސް ފާހަގަ ކުރެއްވާ އޭނާ ވިދާޅުވީ މަޖިލީހުގެ މެންބަރަކީ ވަތަނީ މީހެއްކަމުގައި ވެސް ވާންޖެހޭނެ ކަމަށެވެ.\n"އަދުގެ ސަރުކާރުން ކުރައްވަމުން ގެންދަވާ އިސްލާމީ ޝަރީއަތާއި ޚިލާފު ކަންކަމަށް ފާރަވެރިވެވޭނެ މެންބަރަކު ބޭނުންވޭ، ދިވެހިންގެ އަމިއްލަ ވެރިކަން ޔަގީން ކުރެވޭނެ މެންބަރެއް ބޭނުންވޭ، އަމިއްލަ ވެރިކަމެއް ކުރަންޏާ އަޅުގަނޑުމެންގެ ދާހިލީ ކަންކަމުގެ ތެރެއަށް، ހާރިޖީ ކަންކަން، އިގްތިސާދީ ކަންކަން، އެނޫން ބައެއްގެ އަތަށް ދޫކޮށްލައިގެން ނުވާނެ." ފަތުހީ ހުންނެވި ޕީޕީއެމް/ޕީއެންސީގެ ފިކުރަށް އިޝާރާތް ކުރައްވައި އޭނާ ވިދާޅުވިއެވެ.\n"ހުރަސްތައް ގިނަ، އެކަމަކު ފަހަތަކަށް ނުޖެހޭނަން"\nމި އިންތިހާބާ ދިމާކޮށް އިންތިހާބުގެ ނަތީޖާ ވަކިގޮތަކަށް އަނބުރާލުމަށް ސަރުކާރުން އަންނަނީ މަސައްކަތް ކުރަމުން ކަމަށް ފަތުހީ ވިދާޅުވެއެވެ. އޭނާ ދެކެވަޑައިގަންނަވާ ގޮތުގައި، އިންތިޚާބާ ދިމާކޮށް ކޮމަންޑޫ ދާއިރާއަށް ބަޖެޓުން ވެސް ކަނޑައަޅާފައި ނުވާ މަސައްކަތްތަކެއް ފެށުމަކީ ސަރުކާރުގެ ވަސީލަތްތައް ނަހަމަ ގޮތުގައި ބޭނުން ކުރުމެވެ. މިއީ ވާދަވެރި ސިޔާސީ ކެންޑިޑޭޓެއްގެ ގޮތުގައި ފަތުހީ ހުންނެވިއިރު، އޭނާއަށް ކުރިމަތިވާނެ ބޮޑު ގޮންޖެހުމެއްގެ ގޮތުގައި މި ކަންކަން ސިފަ ކުރެއްވިއެވެ.\nފަތުހީ ކެމްޕެއިން ޖަލްސާއެއްގައި ވާހަކަ ދައްކަވަނީ.\n"ކޮމަންޑޫ ދާއިރާގެ ތަރައްގީއަށް އަޅުގަނޑަށްވުރެ ބޮޑަށް އެދޭނެ ބޭފުޅެއް ހުންނާނެތޯ؟ ނުހުންނާނެ! އެހެންވިޔަސް އިންސާފުވެރިކަމާއި އެކުގައި ނުފޫޒުން ބަރީއަވެ، ދައުލަތުގެ ފައިސާ އާއި މުދާ ހަމަހަމަ ގޮތުގައި ބޭނުންކުރަން ޖެހޭނީ، ނަހަމަ ގޮތުގައި ބޭނުން ކޮށްގެން އެކަންކަން ކުރުމަކީ މިނިވަން އިންސާފުވެރި އިންތިހާބަކަށް ހުރަސް އެޅުން ނޫން ކަމެއް ކަމަކަށް އަޅުގަނޑަކަށް ގަބޫލެއް ނުކުރެވޭ." ފަތުހީ ވިދާޅުވިއެވެ.\nކޮމަންޑޫ ދާއިރާގެ ރައްޔިތުންނަށް ފަތުހީ ވިދާޅުވާން ބޭނުންވާ ވާހަކައަކީ މިއެވެ؛ ކޮމަންޑޫ ދާއިރާއަށް ތަރައްގީ ގެނައުމުގެ ވިސްނުން ސަރުކާރުގައި އޮތް ނަމަ އެ ކަމެއް މާ ކުރިން މި އަހަރުގެ ދައުލަތުގެ ބަޖެޓުގައި ކަނޑައެޅީހެެވެ. ބަޖެޓްގައި އޮތް ކަމަކީ ސަރުކާރުން ވިސްނި ކަންކަން ކަމެވެ. އޭގެ އިތުރަށް މިހާރު ފަށައިގެން އުޅޭ ކަމަކީ "ރައްޔިތުންގެ ލޮލުގައި އަނދުން އަޅުވަން" ކުރެވޭ ކަންކަން ކަމުގައެވެ.\n"އިސްލާމީ އިލްމުގެ އަޑު ގުގުމަން މުހިންމު ވެއްޖެ"\nއިސްލާމީ ވަތަނީ އަޑު އިއްވަން ފަތުހީ އަބަދުވެސް މަސައްކަތް ކުރެއްވިއެވެ. އޭނާގެ ސިޔާސީ ހަޔާތުގައި ޖިސްމާނީ އަނިޔާތަކާއި ނަފްސާނީ އަނިޔާތަކާއި އަދި ފުރައްސާރަ ކުރުންތަކާއި މީގެ ކުރިން ވެސް ކުރިމަތިވެފައި އޮތް ކަމަށް އޭނާ ވިދާޅުވިއެވެ. އިޝާރާތް ކުރެއްްވީ އެމްޑީޕީގެ ފުރަތަމަ ސަރުކާރު އަދި ކުރީގެ ރައީސް މުހައްމަދު ނަޝީދުގެ ވެރިކަމުގައި ފަތުހީ ޖަލަށްލުމަށެވެ. އިންސާފު ލިބިވަޑައިގަތް ކަމަކަށް ފަތުހީ ގަބޫލެއް ނުކުރައްވައެވެ. އެކަމަކު ކުރިން ވެސް ހުންނެވި ގޮތުގައި ދެމިހުންނަވަން ނިންމެވިއެވެ.\nމި ވިސްނުން އިސްކޮށް ފަތުހީ ނުކުންނަވަނީ ބޮޑު މަސައްކަތެއް ކުރުމަށެވެ. ރާއްޖޭގެ ދައުލަތަކީ ސައްތައިންސައްތަ އިސްލާމީ ދައުލަތެކެވެ. ރާއްޖޭގައި ހިޔާލުފާޅު ކުރުމުގެ މިނިވަންކަން ވެސް މި އޮންނަނީ އިސްލާމީ ޝަރީއަތާ ހިލާފުނުވާ ގޮތުގެ މަތިންނެވެ. ގާނޫނުތައް ވެސް އެކުލަވާލަން އޮތީ އިސްލާމީ ޝަރީއަތާއި ހިލާފުނުވާ ގޮތުގެ މަތިންނެވެ. ކުރެވޭ ކޮންމެ ޝަރީއަތެއް ވެސް މިއޮންނަނީ އިސްލާމީ ޝަރީއަތަށް ރިއާޔަތް ކުރެވިގެންނެވެ. އެކަމަކު މި ހުރިހާ ކަމަކަށް ގޮންޖެހުންތަކެއް އެބަ އާދެއެވެ. މި ކަމުން ގައުމު ސަލާމަތް ކުރަން މަޖިލީހުގައި އިސްލާމީ ޝަރީއަތުގެ އިލްމު ހުންނެވި ފަތުހީ ވަޑައިގަންނަވަން ބޭނުންވެއެވެ.\nއިސްލާމި ދައުލަތެއްގައި ވެރިކަން ހިންގުމުގެ އެންމެ ބޮޑު އަމާޒަކަށް ވާން ޖެހޭނީ އަގީދާ ދެމެހެއްޓުން ކަމަށާއި އޭގެ ތެރޭގައި ދީން އުނގަންނައި ދިނުމާއި ދީނުގެ ޝިއާރު ފާޅުކުރުމާއި ދީނުގެ އަޅުކަން އަދާކުރުމަށްޓަކައި އެ ގައުމެއްގެ ރައްޔިތުންނަށް ބޭނުންވާނެ ވަސީލަތްތައް ފޯރުކޮށްދިނުން ހިމެނޭކަން ފަތުހީ ފާހަގަ ކުރެއްވިއެވެ. އޭނާ ވިދާޅުވީ އާމްދަނީ މަދުވެގެން މިސްކިތްތައް ބަލަހައްޓަން ދާ ހަރަދަކީ އިސްރާފެއް ގޮތުގައި މިސަރުކާރުން ސިފަކޮށްފައިވާ ކަމަށާއި އެކަންކަމާ ދެކޮޅުވެރިވާން ޖެހޭނެ ކަމަށެވެ.\nފަތުހީ ނޫސްވެރިންގެ ބައްދަލުވުމެއްގައި ވާހަކަ ދައްކަވަނީ.\nފަތުހީގެ ވާހަކަ ނިންމާލެއްވީ ގައުމުގެ ހާލަތު، އޭނާގެ ނަޒަރިއްޔާތުން، ބަޔާން ކޮށްދެއްވަމުންނެވެ. އޭނާ ވިދާޅުވީ ގައުމުގެ އިގްތިސާދުގެ ކޮންޓްރޯލް އޮތީ އެހެން ބަޔެއްގެ އަތް މަތީގައި ކަމަށެވެ. ޚާރިޖީ ސިޔާސަތުގެ ކޮންޓްރޯލްއާއި ދާޚިލީ ކަންކަމުގައި ބަސް ބުނުގެ ކޮންޓްރޯލް ވެސް އޮތީ އެހެން ބަޔެއްގެ އަތް މަތީގައި ކަމަށް ވިދާޅުވިއެވެ. ބޭރުގެ ބައެއް ނުފޫޒުތަކުގައި މި ސަރުކާރުގެ ވެރިން ޖެހި، އިސްލާމީ އަދި ވަތަނީ ވިސްނުމެއް ގައުމުގައި ގެންދިއުމުގައި ގޮންޖެހުންތައް ގެނެސްފައި އޮތް ކަން ފާހަގަ ކުރެއްވިއެވެ.\nކޮމަންޑޫ ދާއިރާގެ ރައްޔިތުން މި ފަހަރުގެ އިންތިޚާބުގައި ވިސްނަވަންވީ، ގާނޫނު އަސާސީގައި ވެސް އޮންނަ ގޮތުގެ މަތިން، ދާއިރާގެ ރައްޔިތުންގެ އިތުރުން، މުޅި ގައުމީ މަސްލަހަތުގައި ވަކާލާތު ކުރެއްވުމުގެ ގާނޫނީ ޒިންމާ އަދާ ކުރެއްވޭނެ ކަމުގެ ގާބިލް ކަން އޮތް ބޭފުޅަކަށެވެ. އެ ބޭފުޅަކު އިޚްތިޔާރު ކުރެއްވުމުގައި މަސައްކަތުގެ ތަޖުރިބާއާއި، ސިޔާސީ ހަޔާތާއި، އިސްލާމީ އިލްމު އޮތް ވަރެއް މިނެކިރަން ފަތުހީ ވަނީ ދާއިރާގެ ރައްޔިތުންނަށް އިލްތިމާސް ކުރައްވައިފައެވެ.\nޖެނުއަރީ 27, 2022 13:46\nވޯޓް ނަންބަރ2އަށް ވޯޓްދެއްވާ ވަތަނީފަރާތަށް ވޯޓްދެއްވާ ފަތުހީއަށް ވޯޓްދެއްވާ ލާދިނީ މީހުންނާއި ލާދީނިއްޔަތަށް ވޯޓް ނުދެއްވައި ދީނާއި ވަތަނަށް ވޯޓްދެއްވާ ނަންބަރ2 އަށް ދެއްވާ ލާދީނީމީހުންނާއި ލާދީނީއްޔަތާއި ހާއިނުންނާއި ގައްދާރުންނަށް ވޯޓްނުދެއްވާ\nޖެނުއަރީ 28, 2022 07:25\nކަލޭހަމަތަ އުސާމު. މުސްލިމުންގެ ގޮތުގަތިބި ބަޔަކު ދީނުންބޭރުކުރުމަކީ ކަލެއަށްއޮތް ހައްގެއްނޫން. ތައުބާވޭ\nޖެނުއަރީ 28, 2022 08:42\nފަތުހީ އެއީ ދީންތަ އޮޅިއްޖެ\nޖެނުއަރީ 27, 2022 13:52\nދީންވެރި ޢިލްމުވެރި މާތްމީހާއަށް އިސްކަދޭން ޖެހޭ.\nމިފަހަރު ފަތުރު ގޮވަން ޖެހޭ\nޖެނުއަރީ 28, 2022 08:14\nދީނީ ވާހަކަ ދައްކަންވީ ކަލޭވެސަ މަވެސް…ބޮޑަށް ރަނގަޅީ އިސްލާމޭ ދީނޭ އިލްމޭ އަހުލާގޭ މަގުސަދޭ ނުކިޔާ، ބައިވަރު ފައިސާއޭ، ކާރޭ، އަންހެނުންނޭ، ޕަވަރޭ، ގޯއްޗޭ، ޕާރޓީއޭ ކީއްޔާ!\nޖެނުއަރީ 27, 2022 14:01\nއެސައިންމެންޓް ކޮޕީ ކުރާމީހުން ކޮން ވާހަކައެއް ދައްކާކަށް\nޖެނުއަރީ 27, 2022 14:05\nގުޑް ލަކް ފަތުހީ.\nޖެނުއަރީ 27, 2022 14:12\nއެމްޑީޕީ ކެނޑިޑޭޓުން ހޮވަންވީ މިހިރަ ސަބަބުތަކަށްޓަކާ\n# އާސަންދަ ( އެމް.ޑީ.ޕީ )\n# ސުކޫލް ފޮތް ލިސްޓް ( އެމް.ޑީ.ޕީ )\n#ސުކޫލް ކުދިންގެ ނާސްތާ ( އެމް.ޑީ.ޕީ )\n# ދޮށީއުމުރުގެ ޕެންޟަން ( އެމްޑީ.ޕީީ )\n# އެކަނިވެރި މައިންގެ އެލަވެންސް ( އެމް.ޑީ.ޕީ )\n# ޚާއްސައެހީއަށް ބޭނުންވާފަރާތް ތަކަށްދޭއިނާޔަތް ( އެމް.ޑީ.ޕީ )\n# ޓެކްސް ގެ ނިޒާމް ( އެމް.ޑީ.ޕީ )\n# މިނިމަމް ވޭޖް ( އެމް.ޑީ.ޕީ )\nޖެނުއަރީ 27, 2022 16:51\n- މުޅިޤައުމުގެ މާލިއްޔަތު ހަމައެކަނި މިގޮނޑިހޮވަން ޚަރަދުކުރާތީ\n-3އަހަރުވީއިރު ނުހިނގާއޮތް ޕްރޮޖެކްޓްތައް ކުއްލިއަކަށް ހިނގަން ފެއްޓުމުން\n- ދީނަށް ހަޖޫޖަހާމީހުންނަށް ހިމާޔަތްދިނުން\n- ވެންޓީލޭޓަރުން ކުރި ވައްކަން ނުހޯދުން\n- 64 މެމްބަރުންނާއި ބޮޑުވަގު ކޯލިޝަންއަކުން ޤައުމަށއކޮށްދެވުނު ކަމެއް 1 މެމްބަރަކަށް ނުވަނެތީ\nޖެނުއަރީ 27, 2022 21:26\nރާއްޖޭގަ މިހާތަނަށް ހިންގި އެންމެބޮޑު ވައްކަމާ ކޮރަޕްޝަންގެ ޕާޓިން ކުތިމަތިލުން\nރަށްފުށުގެ މީހުން މާލެ ސަރަހައްދަަށް ގެނެސް ކުދި ކުދި ގޮޅިތަކަށް އަޅަށްވިސްނާ ޕާޓިންކުރިމަތިލުން\n5 އަހަރުގެ ވެރިކަމެއްނިންމާލިއިރު ވެރިމީހާ އާއި ކައިރީގަ އުޅުނު އައުވާނުންގެ ޖީބުތަކާ ބެންކު އެކައުންޓްތައް ކަޅުފައިސާއިންފުރި އެމީހުންގެ ގެތައް ބުރިބުރިއަށް އަރަމުންދާއިރު އާންމު ރައްޔިތުމީހާއަށް ފަންޖިފުޑިގަނޑެއްގަ އުޅެންޖެހުން\nބެންކޮކުން ހޯދަނީ ހިލޭ އަނހެނުންނެއް ނޫނޭބުނި ވެރިމީހާގެ ޕާޓީން ކުރިމަތިލުން\nރައްޔިތުންނަށް އަފިހުން ދޭންބުނި މީހާގެ ޕާޓިން ކުރިމަތިލުން\nހަރާމެއް ހަލާލެއް ބަލަން ނުޖެހޭނޭ ބުނި މީހާގެ ޕާޓީން ކުރިމަތިލުން\nޖެނުއަރީ 27, 2022 21:51\nޕެޓާނިތީލީވް ދަރިވަރުންނަށް (އެމްޑީޕ) މަށެއްނުން ބުނީ! ކޮންމެވެސް ރާޑޯ އަކީ ބުނީ\nޖެނުއަރީ 27, 2022 22:02\nކިތައްމެ ކަމެއް ކޮށްދިނަސް މި ގައުމުގައި އިސްލާމްދީން ފިޔަވައި އެހެން ދީންތައް ފަތުރަން މަސައް ކަތް ކުރާ ބައެއް ތިޔަ ބުނާ ބައިގަނޑު ނޫނީ ނޫޅޭނެ . އަދި ރަސޫލާއަށާ އިސްލާމް ދީނަށް ހަޖޫ ޖެހުން ވެސް މިވެރިކަމުގަ ވަނީ ހައްދު ފަހަނަ އަޅާފަ .އަދި މަަސްތުވާ ހިކި އެއްޗިއްސާ ދިޔާ އެއްޗެހިވެސް ރޯމާދުވާލު އާއްމުކޮށް ގެންގުޅުންވެސް އެއީ މިސަރުކާރު އައިފަހުން އާއްމު ކަމަކަށް ވަނީ ވެފަ .ރުހުމުުގެ ލޮލަކަށްް އައިބެއް ނުފެންނާނެޔޭ ބުނޭނު .\nޖެނުއަރީ 28, 2022 09:33\nއެމްޑީޕީއަށް އިލެކުޝަން ކަމިޝަނުންނާއި ހެޔޮ އެދޭ ފަރާތްތަކުން ދޭ ރުފިޔާއިންތޯ ތިހިރަ ކަންކަން ކުރަނީ؟\nގާނޫނު އަސާސީގަ ލާޒިމް ނުކުރާ ކަމެއް އެއްވެސް ސަރުކާރަކަށް ކުރެވޭތޯ ނިޒާމުގެ ބޭރުން؟\nވާނުވާ ނޭންގި ވާހަކަ ނުދައްކަބަލަ، މީހުންނަށް އޮޅުވާލާން މަސައްކަތް ނުކުރޭ!\nތި ހުރިހާ އެއްޗެއް ސަކީ މައުމޫނުގެ ފަހު9އަހަރު ދުވަހުން ޑްރާފްޓްކޮށް ލިޔެ ތައްޔާރު ކުރި ފެހި ގާނޫނު އަސާސީ ލާޒިމް ކުރާ ކަންކަން ހެހެހެ....\nއެއީ ކީ ނަޝީދު ޖީބަކުން އެމްޑީޕީ ބަޖެޓަކުން ޔާމީން އެކައުންޓަކުން އިބޫގެ ޕެންޝަން ފަންޑަކުން ދޭ އެއްޗެއްނޫން. ދިވެހި ރައްޔިތުންގެ ބައިތުލްމާލުން ގާނޫނު އަސާސީ ލާޒިމް ކުރާތީ ދޭންޖެހޭ އެއްޗެހި. ވާނުވާނޭންގެންޏާ ހުރޭ ކޮމެންޓް ނުކޮށް.\nޖެނުއަރީ 27, 2022 14:17\nމަޖިލީހަށް ނުހޮވުނަސް އިސްލާމްދީންގެ އަޑު ގުގުމަން އުޅެންވީނު!\nޖެނުއަރީ 27, 2022 14:22\nކޮން އިސްލާމީ އެއް ކިޔާކަށް. ކަލޭމެން ގެ ޑިމޯންކުރޭޒީ އެއީ އިސްލާމް ކަމެއް ނޫން\nޖެނުއަރީ 27, 2022 14:57\nފަތުޙީއަކީކޮމަންޑޫ ދާއިރާއަށް ހޮވަން އެންމެ އެކަށޭނަ އެއްބޭފުޅާ\nޖެނުއަރީ 27, 2022 14:56\nފަތުހީއަށް ދީނީ އިސްލާމީ އިލްމެއް ލިބިގެންވާނަމަ އެއަޑު ގުގުމަންވީ މަޖިލީހަކުނޫނެވެ އެއަޑު ގުގުމަންވީ ޔާމީނުގެ ކަންފަތްބުޑުގައެވެ. ދެންވަގުތެއް ވެއްޖެނަމަ އަދުރޭއާ މުހައްމަދު ސައީދުކަހަލަ މީހުންނަށްވެސް ތިއަޑު އިއްވާލާށެވެ އެހެނީ ފަތުހީއަށްވެސް އިންގޭނެފަދައިން މީހަކަށް ދައުލަތެއް ހިންގަންހަވާލުކުރުމުން ރައްޔިތުންގެ ލޯލާރިއެއްގައިވެސް ޖެހުމަކީ ކިހާބޮޑު ފާފައެއްކަމާ ކިހާބޮޑަށް ނަހީކުރައްވައިފައިވާކަމެއްކަން އެވެރިންނަކަށް ނޭގެއެވެ.\nޖެނުއަރީ 27, 2022 15:20\nތުނބުޅިއެއް ނެތް. ފަޓުލޫނުގެ ފައިކުރި ކަށިމައްޗާ ހިސާބުން ބުރިކޮށްފައެއް ނޫން ހުރީ ކުލަވެއްޓިފަ ހުންނަ ފޭރާމެއް ނޫން ލަނީކީ ދެން ކިހިނެއް ދީނީ ޢިލްމުވެރިއެއް ކަމަށް ޤަބޫލު ކުރާނީ\nޖެނުއަރީ 27, 2022 15:28\nމީނަ ހޮވައިފިއްޔާ ގައުމު ތާލިބާނުންނަށް ވިއްކާލާނެ. ހިލާ ނުހޮވާތި\nޖެނުއަރީ 27, 2022 15:29\nއިސްލާމީ ޢިލްމުގެ އަޑު މަޖިލީހުގައި ނޫނީ ނީއްވަންތޯ ތިޔަ ހުންނަވަނީ؟ ގައިމު މިޤައުމުގެ ދީނީ ޢިލްމުވެރިން އެކިތަންތަނުގައި ދީނީ ތަޤުރީރުތައް ދެއްވާއިރު ފަތުޙީއެއް ނުފެނޭ އެފަދަ ތަނަކުންވެސް. ހަމަ މަޖިލިސް ނޫނީ އެކަމަށް އެކަށޭނަ ތަނެއް ނުފެނިގެން ދެއްތޯ ތި ހުންނަވަނީ؟\nޖެނުއަރީ 27, 2022 15:52\nފަތުހީ ރަނގަޅުކަމަށް ފެނޭ\nޖެނުއަރީ 27, 2022 16:50\nޙެހެ ފަތުހީ. ބައްލަވާ އެއްފަހަރު ތިގޮވަނީ އިންޑިޔާ އައުޓް އަނެއްފަހަރު އިސްލާމް ދީން ބައްލަވާ މީ އިސްލާމީ ގައުމެކޭ\nޖެނުއަރީ 27, 2022 16:54\nބަހުސްގައި ފަތުހީގެ އެއްމެ ބަހަކުން އެނގޭ ފަތުހީއަކީ ޤައުމުދެކެ ލޯބިވާ މީހެއްކަން\n" ތިމަންނަ ވޯޓުހޯދަން ބޭނުމީ އަނެއްމީހާގެ ޒާތީވާހަކަ ދައްކާގެންނެއް ނޫނޭ "\nމީ އިސްލާހަށް ބޭނުންވާ ކޮންމެ ދިވެއްސެއްގެ ވިސްނުން ، ވަކި ޕާޓީ ވަކި މީހެއް ނޫން މުހިއްމީ ، މުހިއްމީއަބުރު ވެރި މުޖުތަމައުއަށް\nޖެނުއަރީ 27, 2022 17:33\nހެޔޮވިސްނޭ މީހުން މިފަހަރު އެމްޑީޕީޔަ ނުދޭނެ.\nޖެނުއަރީ 27, 2022 17:34\nދަތްދޮޅި އާދަނާ ! ރ ޔާމީން ދައުރު ތިޔަކަންކަން ހުރީ ފަތުއަޑުކިޔާ ރައްޔިތުމީހާ އުފަލުން އުދުހޭ ހިސާބުގައި! މިހާރު ތިޔަ ކަންކަމާއި އެކު ރައްޔިތުން ދަތްދޮޅިން ވާގި ހުސްވެ ގޮތްހުސްވެ ތިޔަ ކަންކަމުންވެސް ވަނީ ހުސް ގެއްލުން! ތިޔަ ހުރިހާ ކަމަކުން އެމްޑީޕީ ވެރިން ރާބޮއި ޢަމަލުވެ ވައްކަން ކޮށް ގައުމު ދަވާލީ މިއޮއް! ރައްޔިތުމީހާ ހަތަރު އުދަރެސް ފެނު ޖެހިއްޖެ! ށ އަތޮޅު މީހުންނަށް ކުރު ފޮނިކޮށް ބުނެލަން އޮތީ އެމްޑީޕީ މީހެއްގެ ހައިސިއްޔަތުން އެމްޑީޕީ އަކީ ދޮގުހެދުމާއިއޮޅުވާލާގެން ވރިކަން ހަމައެކަނި ބޭނުންވެެގެން ތެޅި ފޮޅެބައެކޭ! ނުހޮވައްޗޭ އެމްޑީޕީ މީހަކު! ފަހުން ލިބޭ ހިތާމާ މާ މާ ބޮޑުވާނެ! ކުރިން ނުލިބުން ފޮންޏެއް ފަހުންވެސް ނުދޭނެ!\nޖެނުއަރީ 27, 2022 17:38\nޔާންޓޭގެ މީހަކަށް ކޮމަންޑޫ ދާއިރާގެ ރައްޔިތުން ވޯޓެއްނުދޭނެ.އަދި ފަތުހީ ބާރުގަދަ މަގާމްތަކެއްގާ އަތޮޅުގާ ހުރިއިރު ކޮމަންޑޫއަށް އަދި އަތޮޅަށް ކުރިކަމެއް ކުރީ. ފުނަދޫއަށް އެކަނި!\nމީނައަށް ހެޔޮނުވާނެ ، ވޯޓުދޭން. ގާނޫނީ ދާއިރާގަ އިހަކަށްދުވަހު ހޭކިލިއަކަސް ....\nޖެނުއަރީ 27, 2022 17:48\nދީންފެންނަނީ މަތީ ފަޑިޔަށް އަރަން ވީމަތޯ؟ ދީނުގެ އަޑު އުފުލަން ޖެހެނީ މަޖިލީހުގަތޯ؟ ފަނޑިޔާރުގެ ކިހިނެއް ވަނީ؟ ބަލަގަ ބޭބޭ ! ބޭބެ އުފެދުމުގެ ކުރިން ވެސްދީން އޮ ވޭ!\nޖެނުއަރީ 27, 2022 19:30\nއިސްލާމީވަންތަކަން އެބަ ފެނޭ މޫނުމަތިންވެސް އަދި ވަތަނީ އިސްލާމީ ފިކުރޭ ބުނީމަ އިސްލާމް ވަންތަކަން އިތުރުވެފަ ހުރިވަރު އެނގިއްޖެ.\nޖެނުއަރީ 27, 2022 19:46\nޖާހިލުން ގެ ވާހަކަ\nޖެނުއަރީ 27, 2022 20:36\nކޮމަންޑޫ ދާއިރާގެ ރައްޔިތުން ދަނެގަންނަންވީ އެއީ އެމްޑީޕީ އަށް ކޮމަންޑޫ ދާއިރާގެ ގޮނޑި ދިނުން އެއީ އެއްގޮތަކަށް ވެސް ކޮށްގެން ވާނޭ ކަމެއް ނޫން ކަން ކޮމަންޑޫ ދާއިރާ ތަރައްގީ ކުރަން ބޭނުންނަމަ މިފަހަރު ތިޔާ ހުރި ފޯރި ހުންނާނީ ކޮމަންޑޫ ދާއިރާގެ ގޮނޑި އިދިކޮޅު ޕީޕީއެމް ކެންޑިޑޭޓް ފައްތޭ އަށް ދިނިއްޔާއޭ އެއިރުން މިވަގު ސަރުކާރުގެ ވަގުން ތައް ވަގު ފައިސާ ހިފައިގެން ގޮސް ކޮމަންޑޫ ދާއިރާގައި އަޅާފައި ތިބޭނެ ނޫންތޭ އައި ބެޓް ފައްތޭ އިޒް ދަ ބެސްޓް ކެންޑިޑޭޭޓް އިނގޭތޭ..\nޖެނުއަރީ 27, 2022 20:51\nރިފަރެންސް: މަންމާފުޅު އަދުރޭ\nޖެނުއަރީ 27, 2022 20:55\nރިމެމްބަރ ފައްތޭ ރިމެމްބަރ ފައްތޭ ރިމެމްބަރ ފައްތޭ ރިމެމްބަރ ފައްތޭ ރިމެމްބަރ ފައްތޭ ރިމެމްބަރ ފައްތޭ ރިމެމްބަރ ފައްތޭ ރިމެމްބަރ ފައްތޭ ރިމެމްބަރ ފައްތޭ ރިމެމްބަރ ފައްތޭ ރިމެމްބަރ ފައްތޭ ރިމެމްބަރ ފައްތޭ ރިމެމްބަރ ފައްތޭ ރިމެމްބަރ ފައްތޭ ރިމެމްބަރ ފައްތޭ ރިމެމްބަރ ފައްތޭ ރިމެމްބަރ ފައްތޭ ރިމެމްބަރ ފައްތޭ ރިމެމްބަރ ފައްތޭ ރިމެމްބަރ ފައްތޭ ރިމެމްބަރ ފައްތޭ ރިމެމްބަރ ފައްތޭ ރިމެމްބަރ ފައްތޭ ރިމެމްބަރ ފައްތޭ ރިމެމްބަރ ފައްތޭ ރިމެމްބަރ ފައްތޭ ރިމެމްބަރ ފައްތޭ ރިމެމްބަރ ފައްތޭ ރިމެމްބަރ ފައްތޭ ރިމެމްބަރ ފައްތޭ ރިމެމްބަރ ފައްތޭ ރިމެމްބަރ ފައްތޭ ރިމެމްބަރ ފައްތޭ ރިމެމްބަރ ފައްތޭ ރިމެމްބަރ ފައްތޭ ރިމެމްބަރ ފައްތޭ ރިމެމްބަރ ފައްތޭ ރިމެމްބަރ ފައްތޭ ރިމެމްބަރ ފައްތޭ ރިމެމްބަރ ފައްތޭ\nޖެނުއަރީ 27, 2022 21:35\nއިލްމު ހުރި ތަޖްރިބާ ހުރި ފަރާތަކަށް މަޖިލީހުގެ ގޮނޑި އެންމެއެކަށީގެންވަނީ ހަމަ ފަތުހީ . ވަކިކުލައެއް ވީމަކާނޫން.\nޖެނުއަރީ 28, 2022 02:13\nމޫސާ ފަތުހީ މާމޮޅު ދީނީ ޢިލްމުވެރިއަކަށް ހެދިގެން އެހެންމީހުނަށް އިސްލާމްދީން ދަސްކޮށް ދޭން މި އުޅެނީ އަނެއްކާ ކޮން ވިލާތަކުން މާމޮޅަށް ކިޔެވުނީ ބާ؟ ވަތަނީ ފިކުރޭ ކިޔައި ޤައުމުގެ ހަލާކަށް ވިސްނައި މަސައްކަތްކުރާ މީހުންނަށް ހެއްލުމަކީ ޤައުމުގެ ކުރިމަގަށް އެޅޭ ހުރަހެއް.\nޖެނުއަރީ 28, 2022 06:38\nޖެނުއަރީ 28, 2022 07:22\nތިޔަ މަޖިލިސް މިހާރު މިއޮތް ފައްކާވެފަ އޮތްވަރަށްވުރެ އިތުރަށް ފުރިހަމަވާނެ ދީނީ ދަންނަބޭކަލު ހޮވީމަ. ޕީޕީއެމް ކޮންމެވެސް ކުއްޖަކުސާފުކޮށްދީބަލަ އެސައިންމަންޓް ކޮޕީކުރިތޯ މިސޮރު. އޭރުން މަށަށް މިސޮރަށް ވޯޓްދޭން އިނގޭނީ.\nޖެނުއަރީ 28, 2022 08:16\nއިސްލާމްދީނުގެ ނަމުގައި ރައްޔިތުންގެ އިހުސާސްތަކަށް އެއްވެސް ފަރާތަކުން ޗިޕް ނުޖަހާ، ތިމާގެ ގާބިލްކަމާއި މިއަދާހަމަޔަށް ތިމާ ދެއްކި ހަގީގަތަށް ވޯޓު ހޯދަން މަސައްކަތްކުރުން ބުއްދިވެރި.\nޖެނުއަރީ 28, 2022 15:28\nސަރުކާރު އަައުޓް މާރިޔާ އައުޓް އިންޑިއާ އައުޓް ސަރުކާރު އަައުޓް މާރިޔާ އައުޓް އިންޑިއާ އައުޓް ސަރުކާރު އަައުޓް މާރިޔާ އައުޓް އިންޑިއާ އައުޓް ސަރުކާރު އަައުޓް މާރިޔާ އައުޓް އިންޑިއާ އައުޓް ސަރުކާރު އަައުޓް މާރިޔާ އައުޓް އިންޑިއާ އައުޓް ސަރުކާރު އަައުޓް މާރިޔާ އައުޓް އިންޑިއާ އައުޓް ސަރުކާރު އަައުޓް މާރިޔާ އައުޓް އިންޑިއާ އައުޓް ސަރުކާރު އަައުޓް މާރިޔާ އައުޓް އިންޑިއާ އައުޓް ސަރުކާރު އަައުޓް މާރިޔާ އައުޓް އިންޑިއާ އައުޓް ސަރުކާރު އަައުޓް މާރިޔާ އައުޓް އިންޑިއާ އައުޓް ސަރުކާރު އަައުޓް މާރިޔާ އައުޓް އިންޑިއާ އައުޓް ސަރުކާރު އަައުޓް މާރިޔާ އައުޓް އިންޑިއާ އައުޓް ސަރުކާރު އަައުޓް މާރިޔާ އައުޓް އިންޑިއާ އައުޓް ސަރުކާރު އަައުޓް މާރިޔާ އައުޓް އިންޑިއާ އައުޓް ސަރުކާރު އަައުޓް މާރިޔާ އައުޓް އިންޑިއާ އައުޓް ސަރުކާރު އަައުޓް މާރިޔާ އައުޓް އިންޑިއާ އައުޓް ސަރުކާރު އަައުޓް މާރިޔާ އައުޓް އިންޑިއާ އައުޓް ސަރުކާރު އަައުޓް މާރިޔާ އައުޓް އިންޑިއާ އައުޓް ސަރުކާރު އަައުޓް މާރިޔާ އައުޓް އިންޑިއާ އައުޓް\nޖެނުއަރީ 29, 2022 07:47\nހެޔޮވިސްނޭ މީހުން މިފަހަރު އެމްޑީޕީޔަށް ވޯޓް ދޭނެ\nމިފަހަރު މަޖިލިހަށް ފަތުހީ ނުހޮވުނަސް އެކި ފޯރަމްތަކުގައި އިސްލާމީ އިލްމުގެ އަޑު އުފުލަން އެދެން. އަދި ދީނީ ރިވެތި އާދަތައް ބޭފުޅާގެ ގާގައި އަށަގެންނެވުމަށް ނަސޭޙަތްތެރިވަން. ކޮންމެހެން މަޖިލިހުގައި ނޫނީ ރައީސްލު ޖުމްހޫރިއްޔާ ކަމުގައި ހުންނަވައިގެންނެން ނޫންތޯ ދީނީ އަޑު އުފުލަން ޖެހޭނީ.\nފަތުހީ އަކީ އަޅުގަނޑުމެންގެ ޒަމާންވީ އާއިލީ ރައްޓެހި އަހެއް، އެއްތަށިމަތިން ކައިބޮއެ އުޅުއްވި ބޭފުޅެއް. ކޮންމެ ފަހަރަކުވެސް ވޯޓަށް ވީމަ ދުރުވާނެ. އެހެންނަމަވެސް އަޅުގަނޑު ބައްޕަ ސްޓޯރކެއް ޖެހިގެން ރާއްޖެއިން ބޭރަށް ދާންވެގެން އެއާރޕޯރޓް ޑިޕާރޗާރ ތެރެއިން ފަތުހީއަށް ފެނުމުންވެސް ފެންނަކަމަށް ނުހަދާ ދުރުވީ. ދީނުގައި މިކަން އޮންނަނީ މިހެންތޯ؟ބޭނުންޖެހޭ ވަގުތު ރައްޓެހިކަން، ބޭނުންމެއް ނެތިއްޔާ ރައްޓެހިކަމެއް ނޯވޭ. އެކަން ރަނގަޅުކޮށްލާފައި ވޯޓް ހޯދަން ދުރުވޭ. އޭރުން ވޯޓް ދޭނަން. ދުނިޔެ އޮތްހާ ދުވަހަކު އިންތިހާބުތައް އޮންނާނެތާ\nޖެނުއަރީ 30, 2022 00:15\nކޮން އިލްމެއް އަނެއްކާ. އިކޮނޮމިކްސް، ފައިނޭންސް؟ ސޯޝޮލޮޖީ؟ އިންޖިނިއަރިން، މެޑިސިން؟ އިލެކްޓްރޯނިކްސް؟ އެގްރިކަލްޗަރ؟ ފިޝަރީޒް؟ ސޯޝަލް ސައިންސެސް؟ ނޫނީ އޭނަބުނި މީނަބުނި އިލްމު؟؟\nޖެނުއަރީ 30, 2022 12:16\nގައުމެއްގައި ވަކާލަތުކުރުމަށާއި ރަށްޔިތުންގެ އަޑުއިއްވެވުމަށް އެގައުމެއްގެ ރަށްޔިތުން އިންތިޚާބުކުރައްށްވާފައިވާ ރަށްޔިތުންގެ މަޖިލީހަކީ ވަރަށްމުހިއްމު ތަނެއް ވީމާ، އިސްލާމީގައުމެއްގައި މަޖިލީހުގައި އިސްލާމީޢިލްމުގެއަޑު ގުގުމަން އިސްލާމީއުއްމަތް އިންތިހާއަށް މިހާރުބޭނުންވެފައިވާއިރު އެފުރުސަތުގެބޭނުންކުރައްވާ މަޖިލީހުގެ މެޖޯރިޓީ ނާގާބިލް ފަރާތްތަކަކަށް ދެއްވާއިސްލާމީ ޢިލްމުނުގުގުމާ، ގުގުމަން ނުވެސްދަންނަ ފަރާތްތަކަކަށް އެފުރުސަތު ނުދެއްވުމަށް( ފަތުހީފަދަ ބޭފުޅަކަށް ފުރުސަތުދެއްވުމަށް ) ދިވެހިދަރި އެއްގެހައިސިއްޔަތުންނާއި އިސްމީޢިލްމަށް ލޯބިކުރާ ފަރާތެއްގެ ހައިސިއްޔަތުން ދިވެހިދަރިންގެ ކިބައިން އާދޭހަށްއެދެން\nފެބުރުއަރީ 4, 2022 15:56\nތިކަމެއް ނޫންކުރާނީ ޔާމީން ކޮއްފަހުރި ވައްކަން އެއީ ނޫންކަމަކައްހަދަންވަކާލަތުކުރާނި މިހުރިހާދުވަހުވިސްކުރީއެކަންތައް ދެންވެސް ތިފަތުހޫ ކުރާނި ހަމައެކަން


ދޫކޮށްނުލާނަމޭ ކަލާ – 10 – Esfiya\nހިތާމަ ލޯބި 44 seconds ago\nދޫކޮށްނުލާނަމޭ ކަލާ – 10\nރައާގެ ގެއާއި ހަމައަށް އާދެވުމުން ރައާ ކާރުން ފޭބިއެވެ. “ތެންކިޔު” ރައާ ރީތި ހިނިތުންވުމަކާއިއެކު އެހެން ބުނުމަށްފަހު ގެއަށް ވަންނަަން ހިގައިގަތެވެ. “އެނީ ޓައިމް” އީހަންގެ އެއަޑަށް ރައާ ފަހަތް ބަލައިލިއިރު އޭނާ އިނީ ރީތި ފިރިހެންވަންތަ ހިނިތުންވުމަކާއިއެކު އޭނާއާއި ދިމާއަށް ބަލަހައްޓައިގެންނެވެ. ރައާވެސް ރަކި ހިނިތުންވުމެއް ހަދިޔާކޮށްލުމަށްފަހު ގެއަށްވަނެެވެ. އެތެރެއަށް ދިޔަކަން ޔަޤީންކޮށްލުމަށްފަހު އީހަން އޭނާގެ ގެއަށް ދިއުމަށް މިސްރާބުޖެހިއެވެ.\nޔަލީނާގެ އަތުން އެމީހްކު ދޫކޮށްލުމާއިއެކު ޔަލީނާ އެމީހާއާއި ދިމާއަށް ރަނގަޅަށް ބަލައިލިއެވެ. އަޒްލާންގެ ތޫނު ފެހި ކުލައިގެ ދެލޯ އެހާ ކައިިރިން ފެނުމުން ޔަލީނާގެ ގައިން ހީބިހި ނަގައިގެން ދިޔައެވެ. އެދެލޯ ހާދަހާ ރީއްޗެވެ! އެދެލޮލަށް ބަަލަން ކެތްނުވެގެން ޔަލީނާ އިސްޖަހައިލިއެވެ. އަޒްލާންގެ ތުންފަތަށް ފުޅާ ހިނިތުންވުމެއް ވެރިވިއެވެ.\n“ކީ…ކީތްވެ އަ..ހަރެން މި…ތަނަ…ތަނަށް ތި ގެނަ….” ޔަލީނާ ތުރުތުރު އަޅަމުންދިޔަ އަޑަކުން ދައްކަމުންދިޔަ ވާހަކަ ހުއްޓައިލަން މަޖުބޫރުވީ އޭނާގެ ތުންފަތުގައި އަޒްލާންގެ އަތް އެޅުމުންނެވެ. އަދި އޭނާ ޔަލީނާގެ އިސްއުފުއްލުމަށްފަހު އޭނާ އާއި ހަތަރު ކަޅި ހަމަ ކުރުވިއެވެ. އެދެލޮލުން މިހާރު ފެންނަނީ ހިތްދަތިކަމާއި ހިތާމަވެރިކަމެވެ. އެދެލޮލުގެ ސަބަބުން ޔަލީނާގެ އެންމެ ފުން ނާރަށްވެސް އެއަސަރު ކުރިއެވެ. އަޒްލާން ކުއްލިއަކަށް ފަހަތަށް ޖެހިލިއެެވެ. ޔަލީނާ އަނެއްކާވެސް އިސްޖަހައިލީ އެތޫނު ބެލުމުގެ ދަށުން ސަލާމަތްވުމުގެ ނިޔަތުގައެވެ\n“ލީނާ….” އަޒްލާން ޔަލީނާއަށް އެހާ ލޯބިން ގޮވައިލުމުން ޔަލީނާއަށް އިސްއުފުލަން މަޖުބޫރުވިއެވެ.\n“މަށަށް މަޢާފުކުރޭ!” އަޒްލާން އެހެން ބުނެލިއިރު އެއަޑުގައިވި ވޭން އިހްސާސްކުރާކަށް ޔަލީނާއަކަށް އުނދަގުލެއްނުވިއެވެ.\n“މަށަށް ވަރަށް ބޮޑު ކުށެއް ކުރެވިއްޖެ! އެކުށުން ލީނާއަށާއި ކިތައްމެ މީހެއްގެ ދިރިއުޅުމަށް އެކަމުން އަސަރުކޮށްފި.” މިވާހަކަތަކުން ޔަލީނާގެ ދެލޮލަށް ކަރުނަ ޖަމާވާނަފެށީ އަޒްލާން އޭނާއާއި ދިމާއަށް އެދުވަހު ކީ އެއްޗެހި ހަނދާންވުމުންނެވެ.\n“ލީނާދިޔަ ދުވަހު މަށަށް ކިނާންއާއި ލައާލީގެ ރޭވުން އަޑު އިވުނު. އެދެމީހުން އުޅުނީ ލީނާ މަރައިލަން…” އަޒްލާން އެހެން ބުނީ ދެލޯ މަރައިގެން ހުރެއެވެ. އެބުނި ވާހަކައިން ޔަލީނާއަށް ލިބުނީ ޝޮކެކެވެ.\n“އާނ! އެދެމީހުން އުޅުނީ ލީނާ މަރައިލަން. އެދުވަހަށްފަހު މަ މާލްމެންގެ ކައިރީގައި މަޢާފަށް އެދުނިން. ނަމަވެސް….ގިނަ ދުވަހެއްނުވެ ކިނާން ކަލް މަރައިލާފި. އެއީ އޭނާގެ ރޭވުން އަޑުއިވުނުކަމަށްޓަކައި. މިހާރު އޭނާހުރީ ޖަލުގަ. މަގޭ ކުށެކޭ ކިޔައިގެން މާލްމެެން މަ ދުރުކުރީ… އޭގެ ފަހުން ދެތިން މަސްނުވެ މަގޭ މަންމަ މަރުވީ! އެހެންވެ ކޮންމެހެންވެސް ހަދާފަ މަށަށް ޖެހުނީ ރާއްޖެ އަންނަން…” އަޒްލާން ވޭތުވެގެން ދިޔަ އަހަރުގައި ވެނިމުނު ކަންތައް ކިޔައިދިންއިރު އޭނާހުރީ ފެންކަޅިވެފައެވެ. ޔަލީނާގެ ދެލޮލަށް ޖަމާވެފައިހުރި ކަރުނަތައް ކޯތާފަތް މައްޗަށް ވެރެމުންދިޔައިރު މާބޮޑަށް ރޮވިދާނެތީވެހުރީ އަނގަ މަތީގައި އަތްވެސް އަޅައިގެންނެވެ.\n“ލީނާ! ހެޔޮ ނުވާނެ…. މަށަށް މަޢާފުކުރޭ!” އަޒަލާން އެހެން ބުނީ މީހެއްގެ ހިތް ރޮއްވައިލާފަދަ އަޑަކުންނެވެ. އެހާވެސް އެއަޑު އަސަރުގަދައެވެ.\n“އަ….ހަރެން އަ..ޒްލަ…އަޒްލާންއަށް މަ…ޢާ…ފު ކޮށްފިން..” ޔަލީނާ ގިސްލަމުން ބުންޏެވެ.\n“އަމް….. މަ ދަ..ދަނީ.” ޔަލީނާ ބުންޏެވެ.\n“މަޑުކޮށްބަލަ!” އަޒްލާން އެހެން ބުނުމާއިއެކު ދޮރުގެ ތަޅުގައި އަތް ޖައްސައިލައިގެންހުރި ޔަލީނާ އަޒްލާންއަށް ބަލައލިއެވެ.\n“އެއްޗެއް ކައިލައިގެންނުން ދާން ވާނީ…” އަޒްލާން ހިނިތުންވެލަން މަސައްކަތްކުރަމުން ބުންޏެވެ.\n“އޯކޭ.” ޔަލީނާ އެހެން ބުނުމަށްފަހު ކޮޅަށްހުރީ ތަނެއްގައި އިށީންނަން ނުކެރިގެންނެވެ.\nޔަލީނާ އެހެން ހުރިގޮތުން ހީވަނީ ބީރައްޓެއްސެއް އެތާ ހުރިހެންނެވެ. ހިތަށް އެރި އެއްޗަކުން އަޒްލާންއަށް ހެވުނެވެ. ނަމަވެސް ހޭން ފެށިީ ޔަލީނާއަށް ނުފެންނާނެ ހެންނެވެ.\n“މިތާ އިށީނދޭ!” ސޯފާ ދައްކައިލަމުން އެހެން ބުނުމަށްފަހު އަޒްލާން ކޮޓަރިއަށް ދިޔައެވެ.\nޔަލީނާ ހީކުރީ އަޒްލާން ރެސްޓޯރެންޓަކުން ކަހަލަ ތާކުން އެއްޗެއް އޯޑަރުކުރާނީކަމަށެވެ. އިރުކޮޅެއްނުވެ އަޒްލާން ނިކުތީ ކުރިން ލައިގެންހުރި ގަމީހާއި ކަޅުކުލައިގެ ޖިންސު ބަދަލުކޮށްލައިގެންނެވެ. މިހާރު ލައިގެންހުރީ ކަޅުުކުލައިގެ ޓީޝާރޓްއަކާއި ނޫކުލައިގެ ސޯޓެކެވެ. ޔަލީނާ ހީކުރިގޮތާއި ޚިލާފަށް އަޒްލާން ބަދިގެއަށްގޮސް ދެ ނޫޑްލިސް ޕެކެޓު ކައްކައިގެން އެއެއްޗެހި ދެތައްޓަށް އަޅައިގެން ގެނައެވެ. އަދި އެއާއިއެކު ހޫނު ސައިވެސް ގެނައެވެ. ޔަލީނާ ހުރީ އަނގައިން ސޮނި ވެއްޓޭވަރުވެފައެވެ. ޔަލީނާ ހީކުރީ އަޒްލާންއަކީ އޮފީހުގައި އުޅޭ މީހެއްކަމުން ކައްކަން ނޭނގޭނެ ކަމަށެވެ.\n“އާދޭ ކާން..” އަޒްލާން އެހެން ބުނުމުން މޭޒު ކައިރިއަށްގޮސް އަޒްލާންއާއި ކުރި މައްޗަށްވީ ގޮނޑީގައި އިށީނެވެ.\n“ލީނާ ހީކުރީ މަ އޮފީހުގައި އުޅޭތީ ނުކައްކާނެކަމަށްދޯ؟ ނޫނީ މަ ކާއެއްޗެއް ގެންނާނީ ރެސްޓޯރެންޓުން ކަމަށް ދޯ؟” ޔަލީނާއަށް ހީވީ އަޒްލާން އޭނާގެ ހިތް ކިޔައިލިހެންނެވެ.\n“ކިހިނެތް އިނގުނީ؟” ޔަލީނާ އެއްސެވެ.\n“ތިއިންނަ ގޮތަކުންވެސް މީހަކަށް ނޭނގި ހިނގައިދާނެތަ؟ ހަހަހަަ..” އަޒްލާން އެހެން ބުނެލަމުން ހިނިގަނޑެއް ޖަހައިލިއެވެ.\n“އަސްލު މަ ކުޑައިރު މަންމަމެން ބައްޕަމެން މަގޭ ކައިރިއަކު ނޫން އުޅެނީ. އަސްލު މަ ވަރަށް ކުޑައިރު ކައްކާހިތްވޭ. އެހެންވެ އަތާއި ތަންތަން ފިއްސައިގެންކަމަކު ކައްކަން ދަސްކުރީ.” އަޒްލާން ކިޔައިދިނެވެ.\n“ކާން ފަށަންވީނުން؟” ޔަލީނާ ނުކައި އިންނަން ފެށުމުން އަޒްލާން ބުންޏެވެ.\nޔަލީނާ ހިނިތުންވެލުމަށްފަހު ނޫޑްލީސްކޮޅެއް އުލަށް އޮޅައިލަން އުޅެނިކޮށް އޭނާގެ އަތުން ސައިތަށީގައި ޖެހިފައި މުޅި ސައިތަށި ބިންމައްޗަށް ވެއްޓުނެވެ. ސައިތަށި ވެއްޓުނު ތަނާ ހޫނު ސައިއެތި އޭނާ ގެ ފަޔަށް އެޅި އެ ތަށި ތަޅައިގެން ދިޔައެވެ. ތަދުވިވަރުން އޭނާއަށް ވަގުތުން ކޮޅަށް ތެދުވެވުނެވެ. ހަމަ އެވަގުތު އޭނާގެ ފައި ބިއްލޫރިކޮޅަކަށް ހެރުނެވެ. އެއާއިއެކު ޔަލީނާއަށް ވަރަށް ބާރަށް ހަޅޭލަވައިގަނެވުނެވެ. އަޒްލާން ސިހިފައި ޔަލީނާ ވެއްޓެން ދަނިކޮށް ޔަލީނާގެ އުނަގަނޑުގައި ފަސޭހަކަމާއިއެކު ހިފެހެއްޓިއެވެ. ޔަލީނާ ބިރުން އޭނާގެ ދެއަތުން އަޒްލާންގެ ޓީޝާރޓުގައި ވަރަށް ބާރަށް ހިފެހެއްޓީ ދެލޯ މަރައިގެން ހުރެއެވެ. އެވަގުތަކީ އީހަން އަޒްލާން ހޯދުމަށް އެތެރެއަށް ވަތް ވަގުތުކަމުން އީހަންއަށް ހުރިހާ މަންޒަރެއް ފެނުނެވެ.\nކިއަރާ (5 ވަނަ ބައި)…\nބިރުވެރި ލޯބި August 27, 2020\nއިންތިޒާރު ( 25 )


Manadhoo In Male' Genai Meehakah Covid Jehijje\nމަނަދޫ އިން މާލެ ގެނައި މީހަކަށް ކޮވިޑް ޖެހިއްޖެ\nނ. މަނަދޫގެ މަގެއްގެ މަތިނ ---\nނ. މަނަދޫ އިން މާލެ ގެނައި މީހަކަށް ކޮވިޑް19 އަށް ޕޮޒިޓިވްވެއްޖެއެވެ.\nރޭ މާލެ ގެނެސް އެމީހާ ވަނީ އައިޖީއެމްއެޗުގައި އެޑްމިޓު ކޮށްފައެވެ. އެމީހަކީ އުމުރުން 80 އަހަރުގެ މީހެކެވެ. އެމީހާ ވަނީ މީގެކުރިން މާލެ އައިސް ޑޮކްޓަރަށް ވެސް ދައްކާފައެވެ. އެއީ މީގެ 14 ދުވަސް ކުރިންނެވެ.\nއެކަމާއި ގުޅިގެން ބަލަންޖެހޭ ކަންކަން ބެލުމަށް މިހާރު އެ ރަށް ވަނީ މޮނީޓަރިންގެ ހާލަތަށް ގެނެސްފައެވެ. އަދި ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ވަކި ގޮތެއް އަންގަން ދެން އެރަށުގެ މީހުން ރަށުން ފޭބުން ވަނީ މަނާކޮށްފައެވެ.\nމަނަދޫއާއި އެކު އެ އަތޮޅުން ހަތަރު ރަށެއް މިވަނީ މޮނީޓަރިންގެ ހާލަތަށް ގެނެސްފައެވެ. އެ އަތޮޅު ހެނބަދޫ، ކެނދިކުޅުދޫ އަދި ހޮޅުދޫއެވެ. މި ރަށްތަށް މޮނީޓަރިންގެ ހާލަތަށް ގެނެސްފައި ވަނީ "އަމާޒު" ބޯޓާއި ގުޅިގެންނެވެ.


ބިމެއް ކުއްޔަށް ދިނުމާބެހޭ\nމިރަށުގެ ސިނާޢީ ސަރަޙައްދުގައި، ކުރިން އެހެން ފަރާތަކަށް ކުއްޔަށްދީ، މުއްދަތު ހަމަވެގެން ވަކިކުރެވިފައިވާ 14419 އަކަފޫޓުގެ ބިމެއް ( އައުޓްލައިން ޗާޓުގައި ފާހަގަ ކުރެވިފައިވާ ) ވިޔަފާރި އުސޫލުން ކުއްޔަށް ދިނުމަށް ފުރުޞަތު ހުޅުވާލަމެވެ.\nވީމާ، މިކަމަށް ޝައުޤުވެރިވާ ފަރާތްތަކުން " ކުލީބިމަށް އެދޭ ފޯމު " މިއިދާރާއިން ބައްލަވައިގަތުމަށްފަހު، 24 ނޮވެންބަރު 2014 ދުވަހުގެ ވާ ހޯމަދުވަހުގެ 12:00 އަށް ފޯމު ހުށަހެޅުއްވުން އެދެމެވެ. " ކުލީބިމަށް އެދޭ ފޯމު " ވިއްކާ އަގަކީ -/500ރ ( ފަސްސަތޭކަ ރުފިޔާ ) އެވެ. ފޯމު ވިއްކުމަށް ހަމަޖެހިފައިވަނީ، 02 ނޮވެންބަރު 2014 ވާ އާދީއްތަ ދުވަހުން ފެށިގެން 17 ނޮވެންބަރު 2014 ވާ ހޯމަ ދުވަހުގެ ނިޔަލަށް ރަސްމީ ދުވަސްތަކުގައި ހެނދުނު 09:00 އިން 12:00 އާ ހަމައަށެވެ.\nފޯމު ހުށަހެޅުއްމަށް ކަނޑައެޅިފައިވާ ގަޑީގެފަހުން ގެންނަ ފޯމުތައް ބަލައިގަނެވެން ނޯންނާނެކަން މިފުރުޞަތުގައި ދަންނަވަމެވެ. އިތުރު މަޢުލޫމާތު ހޯއްދެވުމަށް ގުޅުއްވާނީ، 6642024 ނަންބަރަށެވެ. ފެކްސް ކުރައްވާނީ، 6642024 ނަންބަރަށެވެ. އީމެއިލް ކުރައްވާނީ [email protected] އަށެވެ.\nސުންގަޑި: 17 ނޮވެންބަރު 2014 1200


Leena ge hiyyvarakee manmmage naseyhaiy! | Mihaaru\nލީނާ: އޭނާގެ ކާމިޔާބީއަކީ މަންމަގެ ނަސޭހަތާ އެއްގޮތަށް ކުރި ހިތްވަރު. --ފޮޓޯ: ނިޝާން އަލީ/މިހާރު\nލީނާގެ ހިތްވަރަކީ މަންމަގެ ނަސޭހަތް!\n28 އޯގަސްޓް 2019 - 09:42 11 comments\nއެއީ، މީގެ 23، އަހަރު ކުރި އެވެ. މޯލްޑިވްސް އިންލެންޑް ރެވެނިއު އޮތޯރިޓީ (މީރާ)ގެ ބޯޑު ޑިރެކްޓަރު، އަދި އެމްއެމްއޭގެ ސީނިއާ މެނޭޖަރު، ލީނާ ޒާހިރު ހުސެއިން، ސަރުކާރުގެ ވަޒީފާ އަށް 1996، ގައި ވެންނެވި އިރު އަންހެނުންނަށް ހިންގުމުގެ އިސްދާއިރާގައި މާ ބޮޑު ފުރުސަތުތަކެއް ނޯވެ އެވެ. އިސް މަގާމްތަކުގައި އަންހެނުން މަދެވެ. ޚާއްސަކޮށް، ސިޔާސަތު ކަނޑައެޅުމުގައި އަންހެނުންގެ ދައުރު ކުޑަ އެވެ.\nއޭރު ހާލަތު މިގޮތަށް އޮތް ނަމަވެސް ލީނާގެ ފުރަތަމަ ފިޔަވަޅަކީ މަންމަ، ނާއިލާ އިބްރާހިމް ކަލޭފާނުގެ ނަސޭހަތެވެ. ކުރިއަށް ވަޑައިގަތުމުގެ ހިތްވަރަކީ ވެސް އެ ލޯތްބެވެ.\n"މަންމަ އަބަދުވެސް ބުނާނެ ކައްވަޅަށް ދާންދެން ވެސް މަސައްކަތް ކުރާށޭ. ކިޔެވި އެއްޗެއްގެ ބޭނުން ހިފާށޭ. އިންޑިޕެންޑެންޓް ވާށޭ. ގައުމަށް ޚިދުމަތްތެރި މީހަކަށް ވެވޭތޯ ބަލާށޭ،" ލީނާ ވިދާޅުވި އެވެ.\n"މަންމަގެ މި ނަސޭހަތާ އެއްގޮތަށް ކުރިއަށް ދިޔައީ."\nނަތީޖާ ފޮންޏެވެ؛ މާލީ ދާއިރާގެ ޚިދުމަތްތެރިއެއްގެ ގޮތުގައި 18 އަހަރު ހޭދަކުރައްވައިފި އެވެ. އަންހެނުން މަދު އެ ދާއިރާގައި ލީނާގެ މަސައްކަތާއި ހިތްވަރުގެ އަގު ވަޒަންކޮށް މިދިޔަ މަހު ވަނީ އެވޯޑެއް ވެސް ލިބިވަޑައިގެންފަ އެވެ. ވިމެން އޮން ބޯޑްސް (ވޮބް) އިން ހޮވާލި، ގައުމަށް ނަމޫނާ އަންހެނުންގެ ތެރޭގައި ލީނާ ހިމެނިވަޑައިގަތީ އެންމެ މޮޅު އެއް އަންހެން މެނޭޖަރުގެ ގޮތުގަ އެވެ. ގޮންޖެހުންތަކާ އެކު ވެސް ހަރަކާތްތެރި މަސައްކަތްތަކެއް ކޮށްދެއްވާފައި ވާތީ އެވެ.\nލީނާ ސިފަކުރެއްވި ގޮތުގައި، މަސައްކަތުގެ އަގު ވަޒަންކުރުމަކީ ލިބިވަޑައިގަތް އުފަލެކެވެ. އިތުރު ހިތްވަރެކެވެ.\nމެލޭޝިއާ އާއި އޮސްޓްރޭލިއާ އިން ބިޒްނަސްގެ ރޮނގުން ކިޔަވާ ވިދާޅުވި ލީނާ ފުރަތަމަ ވަޒީފާ އަދާކުރެއްވީ ފިނޭންސް މިނިސްޓްރީގަ އެވެ. އެ މިނިސްޓްރީގައި މެދުކެނޑުމެއް ނެތި ގާތްގަނޑަކަށް 14 އަހަރު ޚިދުމަތް ކުރައްވައި މީރާ އުފެދުމާ އެކު އެ މުއައްސަސާއާ ގުޅިވަޑައިގަތެވެ. ލީނާ މިހާރު ވަޒީފާ އަދާކުރައްވަމުން ގެންދަވަނީ މަރުކަޒީ ބޭންކް، އެމްއެމްއޭގަ އެވެ.\nލީނާ މަސައްކަތުގައި: ރާއްޖޭގައި ޓެކްސް ނަގަން ފެށުމަށްޓަކައި ކުރި މަސައްކަތުގައި އޭނާ އިސް ދައުރެއް އަދާކުރެއްވި.\nސްޓެލްކޯ އާއި އެމްޓީޑީސީ އާއި މޯލްޑިވްސް ނެޝަނަލް އޮއިލް ކޮމްޕެނީ (އެމްއެންއޯސީ) ފަދަ ބޯޑުތަކުގައި ވެސް ލީނާ، ސަރުކާރުގެ ޝެއާހޯލްޑަރެއްގެ ގޮތުން ފިނޭންސް މިނިސްޓްރީ ތަމްސީލް ކުރެއްވި އެވެ. ފިނޭންސް މިނިސްޓްރީގެ ޑިރެކްޓާ ޖެނެރަލް ކަމާއި މީރާގެ ޑިރެކްޓާ ޖެނެރަލް، އެޑްމިނިސްޓްރޭޝަން އެންޑް ސަޕޯޓް ސާވިސްގެ މަގާމް އަދާކުރެއްވި އެވެ.\nއަންހެނުންގެ މާ ބޮޑު ހިއްސާއެއް ކުރިން ނޯންނަ މާލީ ދާއިރާގައި ކުރެއްވުނު މަސައްކަތްތަކާ މެދު ލީނާ މިހާރު ހިތްހަމަޖެހިވަޑައިގަންނަވަ އެވެ. އެކަމަކު ކިޔެވުމުގެ ތެރޭގައި އޭނާ އަސްލު ޝައުގުވެރިވެވަޑައިގަތީ ސައިކޮލޮޖީގެ ދާއިރާ އަށެވެ. އެކަމަށް ދިމާވި ހުރަހަކީ މެލޭޝިއާގައި އޭރު ސައިކޮލޮޖީގެ ދާއިރާ އިން ކިޔަވަން ފުރުސަތު ނެތުމެވެ.\n"އޭރު ކިޔެވުމަށްޓަކައި މުޅި އާއިލާ ތިބީ މެލޭޝިއާ އަށް ބަދަލުވެ، ޕޭރެންޓްސް އެ ސެކްރިފައިޒްވެގެން ތިބީ. ސައިކޮލޮޖީ ހެދެން އޮތީ ޔޫކޭ ނުވަތަ އޮސްޓްރޭލިއާ އިން. ދެން އަނެއްކާ އެހެން ތަނަކަށް ނުދާންވެގެން އޭރު ބިޒްނަސް އެންޑް މާކެޓިން ކިޔެވީ،" ކުރީގެ އެޑިޔުކޭޝަން އަދި ޔޫތު އެންޑް ސްޕޯޓްސް މިނިސްޓަރުކަން ވެސް ކުރެއްވި ޑރ. މުހައްމަދު ޒާހިރު ހުސެއިންގެ ދަރިކަނބަލުން ވިދާޅުވި އެވެ.\n"ބިޒްނަސް ހެދިޔަސް ބޮޑަށް މި އުޅެވެނީ މުވައްޒަފުންނާ ގުޅުން ހުރި ހިއުމަން ރިސޯސް އަދި އެޑްމިނިސްޓްރޭޓިވް ދައިރާތަކުގައި. މީގެ ތެރެއިން ވަރަށް ގިނަ ކަންކަން ދަސްވި."\nމީރާގައި ކުރެއްވުނު މަސައްކަތަށް ޚާއްސަ ލޯތްބެއް!\nލީނާ އަށް އެންމެ ބޮޑު ހިތްހަމަޖެހުމެއް ލިބިވަޑައިގަންނަވަނީ ރާއްޖޭގައި ޓެކްސް ނަގަން ފެށުމަށްޓަކައި ކުރި މަސައްކަތުގައި އޭނާ އަށް އަދާކުރެއްވުނު ދައުރާ މެދު އެވެ. މިނިވަން، މުސްތަގިއްލު، ވަކި ގާނޫނީ ޝަހުސެއްގެ ގޮތުގައި މާޗް 18، 2010 ގައި، މީރާ އުފެދި ޓެކްސް ނަގަން ފެށި ދުވަސްވަރު އެތަނުގެ ހުރިހާ މުވައްޒަފުން ވެސް ކުރައްވަން ޖެހިވަޑައިގަތީ ބުރަ މަސައްކަތްތަކެވެ.\nލީނާ ހިމެނިވަޑައިގަންނަވަނީ ގައުމަށް ނަމޫނާ އަންހެނުންގެ ތެރޭގައި. --ފޮޓޯ: ނިޝާން އަލީ/މިހާރު\nގާތްގަނޑަކަށް 41 މުވައްޒަފުންނާ އެކު މީރާ އުފެދުނު އިރު އެތަނުގެ ސީނިއާ ނުވަތަ އެންމެ އިސް ފަސް މަގާމުގައި އަންހެނަކަށް އޭރު ހުންނެވީ ލީނާ އެކަންޏެވެ.\nކޮމިޝަނަރު އަދި ޑެޕިއުޓީ ކޮމިޝަނަރު ވެސް ނެތް ހާލަތެއްގައި އެންމެ ބޮޑު ޒިންމާއެއް އުފުއްލަވަން އޭރު ޖެހިވަޑައިގަތީ ވެސް ލީނާ އަށެވެ. އެތަނުގެ މުވައްޒަފުންނާ އެކު ކުރެއްވުނު މަސައްކަތަކީ ދިރިއުޅުމުގައި ލީނާ އަށް ކާމިޔާބު ފިލާވަޅެކެވެ.\n"ޓެކްސް ތައާރަފްކުރަން ކުރަން ޖެހުނު މަސައްކަތުގައި އަހަރެމެން ހޭލާ ތިބި ތިބުން ވަރަށް ހަނދާން ހުރޭ. ވަކި ލާރި ގުނި ދުވަސްވަރެއް ވެސް އައި. ޖީއެސްޓީ ތައާރަފްކޮށްގެން އުޅުނު އިރު އޮފީހުގެ ހުރިހާ މުވައްޒަފުން ޝާމިލްވެގެން ބޮޑެތި މޭޒުތަކުގައި ވަކި ލާރި ގުނަގުނައި ތިބެން ޖެހުނު،" ލީނާ ވިދާޅުވި އެވެ.\n"ދަންވަރު ދޭއް، ތިނެއް ޖަހަންދެން ޖޫސް ޕެޓީ ކޮތަޅަށް ވަކި ލާރި އަޅަން ތިބިން. ރައްޔިތުންނަށް ވަކި ލާރީގެ ދަތިކަން އައިސްގެން އެކަން ހައްލުކޮށްދޭން ކުރި މަސައްކަތްތައް ވެސް ވަރަށް ހަނދާން ހުރޭ."\nޑިރެކްޓާ ޖެނެރަލްގެ މަގާމުގައި ހުންނެވި ނަމަވެސް ފައިސާ ބަލައިގަންނަ ކައުންޓަރުގައި ކޭޝިއަރެއްގެ ގޮތުގައި ވެސް މަސައްކަތް ކުރެއްވި އެވެ.\nލީނާ ވިދާޅުވި ގޮތުގައި އެ ބުރަ ކަމުގެ ތެރޭގައި، ރަނގަޅު ގިނަ އާދަތަކެއް ވެސް މީރާ ތެރޭގައި އުފެދިގެން ދިޔަ އެވެ. އުސޫލްތަކުގައި ހިފަހެއްޓުމާ އެކު ރީތި އަޚުލާގު ވެސް މުވައްޒަފުންނަށް ދަސްވި އެވެ.\nމީރާގައި އަވަދިނެތި ދެ އަހަރު އުޅުއްވުމަށް ފަހު ދަރިންނަށް ވަގުތު ހުސްކުރައްވަން ލީނާ ބްރޭކެއް ނެންގެވި އެވެ.\n"ޗުއްޓީ އާއި އޮފީހުން ލިބޭ ހުސް ވަގުތުތަކުގައި ދަރިންނާ އެކު ވަގުތު ހޭދަކުރަން ޖެހޭ. މީރާ އުފެދިގެން އައިއިރު ވަރަށް ބުރަ، ގިނައިރު މަސައްކަތް ކުރަން ޖެހުނީމަ އުނދަގޫ ވެސް ވި. ބެލެންސްކުރަން ބައެއް ފަހަރު ދަތިވި،" ލީނާ ވިދާޅުވި އެވެ.\nދަރިންނަށް ވަގުތު ހުސްކުރަން ލީނާ ގާތްގަނޑަކަށް ހަތަރު އަހަރު ގޭގައި ހުންނެވި އެވެ.\nއެ ދުވަސްކޮޅު އޭރުގެ "ހަވީރު" ހިންގެވުމުގައި ލީނާ ވަނީ އިސް ރޯލެއް އަދާކުރައްވައިފަ އެވެ. އާއިލީ ވިޔަަފާރިއެއްގެ ގޮތުގައި އޮތް "ހަވީރު" މެނޭޖްކުރުމުގައި، އެދުވަސްވަރު، ދުވަހުން ދުވަހަށް ކަންކަން ބެލެހެއްޓެވި އެވެ.\nމީރާގެ ބޯޑު ޑައިރެކްޓަރަކަށް ވެވަޑައިގަތުމުގެ ކުރިން ގޭގައި ހުންނެވި އިރު ސަރުކާރުގެ ބައެއް ކުންފުނިތަކުގެ އެޗްއާރު ކޮންސަލްޓެންސީ މަސައްކަތް ކުރެއްވުމާ އެކު ދެން އުފަން ކުރެއްވީ ވިޔަފާރީގެ އާ ވިސްނެވުމެކެވެ. އެއީ، މާލޭގައި މިހާރު މަޝްހޫރު "ލުއި ބުއިމެ"ވެ.\n"ފުޑް އެންޑް ބެވަރޭޖް ދާއިރާ އިން އެހެން ދެ ރަހުމަތްތެރިއަކާ އެކު ވިޔަފާރި ފެށީ. އަޖުމަ ބަލާލަން ފެށި ވިޔަފާރިއެއް. އެ ކޮންސެޕްޓް މީހުންނަށް ވަރަށް ބޮޑަށް ކަމުދިޔައީ. އެއީ ރެސްޓޯރެންޓުތަކުން ލިބޭ މިލްކްޝޭކް ކަހަލަ ބުއިންތައް ޓޭކްއަވޭ ކޮންސެޕްޓްގައި ތަންކޮޅެއް ހެޔޮ އަގެއްގައި ލިބޭނެ ގޮތް ހެދީ. އޭރު މާލޭގައި އެންމެ ހިނގަނީ ޖޫގޯ، ދެން އެއީ ސިއްހީ ގޮތުން އެހާ ރަނގަޅު ބުއިމަކަށް ނުވާތީވެ އަހަރެމެން ބެލީ ސިއްހީ ގޮތުން ފައިދާ ހުރި ބުއިންތަކެއް ތައާރަފްކުރަން،"\nހެންވޭރުގައި ހުޅުވި ތަން ފުޅާވެ މިހާރު ހުޅުމާލެ އާއި އައިޖީއެމްއެޗުގައި ވެސް ލުއި ބުއިމުގެ އައުޓްލެޓެއް ހުރެ އެވެ.\nމީރާގެ ބޯޑަށް އައްޔަންވުމަށްޓަކައި ލީނާ ވަނީ "ލުއި ބުއިން"ގައި އޮތް އޭނާގެ މެޖޯރިޓީ ޝެއާ ދޫކޮށްލައްވައިފަ އެވެ.\nނަމޫނާ ތަނެއްގައި މަސައްކަތް ކުރެއްވޭތީ ހިތްހަމަޖެހުން!\nފިނޭންސް މިނިސްޓްރީގެ އިސް މަގާމްތަކުގައި އަންހެނުން މަދު ނަމަވެސް މިހާރު ލީނާ މަސައްކަތް ކުރައްވާ އެމްއެމްއޭ ތަފާތެވެ. ލީނާ ދެކެވަޑައިގަންނަވަނީ، އެއީ ނަމޫނާ މުއައްސަސާއެއްގެ ގޮތުގަ އެވެ.\n"މިއީ، ވިމެން އެމްޕަވާމަންޓް ވަރަށް ރަނގަޅު ތަނެއް. ގަވަނާއެއްގެ އެބްޒެންސްގައި މިތަނުގެ އެންމެ އިސްކޮށް މިތިއްބެވީ ހުސް އަންހެނުން. ޑެޕިއުޓީ ގަވަރުނަރުގެ އިތުރުން ދެން މި ތިއްބެވި އެސިސްޓެންޓް ގަވަރުނަރުންނަކީ ވެސް ހުސް އަންހެނުން. ސީނިއަ މެނޭޖްމަންޓަށް ބަލާލައިފިއްޔާ 70 ޕަސެންޓަކީ އަންހެނުން،" ލީނާ ފާހަގަކުރެއްވި އެވެ.\nލީނާ "މިހާރު"އާ ވާހަކަ ދައްކަވަނީ: އޭނާ ވަނީ މާލީ ދާއިރާގެ ޚިދުމަތްތެރިއެއްގެ ގޮތުގައި 18 އަހަރު ހޭދަކުރައްވާފައި. --ފޮޓޯ: ނިޝާން އަލީ/މިހާރު\nއޭނާ ވިދާޅުވި ގޮތުގައި އަމިއްލަ އަށް ފުރުސަތު ހޯދައި ހިތްވަރުކޮށްފި ނަމަ އަންހެނުންނަށް ކުރިއަށް ދެވޭނެ ކަން އެމްއެމްއޭގެ ނަމޫނާ އިން އެނގެ އެވެ.\nއަންހެނުން ހަރަކާތްތެރިވުން މަދު ދާއިރާތައް އަދިވެސް އެބަހުއްޓެވެ. އެކަމަކު ލީނާ ގަބޫލުކުރައްވާ ގޮތުގައި، އަންހެނުންނަށް ގޮންޖަހާލެވޭނެ ވަކި ދާއިރާއެއް ނެތެވެ. ބޭނުން ވަނީ ކެރުމާއި ކުރިއަށް ދިއުމުގެ ހިތްވަރެވެ.\n"މަންމަ އަޅުގަނޑަށް ދެއްވި ނަސޭހަތް، ދަރިންނާއި ރައްޓެހިންނާއި އެހެން އެންމެންނަށް ވެސް އަޅުގަނޑު ދޭން ބޭނުންވަނީ. އެއީ މަސައްކަތް ކުރާށޭ، ފައިނޭންޝިއަލީ ވެސް އިންޑިޕެންޑެންޓް ވާށޭ. ގައުމަށް ޚިދުމަތްތެރި މީހަކަށް ވާށޭ."\nއިސްލާމިކް ފައިނޭންސް ދާއިރާގައި އަންހެނުން ކުރިއަރުވަނީ


(30 ނޮވްމެބަރ 2017 އާ ގުޅޭ)\nހުސްނާގެ ވާހަކަތައް އިވިފައި މާޔޫސްވިއެވެ. އަހަންނަށްވުރެ ބޮޑަށް ހައިކަލްގެ ކަންތައްތައް ގޭގައި ގެންގުޅޭ މީހުންނަށް ވެސް އެނގެއެވެ. އެކަމާ ރުޅިއާދެވުނީ އަމިއްލަ ނަފްސުދެކެކަމެއް ނޫނީ ކުރިމަތީ ހުރި ހުސްނާދެކެ ކަމެއް އަހަންނަކަށް ނޭގުނެވެ. ފޫހިކަމާއެކު ތުންއަނބުރާލެވުނީ ބޭއިޚްތިޔާރުގައެވެ.\nއަހަންނާއި ހުސްނާ ސައިބޮއެގެން ނުކުމެ އެކުގައި ސިޓިންރޫމުގައި މަޑުކޮށްލައިގެން ތިބީމެވެ. އަހަރެންގެ ނަޒަރު ގިނަ ވަގުތު ހުއްޓާލެވިފައިވަނީ ސިޑިއާ ދިމާއަށެވެ. ހައިކަލް ހެނދުނުގެ ނާސްތާ ކުރާން ފައިބަފާނެ އިރެއްގެ އިންތިޒާރުގައެވެ. ނަމަވެސް ދެންވީ އަޖައިބު ކުރުވަނިކި ކަމެކެވެ. ސިޓިންރޫމު ފެންނަ ގޮތަށް ހުރި ބެލްކަންޏަށް ހައިކަލް ނުކުތެވެ. އަހަރެން ބަލާލުމާއެކު ހައިކަލް އަވަސް އަވަހަށް މޫނު އަނބުރާލީއެވެ. އަދި ނިކަން އަވަހަށް ހުސްނާއަށް ގޮވާލާފައި އެނބުރި ކޮޓަރިއަށް ހިނގައްޖެއެވެ. ހައިކަލްގެ އަޑު ތަފާތުކަން ނަގައިގަނެވުނެވެ. އެ ތަފާތަކީ ހައިކަލް ނިދާ ހޭލިވަގުތައް ވާތީ އައިސްފައި ހުރި ބަދަލެއް ކަމުގައި ޤަބޫލުކޮށްލީމެވެ. އެހެންވިޔަސް އެކަމަށްވުރެ ބޮޑުކަމަކަށް އަހަންނަށްވީ އަހަރެން ފެނުމުން ހައިކަލް މޫނުއަނބުރާލި ގޮތެވެ. އަހަރެންގެ ކުރިމަތީގައި ހުސްނާއަށް ގޮވާލާފައި އަންނާން ބުނި ބުނުމުން އަހަންނަށް ތުންފިއްތާލެވުނެވެ. ހުސްނާގެ އަތުގައި ހިފާ ހުއްޓުވަން ބޭނުންވިއެވެ. ހައިކަލްގެ ގާތަށް ދާނީ އަހަންނޭ ބުނަން ވެސް ހިތައް އެރިއެވެ. ނަމަވެސް ހަލުވިކޮށް ސިޑިއާ ދިމާއަށް ދިޔަ ހުސްނާއަށް ބަލަން އިނދެވުނީއެވެ.\nހައިކަލްއާ ބައްދަލުކޮށްފައި ހުސްނާ އައިސް ވަގުތުން ދިޔައީ ބަދިގެއަށެވެ. ގިނައިރެއްނުވެ ތަބަކުގައި ކާއެއްޗެހި ހިފައިގެން އޭނާ ދާތަން ފެނުނެވެ. އަހަރެން މަޑުކޮށްލައިގެން އިނީ ހުސްނާ ހަމަޖެހިލާނޭ ވަގުތަކަށެވެ. އެހެން އިން އިރު ހައިކަލް ސައިބޯން ނައިތީ އެކަމާ ވެސް ހިތާހިތާ ޝަކުވާ ކުރެވުނެވެ. އަހަރެންގެ އިސްނެގުން ހައިކަލްއަށް ކަމުނުދިޔައީއޭ ވަގުތުން ހިތައް އެރިއެވެ. އެކަމަކު އެހެންވާންވީ ކީއްވެކަމެއް ނުވިސްނުނެވެ. އެއާއެކު އަނެއްކާ ވެސް ރޭގައި ހިތައް އަރަމުން ދިޔަ ސުވާލު ސިކުނޑީގައި ވަކިހިއްޕާލިއެވެ. އަހަރެންދެކެ ހައިކަލް ލޯބިނުވަނީބާއެވެ. އޭނާ ފޫހިވީބާއެވެ. ނޫނީ އޭނާގެ ބޭނުންތައް ފުއްދައިދޭނޭ އިތުރު އަންހެނަކު ހުރީ ބާއެވެ. ލިބުނު ނުތަނަވަސްކަމާއި ސިކުނޑިއަށް ވަން ޚިޔާލުތަކުން އަހަރެންގެ މޭގައިވާ ހިތަށް ތަދުވިއެވެ. ވަގުތުން މޭގައި އަތް އަޅާލެވުނެވެ.\nހުސްނާ: "މިންނު! ކިހިނެއްވީ؟"\nއަހަރެން މޭގައި އަތް އަޅާ އޮބާލުމާއެކު ދެ ލޯ މަރާލީމެވެ. ހުސްނާގެ އަޑު އިވުނީ އެވަގުތުއެވެ. އޭނާ އަވަހަށް އައިސް އަހަރެންގެ ގާތުގައި ސޯފާގައި އިށީނެވެ. އަހަރެންގެ ބުރަކަށީގައި ފިރުމާލާފައި އަނެއްކާ ވެސް ކިހިނެއްތޯވީ ސުވާލު ކުރިއެވެ. އެއާއެކު އަހަރެން އެކަން ސިއްރު ކުރީ މުޅިން އެހެންވާހަކައަކުންނެވެ. އަހަންނަށް ބަލަން އިނދެފައި ހުސްނާ ވާހަކަދެއްކި ގޮތުން ހީވީ އޭނާއަށް އަހަރެންގެ ހިތާއި ސިކުނޑީގައި ހިނގަމުންދިޔަ ޝުޢޫރުތައް އެނގުނީ ހެނެވެ.\nހުސްނާ: "ހައިކަލް ފެންނަނީ ނިކަން ވަރުބަލިކޮށް. ހީވަނީ ކަމެއްވެފައި ހުރިހެން. މިއަދު އޮފީހަށްދާކަށް ވެސް ނޫޅޭ. އަހަރެން ދިޔައީމަ ބުނީ ކާލެވޭނެ ލުއި ކާނާއެއް ގެނެސްދީ ބަލާށޯ... ދެން އެހީ މިންނު ސައިބޮއެފިތޯ... އަހަރެން ބުނިން ހައިކަލް ނުކުންނާން ވާއިރަށް މިންނު ސައިބޯން އައި ވާހަކަ"\nހައިކަލްއަށް ކަމެއްވީބާއޭ ވަގުތުން ހިތައް އެރިއެވެ. ހަމައެއާއެކު ހުސްނާ ކަންތައް އެ ކުރީ ރަނގަޅަށްކަން އެނގި ހިތައް ހަމަޖެހުން ލިބުނެވެ.\nމެންދުރުވެގެން ދިޔައިރު ވެސް ހައިކަލް ނުކުމެ އުޅޭތަނެއް ނުފެނެއެވެ. ހަވީރުގެ ފިނި ޖެހެމުންދިޔައިރު އަހަރެން ހުރީ މާގަސްތައް ފެންނަ ހިސާބުގައި މަޑުކޮށްލައިގެންނެވެ. ހުރެވުނީ ހައިކަލްގެ ޚިޔާލުގައެވެ. އޭނާއާ މެދު ނުވިސްނާނަމޭ ހިތަށް އަރައިގެން ހުއްޓަސް އެކަން އެގޮތަށް ވާގޮތެއް ނުވެއެވެ. ހުސްނާ އައިސް އަހަރެންގެ ގާތުގައި މަޑުކޮށްލިއެވެ. އޭނާގެ މޫނުމަތިން ހިސާބެއްގެ ކަންބޮޑުވުން ފާޅުވަމުންދިޔައެވެ. އަހަރެން އަހާލުމުން ދެއްކީ ހައިކަލްގެ ވާހަކައެވެ.\nހުސްނާ: "މެންދުރު ކާކަށް ނާދޭ. ހިޔެއްނުވޭ މިއަދު ކޮޓަރިން ނުކުން ހެނެއް. ދެންމެ މިއައީ އަނެއްކާ ވެސް ޖޫސްތަށްޓެއް ގެނެސްދޭން ބުނެގެން އެ ގެންގޮސްދީފައި. ހައިކަލް ބަލިވެހެން ހީވޭ"\nހުސްނާގެ ވާހަކައާ މެދު އަހަރެން ވިސްނާލީމެވެ. އެކަމަކު ހައިކަލް ބަލިވެދާނޭ ހީނުވީއެވެ. އޭނާ މާ ބުރަކޮށް އުޅޭތީ ޗުއްޓީ ހަދާލަން ބޭނުންވީއޭ ބުނެ ހުސްނާ ހަމަޖައްސާލީމެވެ. އެހެންނަމަވެސް އަހަރެންގެ ސިކުނޑިއަށް އިތުރު ހާސްކަމެއް ލިބުނު ކަހަލައެވެ.\nނިދަން ކޮޓަރިއަށް ވަނީ ރޭގަނޑު ކާން އުޅެ ވެސް ކާހިތް ނުވެފައި ހުރެގެންނެވެ. އަހަރެންނަށް ނުފެންނަ ތާކިހާ ލިބުނުނަމައޭ ހިތަށް އަރަމުންދިޔައެވެ. އެފަދަ ނަސީބެއް ލިބުނުނަމަ ކިހާ ރަނގަޅުވީސް ހެއްޔެވެ. ގައިމު އޭރުން ހައިކަލްގެ ކޮޓަރިއަށްވަދެ އޭނާ ކޮބާތޯ ބަލާލެވުނީސްކަން ގައިމެވެ. އަހަރެން އަނެއްކާ ސިކުނޑި ހަމަނުޖެހެނީބާއެވެ. ނޫނީ އަހަރެން ހައިކަލްއާ ދެބަސްވެ އަރާރުންނުވާތީ ފޫހިވަނީކަންނޭގެއެވެ. އަހަންނަށް އައިސްގެން މިއުޅޭ ބަދަލަކީ އެހެންވެ އައިސްގެން އުޅޭ ބަދަލަކަށް ވެދާނެއެވެ. ނޫނީ ހަމަ އަސްލު ވެސް އަހަރެން މޮޔަވަނީ ކަންނޭގެއެވެ. ދަރިފުޅު ޒޭން ވެސް އެވީ އޭނަގެ ބައްޕަ ކަހަލަ މީހަކަށެވެ. އެއީ ހަމަ އެސިފަ ލިބުނީމަބާއެވެ.\nއެ މީހުން ކޮންމެ ގޮތަކަށް އުޅުނަސް މަށަށް ވަރިހަމައެވެ. ނޫނެކެވެ. ވަރިހަމައެއްނޫނެވެ. މި ހިތަށް މިވަނީ ކޮންހާ އުނދަގުލެއްހެއްޔެވެ. ބޭނުންވާ ކަމެއް ވެސް އެނގެނީކީ ނޫނެވެ. ނިދަން އުޅެއުޅެ އެއްގޮތަކަށް ވެސް ނިދޭވަރެއް ނުވިއެވެ. އެގޮތުގައި ވަގުތު ފާއިތުވަމުން ދިޔައެވެ. އެންމެފަހުން ނޯވެވިގެން ތެދުވީމެވެ. ގަޑި ބަލާލިއިރު މެންދަމުން އަލިވެ ދޭއްޖަހަނީއެވެ. ކޮޅަށް ތެދުވެ އެނދު ކައިރީ އިރުކޮޅަކު މަޑުކޮށްލެވުނެވެ. ނިދަން ލައިގެން ހުރި އަތްދިގު ގަމީހާއި ހަރުވާޅަށް ބަލާލެވުނީ އެ ހެދުމުގައި ކޮޓަރިން ބޭރަށް ނުކުންނަންވީތޯ ހިތަށް އަރާފައެވެ. މާބޮޑު ވިސްނުންތަކަކަށް ނުދިޔައީ ލައިގެން ހުރީ ނިދާ ހެދުމެއްވިޔަސް އެއީ ނިވާކަން ބޮޑު ހެދުމަކަށްވީމައެވެ. ނޭވާ ހިފަހައްޓާލައިގެން ހުރެ ކޮޓަރިން ނުކުމެގެން އައިސް ހައިކަލްގެ ކޮޓަރީގައި ޓަކި ޖެހީމެވެ. ދެތިން ފަހަރަށް ޓަކި ދިނުމުން ވެސް ޚަބަރެއް ނުވުމުން ހައިކަލްގެ ނަމުން ގޮވާ ވެސް ލީމެވެ. ދެން ވެސް އެއްވެސް ޖަވާބެއް ކޮޓަރި ތެރެއަކުން ނައެވެ. އަމިއްލަ ނަފްސުގެ މައްޗަށް ރުޅި އާދެވުނެވެ. އަމިއްލަ މީހާއަށް އަޑުލަމުން އެނބުރި ކޮޓަރިއަށް އައިސް ވަނީމެވެ. ހައިކަލް ނޫޅޭ ވަރުން އަހަރެން ކަންބޮޑުވެގެން މިއުޅެނީ ކީއްވެކަމާމެދު ކުދިކިޔަމުންދިޔައީމެވެ. އެނދުގައި އިށީނދެގެން އަމިއްލައަށް ވާހަކަދައްކަން އިންދާ އަހަރެންގެ ޟަމީރު ވާހަކަދެއްކިއެވެ. އެ ގަޑިއަކީ އެންމެން ވެސް ނިދާފައި ތިބޭނޭ ވަގުތެވެ. އެހެންވީމަ ހައިކަލްގެ ޚަބަރެއް އެ ނުވީ އޭނާ ވެސް ނިދާފައި އޮތީމާ ކަމަށް ވެދާނެއެވެ. ދެވަނަ ފަހަރަށް އެ ކޮޓަރިއަށް ވަނުމަށް އެ ޚިޔާލު ހިތްވަރަކަށްވިއެވެ. އެހެންވެ ސިއްރު ސިއްރުން އަނެއްކާ ވެސް ކޮޓަރިން ނުކުމެގެން އައިސް ހައިކަލްގެ ކޮޓަރީގެ ދޮރު ހުޅުވާލަން ތަޅުގައި ހިފާ އަނބުރާލީމެވެ. ތަޅުނުލާ ހުރުމުން ނިކަން ފަސޭހައިން ދޮރު ހުޅުވިއްޖެއެވެ. ވަގަކު ވެސް ނޫޅޭނެހާ ސިއްރުން އަހަރެން އެ ކޮޓަރި ތެރެއަށް ދެމި ގަތީމެވެ. އެ ކޮޓަރިއަށް ވެރިވެފައި އޮތް އަނދިރިކަމުގެ ތެރެއިން އެނދުގައި ހައިކަލް އޮތްތަން ފެނުނެވެ. އޭނާ އޮތީ މީހާ އެއްކޮށް ރަޖާ އަޅާ ފޮރުވިގަނެގެންނެވެ. މަޑުމަޑުން އެނދު ކައިރިއަށް އަހަރެން އައީމެވެ. ހައިކަލްއާ ގާތްވާވަރަކަށް އަހަރެންގެ އަތްފައި ފިނިވަމުންދިޔައެވެ. ނަމަވެސް އަހަރެންގެ ސަމާލުކަން އަތުލީ މީހަކު ކުކުރާ ފަދަ އަޑެއް އިވޭތީއެވެ. އަނދިރީގައި ހައިކަލް އޮތްދިމާލުގައި ހުއްޓި އޭނަގެ މޫނަށް ބަލާލީމެވެ. އެ ދެލޯ މެރިފައިވީނަމަވެސް ހައިކަލް އަޑެއް ލައްވާކަން އަހަންނަށް ޔަގީންވިއެވެ. ބޮޑަށް ހީވަނީ ކުކުރަނީ އޭނާ ހެންނެވެ. ޔަގީންކުރަން އިރުކޮޅެއްނެގިއެވެ. ހައިކަލް އޮތް ބާލީސް ވެސް ހީވަނީ ތެމިފައި އޮތް ހެނެވެ. އޭނަގެ ފަން އިސްތަށިގަނޑުގައި އަދިވެސް ފެނުގެ އަސަރުހުރިހެން އަހަންނަށް ހީވިއެވެ.\nއަތްލާން ނުކެރިފައި ހުރެ ވެސް ހައިކަލްގެ ނިތުގައި މަޑުމަޑުން އަހަރެން އަތްތިލަ ޖައްސާލީމެވެ. އެހިނދު އަހަރެންގެ އަތްތިލަ ހީވީ ފިހިދާނެހެންނެވެ. ސިހިފައި އަތް ދުރުކޮށްލެވުނެއް ކަމަކު އަހަރެން ހައިކަލްގެ މޫނުގައި ދެ އަތުން ހިފާ އޭނާއަށް ގޮވާލީމެވެ. އޭނަ އޮތީ ވަރަށް ގަދައަށް ހުންއައިސްފައެވެ. ހުންގަދަކަމުން އޭނާއަށް އެއްވެސް ކަމެއް އެނގޭހެނެއް އަހަންނަށް ހިޔެއްނުވިއެވެ. އޭނާގެ ގައިމަތީގައިވި ބޯރަޖާނެގުމުން ހައިކަލް ތުރުތުރު އަޅާކަން އަހަންނަށް އެނގުނެވެ. އަނެއްކާ ވެސް ހައިކަލްއަށް ގޮވާ ހެދީމެވެ. އަހަންނަށް ކޮޓަރީގެ ހޮޅިބިރު ދިއްލަން ހަނދާންވީ ވެސް ދެނެވެ. އަވަހަށް ގޮސް ހުސްނާއަށް ގޮވާ ހޭލެއްވީމެވެ. ހައިކަލް ހޮސްޕިޓަލަށް ގެންދާނެ ގޮތަކާއިމެދު އަހަރެން ކަންބޮޑުވިއެވެ.\nހައިކަލްއަކީ އިސްކޮޅުން ދިގު ހަށިގަނޑު ވަރުގަދަ މީހެކެވެ. އަހަރެން އުޅެއުޅެ ވެސް ހައިކަލް ފަރާތަކަށް ޖައްސާނުލެވުނެވެ. ވީހާ ވެސް އަވަހަކަށް ހައިކަލްއަށް އެހީތެރިކަން ބޭނުންވާކަން އަހަންނަށް އެނގެއެވެ. ނަމަވެސް އަހަންނާއި ހުސްނާއާއި ދެމީހުންނަށް ވެސް ހައިކަލް ނެގޭ ގޮތެއް ނުވިއެވެ. ހާސްވެ ކަންބޮޑުވި ހިނދު ހުސްނާގެ އެހީތެރިކަން ވަރަށް ބޮޑެވެ. ގޭގައި ފިރިހެނަކު ނެތްކަން އިހްސާސްކުރެވުނެވެ. ނަމަވެސް ހުސްނާގެ ރަހުމަތްތެރިއެއް ކަމަށްވާ ޖަމީލު އައުމުން ހައިކަލް ހޮސްޕިޓަލަށް ގެންދިއުން އުނދަގޫ ކަމަކަށް ނުވިއެވެ. އެމްބިއުލާންސްގައި އަހަރެންނާއިއެކު ހުސްނާ އިނެވެ. އަހަރެންގެ ހިތް ބާރަށް ތެޅެމުންދިޔައީ އަހަރެން ބިރުގަންނަވަރަށެވެ. ހައިކަލްއަށް އެއްވެސް ކަމެއްނުވުމަށް އެދި ހިތާހިތާ ދުޢާ ކުރެވެމުންދިޔައެވެ.\nހޮސްޕިޓަލުގެ އަވަސްފަރުވާދޭ ބަޔަށް ހައިކަލް ގެންދެވުނުއިރު ވެސް އޭނަ ލޯހުޅުވާނުލައެވެ. ނަރުސްކުދިން ހައިކަލްއާ ދުރަށް އަހަރެން ގެންދިއުމުން އަދިވަކިން ކަންބޮޑުވިއެވެ. ހައިކަލްގެ ގާތަށް އަހަންނަށް ދިއުމުގެ ފުރުޞަތު ލިބުނީ ދެ ގަޑިއިރެއްހާ ފަހުންނެވެ. އެ ނަރުސްކުދިން އަހަންނާއި ހުސްނާއަށް ބަލާލަމުން އަހަރުމެންނަކީ ހައިކަލްގެ ކޮންބައެއްތޯ އެހިއެވެ. އަހަރެން ކުރިއަށް ނުކުމެލާފައި ހައިކަލްގެ އަންހެނުންކަމުގައި ބުނީމެވެ. ބުނެވުނު އެއްޗަކާމެދު ވިސްނާލެވުނީ ތަންކޮޅެއް ފަހުންނެވެ. އެހެންވިޔަސް އަހަރެން އެހެން ބުނެލުމަށް މި ފަހަރު ފަހެއްނުޖެހުނެވެ. ހިތަށް އުނދަގޫތަކެއް ވެސް ނުވިއެވެ. އެއަށްވުރެ ބޭނުންވެފައިވީ ހައިކަލްގެ ގާތަށް ދިއުމެވެ. އޭނާގެ ހާލު އެނގޭށެވެ.\nއިރުއަރަންދެން އަހަރެން ހައިކަލްގެ ގާތުގައި އިށީނދެލައިގެން އޭނާގެ ބޮލުގައި ފިރުމާލަ ފިރުމާލަ އިނދެވުނީ ހާސްވެ ކަންބޮޑުވެފައެވެ. ނިދިވެސް އަހަރެންގެ ދެ ލޮލުން ފިލާފައިވާކަހަލައެވެ. ހައިކަލްގެ ބާލީސް ކައިރީ އެނދުގައި ބޯއަޅާލައިގެން އަހަރެން އޮތީ ހައިކަލް ލޯހުޅުވާލާނެ އިރަކަށެވެ. ނަސީބަކުން ޑޮކްޓަރު ޖެހި އިންޖެކްޝަނަކާއި ގުޅާފައިވި އައިވީ އާއެކު ހެދުނު ނުވައެއް ޖަހަނިކޮށް ހައިކަލް ލޯހުޅުވާލިއެވެ. އަހަރެން އަވަސް އަވަހަށް ވާހަކަ ދައްކަންފެށީމެވެ. ހައިކަލްއަށް ވީގޮތް ކިޔާދޭން ފެށީމެވެ. ހައިކަލް އެއްވެސް އެއްޗެއް ނުބުނިއެވެ. އަހަރެން ކައުންޓަރުގައި ހުރި ނަރުސްކުއްޖެއް ގާތު ހައިކަލް ލޯހުޅުވާލާ ހަމައަކަށް އެޅިފައިވާ ވާހަކަ ބުނީމެވެ.\nޑަކްޓަރު ބުނީ ވައިރަލް ހުމެއް ކަމަށެވެ. އެތަނުގައި ބޭއްވުމުގެ ބޭނުމެއް ނެތްކަމެވެ. ދެން ދިނީ ބޭސްތަކެކެވެ. އަހަރެން ހުރީ ޑަކްޓަރުގެ ފަރުވާކުޑަކަމާއި ދޭތެރޭ ހިތްހަމަ ނުޖެހިފައެވެ. ހީވަނީ ހައިކަލްގެ ކިބައިގެން ސަލާމަތްވާނެ ގޮތެއް ނެތިގެން އުޅޭހެންނެވެ. އައި.ވީ ހުސްވުމާއެކު ހައިކަލް ގެއަށް ފޮނުވާލަން ނިންމާފައި އޮތުމުން އޭނާ ގޮވައިގެން އަހަރުމެން އައީ ގެއަށެވެ. އެވަރުކޮށްދިނީމަ ވެސް ހައިކަލް އަހަންނަށް ޝުކުރުގެ ބަހެއް ވެސް ބުނެނުލިއެވެ. އޭނާ ބެލީ އަވަހަށް އޭނާގެ ކޮޓަރިއަށް ވަދެވޭތޯއެވެ. އެހެންނަމަވެސް އަހަރެން ހައިކަލްއަށް ކާއެއްޗެއް ދިނުމަށް އުޅުނީމެވެ. ހުސްނާ ބުނެބުނެ ވެސް އޭނާ ކާން ނޫޅުމުން އަހަރެން ތަށިހިފައިގެން ގޮސް ހައިކަލްގެ ކޮޓަރިއަށްވަދެ އޭނައަށް ކާންދޭން ފެށީމެވެ. އަހަންނަށް އެހާ ހިތްވަރެއް ލިބުނީ ކިހިނެއްކަމެއް ބުނެދޭން ނޭގުނުކަމުގައި ވިޔަސް އަހަންނަށް އެވަގުތު ހައިކަލް ދުޅަހެޔޮ ޞިއްޙަތެއްގައި ހުރުން މުހިންމުވިއެވެ. ހައިކަލް އަހަންނާ ވާހަކަ ނުދެއްކި ކަމުގައި ވިޔަސް އޭނާ އަހަރެންގެ އެއްވެސް ކަމަކަށް ދެކޮޅެއް ނަހަދައެވެ. ނިކަން ފަރުވާތެރިކަމާއެކު ދޭތެރެއަކުން އަހަންނަށް ބަލާލާނެއެވެ.\nއަހަރެން ބަތްޕެން ތަށިން ސަމްސަލަކަށްފަހު ސަމްސަލެއް ހައިކަލްއަށް ލަވަމުންދިޔައީމެވެ. އޭނަ ބަސްއަހާ ކުޑަކުއްޖެއްފަދައިން ކަމުންދިޔައިރު އޭނަގެ ނަޒަރު އަހަންނަށް ހުއްޓިފައި ހުރިތަން ފެނުނެވެ. އެތަކެއް އަހަރުތަކެއް ވޭތުވެގެން ދިޔައިރު އަހަންނަށް އެ ލޮލުގެ ތޫނުފިލިކަމާއި އެވާ ޖާދޫ ފާހަގަ ކުރެވުނީމިއަދުއެވެ. މި ނޫނީ އަހަރެންނާ ދިމާއަށް ހައިކަލް ބަލާލާނެ ފުރުޞަތެއް ނުދޭކަން ހަނދާންކޮށްދިނީ އަހަރެންގެ ޟަމީރެވެ. ވީއިރު އެ ލޮލުގައިވާ އަސަރުތައް އަހަންނަށް އެނގޭނީ ކިހިނެއްހެއްޔެވެ. ހައިކަލް ފަދަ ރީތި މުއްސަނދި ފިރިހެނަކު މިހާ ދުވަސް ވަންދެން އަހަރެން ފަދަ އަންހެނަކާއިއެކު އުޅޭތީ ވެސް އަޖައިބުވެ އަންތަރީސްވެއެވެ. އަހަރެންގެ ބާރުގެ ދަށުގައި ނުވި ޚިޔާލުތަކުން ތުންފަތަށް ވެރިވި ފަނޑު ހިނިތުންވުމެއް ވެރިވިއެވެ. އެހިނދު ހައިކަލް އިސްދަށަށް ޖަހާލިތަން ދުށީމެވެ. އަދި އަހަރެން ނަގަނަގާ ހުރި ސަމްސަލާއި އަނގައާ ދޭތެރެއަށް އަތްހުރަސްކޮށްލީ ދެން ނުކެވޭނެއޭ ބުނާފަދަގޮތަކަށެވެ. އަހަރެން ހައިކަލްއަށް ނުފެންނަ ހިސާބުގައި އުޅުމަށް އޭނަ ބުނާކަހަލައެވެ. އަހަންނާއި ވާހަކަ ނުދައްކަނީ ކީއްވެހެއްޔެވެ. އޭނާގެ އަޑު އަހާލަން ބޭނުންވަނީއެވެ. އޭނާގެ ދުލުން އޭނާގެ ހާލުގެ ވާހަކަ ބުނާނޭ ނަމައޭ ހިތަށް އަރަނީއެވެ. އެހެންވިޔަސް ހައިކަލް އެނދުގައި އޮށޯވެލައި ދެ ލޯ މަރާލީއެވެ. އެހެންވެ ތަށިތައް ހިފައިގެން އެ ކޮޓަރިން އަހަރެން ނުކުތީ ހައިކަލްއަށް އުނދަގޫ ވެދާނޭތީއެވެ.\nގަޑިން ގަޑިއަށް ބޭސްދޭއިރު ވެސް ހުންގަނޑު އެއްކޮށް ފިލައިގެނެއްނުދެއެވެ. އިރުއޮއްސުނުއިރު ހައިކަލްއަށް ހޮޑު ވެސް ލެވިއްޖެއެވެ. އަހަރެންގެ ހާސްކަމާ ކަންބޮޑުވުން އިންތިހާއަށް ދިޔައެވެ. އަނެއްކާ ވެސް ޑަކްޓަރަށް ގޮސްގެން ނޫނީ ރަނގަޅު ނުވާނޭ ހިތަށް އެރުމުން ހައިކަލް ގާތުގައި އެ ވާހަކަ ބުނީމެވެ. އޭނާ ބަހެއް ނުބުނެ އަހަންނަށް ބަލާނުލާ އޮންނާތީ އަހަރެން ރުޅިގަދަވާންފެށިއެވެ. އެންމެފަހުން އެމްބިއުލާންސްއަށް ގުޅަން ފެށުމުން އެނދުން މަޑުމަޑުންތެދުވިއެވެ. އެތަން ފެނި ކުރަންހުރި ފޯނުކޯލު ކަނޑާލާފައި ހަލުވިކޮށް އައިސް ހައިކަލްގެ ގައިގާ ހިފަހައްޓާލެވުނެވެ. ހައިކަލްގެ ގައިގާ އަހަރެންގެ އަތްޖެހުމާއެކު އޭނާ މަޑުމަޑުން އަހަރެން ދުރުކޮށްލިއެވެ. އަދި ދެއަތުން މަޑުކުރުމަށް އިޝާރާތްކޮށްލި ގޮތުން އަހަރެންގެ ހިތަށް ތަދުވިއެވެ. އަހަރެން ބަލަން ހުއްޓާ ކޮޓަރީގެ އެއްފަރާތުގައި ހުރި ރީތިވާ މޭޒުގެ ވަތްގަނޑު ހުޅުވާލާފައި ކަޅުފޮތެއް ހައިކަލް ނެގިއެވެ. އޭގެތެރެއިން ހައިކަލް ދިއްކޮއްލީ ކާޑެކެވެ. އެ ކާޑުވީ ކޮންމެވެސް ޑަކްޓަރެއްގެ އެޑްރެސް ކާޑަކަށެވެ. އަހަންނަށް ހައިކަލް ބޭނުންވީ އެ ކާޑުގައިވާ ޑަކްޓަރުގެ އެހީކަން އެނގުމުން އޭގައިވި ނަންބަރަށް ގުޅާލީމެވެ. ނެގީ ފިރިހެނެއް ކަމަކު އޭނާ ވާހަކަދައްކަން ފެށީ އިނގިރޭސި ބަހުންނެވެ. އަހަރެން އަވަސް އަވަހަށް ވެގެން އުޅޭގޮތް ކިޔާދިނުމުން އެ ޑަކްޓަރު ވަގުތުން އެބަ އަންނަން ކަމުގައި ބުންޏެވެ.\nއެނދުގައި އޮތްހައިކަލްއަށް ފިނިވާތީ ކޮޓަރީގައި ހުރި ފަންކާ ނިއްވާލުމަށްފަހު އެނދުގައިވާ ބޯރަޖާނަގާ ހައިކަލްގެ ގައިގާ އަޅާލީމެވެ. ޑޮކްޓަރު އަންނާނެ އިރެއްގެ އިންތިޒާރުގައި އަހަރެން ހައިކަލްގެ ގާތުގައި އިނީމެވެ. އޭނަގެ ދެލޯ އޭރު މަރާލިގޮތަށް އެއްގޮތަކަށް ވެސް ނުހުޅުވައެވެ. ދޭތެރެއަކުން އަހަރެން އޭނާގެ ހޭހުރިތޯ ބަލަމެވެ. ނަމަވެސް ހުންގަދަވެގެންދިޔައީ އަހަރެން ބިރުގަންނަވަރަށެވެ. ހުސްނާއަށް ބާރަށް ގޮވާލުމަށްފަހު ތަށްޓަކަށް ފެންއަޅައިގެން އަވަހަށް އައުމަށް ބުނީމެވެ. އަހަރެން ޑަކްޓަރު އަންނަންދެން ހައިކަލްގެ ނިތްކުރީގައި ތެތްރުމާއަޅަމުން އޭނާގެ މޫނުގައި ފެންހާކަމުން ދިޔައީމެވެ. ހާސްވެކަންބޮޑުވިވަރުން ހައިކަލްގެ މޫނުގައި މަޑުމަޑުން ޖަހާލާ އޭނައަށް ގޮވާލެވެއެވެ.\nއެހާސްކަމުގެ ތެރޭ އުޅެނިކޮށް ހައިކަލްފަދަ އިސްކޮޅުން ބޮޑު ދޮން ފިރިހެނެއް އެކޮޓަރިއަށްވަނެވެ. އޭނައަށް ކިޔަނީ ހެންރީ ކަމަށް ބުނެ އަހަރެންނާއި އޭނައާ ދެމެދު ކުޑައިރުކޮޅެއް ކުރިން ދެކެވުނު ފޯނުކޯލުގެ ވާހަކަ ބުނުމުން އެއީ ޑަކްޓަރުކަން އަހަންނަށް އެނގުނެވެ. އޭނާ ގޮވައިގެން ކޮޓަރިއާ ހަމައަށް އައީ ހުސްނާއެވެ. އަހަރެންގެ ގާތުގައި ކޮންއިރަކު ތޯ ހައިކަލް ހުންއައީ ހެންރީ އެހުމުން ހުރިހާ ވާހަކައެއް ފައްޗަށްކަށް އަމުނާލީމެވެ. ހައިކަލްގެ ވިންދާ ޕްރެޝަރާ އަދި ދެ ލޯ ހެންރީ ބެލިއެވެ. އަހަންނަށް ހައިކަލް ރަނގަޅުވާނެތޯ އަހާލެވުނީ އިހްތިޔާރަކާ ނުލައެވެ.\nރޭގަނޑުގެ ބާރަޖެހުމާހަމައަށް ކޮންމެ ސާޅީސްފަސްމިނެޓުން ހެންރީ ދިޔައީ ހައިކަލްގެ ހާލުބަލަމުންނެވެ. ހެންރީ އަހަރެން ގާތުގައި ކަންބޮޑު ނުވުމަށް ބުނަމުންދިޔައެވެ. ނަމަވެސް އަހަރެންގެ ހިތަށް އޭރުވަމުންދިޔަގޮތްތަކެއް ބުނެދޭކަށް ނޭގެއެވެ. އަހަރެން ގާތުގައި ހެންރީ އެދުނީ ތާފަނާކަން ހުންނަވަރުގެ ފެން ހައިކަލްގެ މުޅިހަށިގަނޑުގައި އުނގުޅުމަށެވެ. އޭރުން ހުންމަޑުވުމަށް ފަސޭހަވާނެތީއެވެ. ހުސްނާ އަހަރެންގެ ކޮންމެ ގޮވާލުމަކަށް ހުންނަނީ ހުޝިޔާރުވެއެވެ. އަވަސް އަވަހަށް ތާފަނާކަން ހުރިވަރުގެ ފެންގެނެސް ދިނެވެ. އަހަރެން ހައިކަލްގެ ގައިގާ އަޅާފައިވާ ރަޖާގަނޑު ނެގުމަށްފަހު އޭނަ ލައިގެން އޮތް ޓީޝާޓު ބޭލުމަށް އުޅުނީމެވެ. ނަމަވެސް އެކަމުގައި އަހަންނަށް ހެންރީގެ އެހީތެރިކަން ހޯދަން ޖެހުނެވެ.\nމަޑުމަޑުން ހައިކަލްގެ ގައިގާ ފެންއުނގުޅަމުން ދިޔައިރު އަހަރެންގެ ސިކުނޑި ހައިކަލްގެ ޚިޔާލުތަކުން ފުރި ބަރާވަމުންދިޔައެވެ. އެތަނަވަސް މޭމަތީ އަހަންނަށް ފިރުމާލެވުނެވެ. އަހަންނަށް ނޭނގި އަހަރެންގެ ދެލޯ ކަރުނުންފުރިގެން ދިޔައެވެ. އަހަރެންގެ ދެލޯ ރޮއްވާލާވަރަށް ހިތުގައި ވޭން އަޅަނީ އެވެ. އަހަންނާއި ހައިކަލްގެ ދެބަސްވުންތަކުގެ މަތިން ހަނދާންވިއެވެ. އަހަރެންގެ ދުލުން ހައިކަލްއަށް ބުނެފައިވާ ހަރުކަށި ބަސްތަށްމަތިން ހަނދާންވަމުންދިޔައެވެ. އަހަރެންނަށް ރޮވޭތީވެ ހިތްވަރު ކުރަން އަހަރެންގެ ގާތުގައި ހެންރީ ބުންޏެވެ. ހެދުނުވާންވާއިރަށް ހައިކަލްގެ ހުންމަޑުވެދާނެކަމުގައި އޭނާ ބުންޏެވެ.\nހެންރީވީ ހައިކަލްގެ ގާތް ރަހުމަތްތެރިއަކަށެވެ. އޭނަ އެރޭ ހައިކަލްގެ ގާތުގައި ތިނެއްޖަހަންދެން މަޑުކުރިއެވެ. އަހަންނާއި ހެންރީއާ ދެމެދު ދެކެވުނު ވާހަކައިން ހައިކަލް އާއި އޭނައާ ދެމީހުންނަކީ އެއްއެޕާޓުމަންޓެއްގައި އުޅުނު ރޫމްމޭޓްސް ކަމުގައި ބުންޏެވެ. ހައިކަލް މެޑިކަލް ސްކޫލު ވަކި ހިސާބަކުން ހުއްޓާލީ އިކޮނޮމިކްސް ދާއިރާއިން ކުރިއަށްދާހިތްވާލެއް ބޮޑުކަމުންކަމުގައި ބުންޏެވެ. ހައިކަލް އާއި ބެހޭ ގޮތުން ފުރަތަމަ ފަހަރަށް އަހަންނަށް ކޮންމެވެސް އެއްޗެއް އެނގިގެން ދިޔައެވެ. ހެންރީ ކިޔާދިންގޮތުން ހައިކަލްއަކީ މީހުންނަށް ލަޑުދިނުމާ ސަކަރާތްގަތުމުގައި އެވަރެއްނެތް މީހެކެވެ. ހެންރީ ރާއްޖެއަށް އައިފަހުން މިހާރު މަސްދުވަސްވަނީކަމުގައި އޭނަ ބުންޏެވެ. ކޮންމެ ދުވަހަކު ހައިކަލް ހެންރީއާއެކު ކޮފީ ބުއިމަށް ދާކަން ވެސް އެނގުނީ އޭނަ ބުނުމުންނެވެ. ނަމަވެސް ހައިކަލްއަކީ މިހާރު ވަރަށް ތަފާތު މީހެއްކަމުގައި ބުންޏެވެ. ހެންރީ އަހަރެން ގާތު ސުވާލެއްކުރިއެވެ. ހައިކަލް އެއްވެސްކަމަކާ ހާސްވެ ކަންވޮޑުވޭހެއްޔެވެ. އަހަރެން ނޫނެކޭ ބުންޏަސް އެއީ ދޮގެކެވެ. ހައިކަލްއަށް އެބަދަލުތައް ގެނުވީ އަހަރެންނެވެ. އޭނައަށް ކުރެވުނު ކުށެވެ. ހެންރީ އަހަރެންނަކީ ނަސީބުވެރިއެއްކަމުގައި ބުންޏެވެ. އެކަމަކު އަހަރެންނަށް އެކަންނުވިސްނެނީ ކީއްވެބާއެވެ.\nހައިކަލްގެ ގާތުގައި ބަހައްޓައިގެން އިން ގޮނޑީގައި ނިދިޖެހިފައިވަނިކޮށް ފަތިސްނަމާދު ބަންގިއަށް އަހަންނަށް ހޭލެވުނުއިރު މުޅިމީހާ ހުރީ ދާހިތްލާ ފޯވެފައެވެ. އާދައިގެ މަތިން އަހަންނަށް އެ ހުވަފެން އުނދަގޫކުރިއެވެ. ނަމަވެސް މިފަހަރު ހިތްހަމަޖެހުމާ އުފާ ހާޞިލެއްނުވިއެވެ. ކޮންފަދަ އަޖައިބެއްބާއެވެ. މާތް ﷲގެ ކުޅަދުންވަންތަވެރިކަމެވެ. މިހުރިހާ ދުވަހު ފެނުނު ހުވަފެނުގައި އަހަރެންގެ ކައިރީގައި ހުރި މީހާގެ މޫނު ސާފުކަމާއި އުޖާލާކަމާއިއެކު ފެނިއްޖެއެވެ. ގަބޫލުކުރަން ދަތިވެފައިވި ހާލުގައި ފަތިސްނަމާދު ކުރުމަށް އަވަސްވެ ގަތީމެވެ. ހުވަފެނާ މެދު އިތުބާރުކުރާން ބޭނުން ނުވީއެވެ.\nހައިކަލްގެ ހާލު ރަނގަޅުވޭތޯ ދުޢާކުރެވުނެވެ. އޭނަ ލޯހުޅުވާލާނެ އިރަކަށް އަހަރެން އިންތިޒާރުކުރީމެވެ. ހެންރީ ބުނީ ތެދެކެވެ. ހައިކަލްގެ ހުން މަޑުމަޑުން ތިރިވަމުންދިޔައެވެ. އަހަރެން އެ ކޮޓަރީގައި ފަރުދާކުރެވިފައިވާ ބެލްކަނީގެ ދޮރުހުޅުވާލީ ދޮރުފޮތިގަނޑު އެއްފަރާތްކޮއްލަމުންނެވެ. ކޮޓަރިތެރެއަށް އެޅިގެންދިޔަ ރަންދޯދިތަކާއިއެކު އިތުރު ހިތްގައިމުކަމެއް ވެރިވެގެންދިޔައެވެ.\nމެންދުރުވަނިކޮށް ހައިކަލް އެނދުން ތެދުވެވޭ ވަރުވިއެވެ. ނަމަވެސް އެ ހަށިގަނޑުގައި ވަރުނެތްކަން އެނގުމުން އަހަރެން އޭނައަށް އޮރެންޖު ޖޫސްތަށްޓެއް ގެންގޮސްދިނީމެވެ. ހައިކަލް އަހަރެންގެ އަތްތިލަ އާއިއެކު ޖޫސްތަށީގައި ހިފުމުން އަހަރެންނަށް ބުނެދޭންނެގޭ އިހްސާސްތަކެއް ކުރުވިއެވެ. ކަދުރާގައިވި ހުރިހާ ލޯލިތަކެއް ހަރުކަށިވެގެން ދިޔަކަން ފާހަގަކުރެވުނެވެ. ކަކުލު ހުޅުން ވާގިދިޔަހެން ވެސް އެވަގުތު އަހަންނަށް ހީވިއެވެ. ނަމަވެސް އެއީ ހައިކަލް ގަސްދުގަ ކުރިކަމަށް ނުވާނޭ ސިކުނޑި ވިސްނައިދިނެވެ.\nހައިކަލް ފެންވަރާލައިގެން ނުކުންނަންވާއިރަށް އަހަރެން އެނދުގެ ތަންމަތި ބަދަލުކޮއްލީމެވެ. އޭނާ އާންމުކޮށް އަޅާ ހެދުން އެނގޭތީވެ، ޓީޝާޓަކާއި ސޯޓެއް ތައްޔާރުކޮއްދިނީމެވެ. އެ ހުރިހާ ކަމެއްކޮއްލެވުމުން ހިތަށް ފިނިކަމެއް އިހްސާސްކުރެވުނެވެ. އެހެންނަމަވެސް ހައިކަލް ނުކުންނަންވާއިރަށް އެ ކޮޓަރީގައި ހުންނާކަށް ނުކެރުނެވެ. އެހެންވެ ހަލުވިކޮށް ނުކުތީއެވެ.\nދުވާލުގެ ވަގުތުތައް ފާއިތުވަމުން ދިޔައެވެ. ހައިކަލް އޭނަގެ އެނދުގައި ރަޖާދަށަށްވަދެ އޮތެވެ. އަހަރެން ހެންރީއަށް ވާނުވާ އެންގީމެވެ. އޭނާ ވެސް ހައިކަލްގެ ހާލުބެލުމަށް އައިސް އުޅެފައި ދިޔައީ އިރުއޮއްސުނު ފަހުންނެވެ. ހައިކަލްގެ ހާލު އިތުރަށް ގޯސްވާކަމުގައިވާނަމަ އޭނައަށް އަވަހަށް އެންގުމަށް އެދުނެވެ.\nއަހަރެން އިނީ ހައިކަލްގެ ހުންމަޑުކަމުގައި ވިޔަސް އޭނައާ ދުރަށްދާން ނުކެރިފައެވެ. އަހަރެން ނެތިސް ހުން ގަދަވެދާނޭ ހީވާތީއެވެ. އަހަރެން އެނދުކައިރީ އިން ބޮޑު ގޮނޑީގައި އިށީނދެލައިގެން އިންއިރު ހައިކަލް އޮތީ އަހަންނަށް ފުރަގަސް ދީގެންނެވެ. އޭނަ އޮތީ ހޭލާކަން އަހަންނަށް އެނގުނީ ހައިކަލް އަހަންނާ ވާހަކަދައްކަން ފެށީމައެވެ. (ނުނިމޭ)